
1923 
VLASTITA NAKLADA. 


TIPOGRAFIJA“, GRAFIČKI ZAVOD D. D., ZAGREB 


Vlast tko ima, taj i pravo ima 
Ne pita se kako, već je I' dobro po me. 


Ne bih smio znat' brodarstvo što je; 
Trgovina, rat i još gusarstvo k tome, 


Trojedno i nerazdruživo je, 
Goethe, 


RAT. 


Kadgod se govori o ratu, govori se o njemu 
kao. elementarnoj nesreći, za koju nitko ne 
može biti odgovoran. Potuži li se tkogod radi 
bilo kakve štete, koju mu je prouzročio rat da 
su mu propali novci, imetak, kuća, da mu je po- 
ginuo otac, brat, sin, ili da je napokon sam stradao 
ostavši bez ruke, noge, vida — treba tek da spo- 
mene rat kao uzrok nesreći, i svatko će s razu- 
mijevanjem mahnuti rukom, kao da je stvar jasna 
i sama po sebi razumljiva, Upravo je tako ljudima 
razumljivo, kad se netko ratom neobično naglo 
obogatio. Jedno i drugo pobuđuje u ljudima znati- 
željnost i sumnju, ako se koje god od toga dogo- 
dilo u obično normalno vrijeme, Ali rat je kao ele- 
menat, kojemu smo svi podvrženi, pa možemo svi 
ii da stradamo ili da se okoristimo, već prema 
prilici i sposobnosti. 

Da, rat je kao elemenat, za koji nitko pojedinac 
ne može biti odgovoran, ni car ni ministri ni ge- 
neral, pa ni sam negda silni samodržac Napoleon. 
Može li pojedinac pokrenuti čitavu masu, pa bio 
on još tako dobar psiholog, izvrstan govornik i lu- 

kav državnik, ako nema takvih preduvjeta, koji 
'su neophodno potrebni, da se na masu uopće može 
djelovati? To jest masa treba da imade već sama 
u sebi sve one sposobnosti i spreme koje se odra- 
žavaju u tako zvanom »najvećem« sinu njezinu. 
I kad masi dosadi jedamput bilo već kakvo podu- 
zeće, to jest kad se izdovoljila i zasitila, onda tu 
ne pomaže ni najveći um, da je pokrene, Zar je 
mnogo truda moralo stajati Napoleona, koji je od 
prirode bio sklon pustolovinama, da predobije za 
svoja poduzeća ljude živahne prirode, bujne fan- 
tazije, poduzetna duha kao što su Francuzi? I to 
oni Francuzi koji su se u dugim građanskim rato- 
vima odučili bili mirnom porodičnom životu i so- 
lidnom radu, kojima je jedan duh, kao što bijaše 
Napoleonov, tako reći, samo dobro došao, da se 
uzmognu s njim do skrajnosti naužiti i zasititi pu- 
stolovina i od svakog solidnog rada prosta života, 
A kad im je jedamput taj život dosadio, uskratili 
su pokornost čovjeku, koji im je tako znao govo- 
riti od srca k srcu, čovjeku, koji bijaše ideal nji- 
hov, budući da su u njemu vidjeli potencirane sve 
svoje vrline, Uskratili su pokornost francuski voj- 
nici Napoleonu nakon silnih nedaća u ruskoj vojni, 
i sva njegova genijalnost mu nije pomogla, I maće- 
donski vojnici pobuniše se protiv Aleksandra Veli- 
koga, kad su im konačno bile dosadile njegove pu- 
stolovine, a sami su se već bili svega zasitili, Ovo 
napokon vrijedi i za vojsku, koju veže tek zakletva 
i disciplina, koja ne vrši zapovijedi iz dubljeg ka- 

kova poziva ili oduševljenja, već od straha pred 
kaznom, 

Pojedinac dakle može samo toliko biti odgo- 
voran. za rat, koliko je on slučajno prvi. Ali je 
upravo toliko odgovorna i masa, koja je uoči rata 
uvijek silno znatiželjna bez obzira, kakav ima biti 


rati protiv koga, budući da ona voli novosti i pro- 


mjene, pogotovo promjene elementarne prirode ne 
pitajući za posljedice, U početku polaze n, pr. ba- 
taljuni s oduševljenjem na vojnu, premda ne znaju 


ni kamo ni zašto, U početku dolazi znatiželjan svi- 


jet gomilama na stanice, da darovima dočeka ra- 
njenike, No doskora nastupi vrijeme zasićenosti i 


dosade, i svi govore protiv rata, najprije potihu, 


a kasnije i javno. Dakle masa se u početku nigda 
ne protivi novotarijama, istom kad ih se zasitila, 
onda postaje sama najvećim neprijateljem onoga, 
za što u početku bijaše često tako zauzeta, i nitko 
je nije više u stanju o protivnom uvjeriti. 

. Da, postoji ratno duševno raspoloženje, koje se 
po mnijenju mnogih može probuditi tek s neko- 
liko novinskih članaka i s jednim proglasom na na- 
rod, Ali to ne stoji, jer je nemoguće milijune ljudi 
htjeti preko noći s nekoliko riječi uvjeriti o potrebi 
rata, Čovjek je od prirode ratoboran. To je jedan 
od najvažnjih uvjeta za samoodržanje, I nema re- 
ligije, koja bi ga bila kadra poništiti. I najokorjeliji 
nazaren ili menonit ne će se dati poput ovce za- 
klati od čovjeka, koji je fizički znatno slabiji od 
njega. Doduše može religija, pogotovu Hristova, u 


9 


čovjeku ublažiti to ratno raspoloženje, ali samo 
tako dugo, dok mu ne zaprijeti ozbiljna opasnost, 
Ali kad jedamput ova dođe, kad se jednom radi 
o životu i smrti, onda pada svaka etika pred ne- 
savladivom silom, koja nas sva živa bića veže uz 
život, Bilo je doduše kadgod ljudi, koji su u svom 
fanatizmu mogli svladati tu silu, ali to su bila vre- 
mena ranoga kršćanstva, vremena još. tamnoga 
horizonta ljudskoga duha, vremena katakombi. 
Danas je upravo nemoguće i pomisliti, da bi se mo- 
gao naći kršćanin, pa bio on i od najpozvanijih, 
koji bi se dao spaliti u obliku Neronove baklje. 
Zato se danas nitko i ne protivi ratu, pa bio još 
tako zauzet za Hristovu etiku, jer zna, što bi ga 
čekalo. Prirodne su nauke svima otvorile oči, pa i 
njima, premda to ne će da priznadu, da nam je 
svima daleko miliji ovaj život od svakog drugog, 
pa bili mi još tako okorjeli dualiste, 

Dakle čovjek je ratoboran od prirode, budući 
da ga ona sili na samoodržanje, zato bi bilo besko- 
risno svako nastojanje, gotovo neprirodno, htjeti 
tu borbenost u čovjeku uništiti. To je nemoguće. 
Ćovjek bijaše oduvijek ratoboran i ostat će, kao 
što je od vajkada bilo ratova i bit će ih, pogotovu 
ratova za opstanak, to jest takovih ratova, koje vo- 
dimo zato, da popravimo svoje materijalno stanje 
i da omogućimo napredak i razvoj svome potom- 
stvu. 

Takav rat bijaše i veliki svjetski rat, koji se 
uglavnom vodio između Engleske s jedne i Nje- 

mačke s Rusijom s druge strane, Premda to u prvi 
mah malo čudno zvuči, ali u samoj stvari je ipak 
tako, Iz toga rata nije smjela ni Njemačka ni Rusija 
izići kao pobjednica, jer ni jedna ni druga ne bi- 
jaše poćudna Engleskoj: Njemačka radi svjetskog 
tržišta, na kojem je ona sve većma istiskivala En- 
glesku, a Rusija radi azijske politike, u kojoj je iz- 
laz Rusije na Indijski ocean kao i s time spojeno 
indijsko pitanje zadavalo Engleskoj mnogo briga. 
Glavna zadaća bijaše oslabiti obje države, i Nje- 
mačku i Rusiju. Na koji način, to je sasvim 
svejedno, Da su drugi manji narodi kod toga vodili 
ratove osvete ili ratove za oslobođenje, to su tek 
bile nuzgredne pojave, koje će u buduće biti sve rje- 
đe, kao što su postali rijetki vjerski ratovi, ili ih je 
već gotovo i nestalo, barem među evropskim naro- 
dima, Međutim i ratom za oslobođenje ide se ugla- 
vnom za tim, da se postignu takvi uvjeti, koji nam 
zajamčuju ne samo slobodni razvoj već i bolje ma- 
terijalno stanje, koje se uzima kao nužna posljedica 
prvoga. Budući da će pak množenjem čovječanstva 
životne prilike postajati sve to teže, koje će iziski- 
vati sve to intenzivniji rad i sve to veću proraču- 
nivost, što će opet imati za posljedicu sve to 
veću osjetljivost živaca i nervoznost, nema nade, 
da će igda u čovjeku nestati ratobornosti, a s njo- 
me i ratova, 

Ne može se već iz gornjih razloga reći, da je 
rat nedostojan čovjka, Nedostojan je samo način 
ratovanja. Orao imade pandže, bik rogove, lav 

šape, i svaki se od njih na svoj način bori, već 
prema spretnosti i shodnosti, A čovjek, što: on 
imade? Tako reći ništa. Ali mu je priroda dala 
razum, kojim on može sebi nadomjestiti i pandže 
i rogove i šape i još mnogo više toga, I upravo 
radi toga je i način borbe kod čovjeka mnogo 
kompliciraniji i strašniji. Čovjek se nikoga tako 
ne boji kao i opet čovjeka, Vidi se to već iz raz- 
ličitih vrsti oružja, kojim se čovjek služi protiv 
čovjeka, Za najopasnije životinje kao što su lav, 
tigar, medvjed dostaje mu obična puška s nešto 
baruta i s olovnim tanetom, ali za borbu protiv 
čovjeka je stotinama godina izmišljao najrazliči- 
tije strojeve, koje je u najnovije doba usavršio do 
nevjerojatnosti. Tu je puška s najpreciznijom iz- 
radbom, koja na kilometar još uvijek vrlo dobro 
gađa i ubija; tu je nadasve komplicirani aparat 
tako zvana strojna puška, strah i trepet ratnika, 
koja može u minuti ispaliti toliko hitaca, koliko 
ih može ispaliti u isto vrijeme vod od četrdeset 
momaka, ali s tom razlikom, da meci strojne 
puške sigurnije i tačnije gađaju od ono četrdeset 
pušaka; tu su topovi najrazličitijih kalibera sa svo- 
jim umjetnički građenim strojevima, šrapnelima, 
granatama i granatnim šrapnelima, koji bez razlike 
mogu na udaljenost od nekoliko kilometara gađati 
s nevjerojatnom tačnošću; tu je mali infanterijski 
top za kratke distance; tu je metalo za mine, koje 
su određene za boj iz bliza; tu je čitav izbor 
ručnih bombi i bombi za pušku; tu su podzemne 


12 


mine, koje imadu svrhu, da zapevši o njih nogom. 
sam sebe ubiješ; tu ogromna oklopna kola sa 
čitavim baterijama topova i strojnih pušaka, tako 
zvani tankovi; tu otrovni plinovi, tu vatrometni 


. strojevi, da i ne spomenemo sablji, bajuneta, no- 


ževa za juriš, samokresa itd, itd, A gdje su 
oklopne lađe, torpednjače, podmornice i drugo? 
Tko da ih sve izbroji?! A protiv koga sve to? 
... Protiv čovjeka! 

I eto ta sredstva, kojima se čovjek služi u 
borbi protiv svoga bližnjega, nedostojna su čo- 
vjeka uopće, a pogotovu one kulture, s kojom se 
moderni čovjek toliko ponosi, Da, način ratovanja 
nedostojan je roda ljudskoga. Nedostojan je, jer 
se čini, kao da svim tim aparatima i instrumen- 
tima nastojimo što više uništiti i osakatiti ljudi 
protivničkog tabora bez obzira na to, da li su 
toliko i tako strašne žrtve uopće potrebne, da 
svladamo svoga protivnika.  Nedostojan je radi 
svih onih neizmjernih posljedica, koje nastaju 
zbog duga i nerazumna iscrpljivanja ljudskih spo- 
sobnosti i ljudskog dobra uopće. Nedostojan je 
takav način ratovanja, što čovjek služeći se s to- 
likim i tako različitim aparatima napokon i sam 
postaje nekom vrsti aparata, koji malo misli, a 
što je još gore, malo osjeća, Nedostojan je, jer 
takav način ratovanja ne traži više ono otvoreno, 
pravo junačko istupanje borca, kako ga nalazimo. 
u starim narodnim pjesmama sviju naroda i sviju 
starih vremena; tu i karakter trpi, jer se sve 

radi po mogućnosti varkom i lukavošću, Nadalje 
je takav način nedostojan čovjeka jer ubija u 
njemu svaku individualnost, a s njom i svaki 
ponos. I napokon moderno ratovanje ubija u čo- 
vjeku ne samo sve ono, što je dobro, već i sve, 
što je lijepo; ubija u njemu svaki umjetnički smisao, 
budući da je i samo po sebi bez ljepote i poezije. 

»Ratni dojmovi« imadu svrhu, da prije 
svega prikažu duševno raspoloženje ratnika, za- 
tim način ratovanja kao i neposredne posljedice 
njegove. Zato su u ovom djelu prikazani tek takvi 
momenti iz svjetskog rata na ruskoj fronti, koji 
mogu najbolje da posluže kao primjeri. 

KOD DOBRE NOCI 


Naša tako zvana »leteća brigada« nalazila se 
još uvijek u pričuvi kao armijska rezerva, Zvali 
su je tako zato, jer je u zadnja tri mjeseca, ožujak, 
travanj i svibanj ratne godine 1916. bila tako reći 
obletjela čitavu frontu od Bučača do Černovica. 
Na sreću nije ulazila u borbu, iako bijaše za tu 
svrhu određena, jer bi većinom s korskim rezer- 
vama ispravili koje opasno mjesto (Zaleščiki, To- 
porovac) prije, nego bi mi stigli onamo, Međutim 
imade poslovica, koja se na nama do zadnjega 
slova obistinila: Vrč tako dugo ide na bunar, dok 
se ne razbije. 

Lijepo li nam bijaše u pričuvi! Dobro su nas 
hranili i pojili, upravo kao i onoga, koji je osuđen 
na smrt, hraneći ga do mile volje i pojeći dan dva 
prije izvršenja kazne, Jedino su nam nepoćudne 
bile vježbe, koje su imale našu već godinama ste- 
čenu ratnu vještinu potpuno dotjerati i usavršiti. 
Ali što znači ovakva“ratna igra, kad ju isporediš 
s pravom ozbiljnom ratnom borbom?! Zato su se 
iza fronte upriličavale vježbe, na kojima se oštro 
pucalo, da se oni, koji istom dođoše na frontu, pri- 

uče na zviždanje i eksploziju, Dakako da ovakve 
vježbe rijekto prolažahu bez žrtava, i to posve 
ozbiljnih. Tako je na primjer mladi časnik J, jedne 
osječke pukovnije izgubio prigodom ovakve vježbe 
nogu, što jadnik zaboraviti nikad nije mogao tu- 
žeći se: »Da sam je barem u bici izgubio, kad je 
već tako moralo biti...,l« Međutim su takve vje- 
žbe pružale sasvim lijep užitak onoj gospodi, koja 
nijesu imala »prilike«, da sudjeluju u pravim prav- 
catim bojevima, i 

Sva ta gospoda od divizijskih, korskih i sličnih 
zapovjedništava bila su kod satnije omražena, tako 
te ih obično nazivasmo .»etapnim gnjavatorima«, 
dok se mnogo pjevala pjesma rugalica prema jed- 
nom njemačkom napjevu: ' 

»Dođi na moj izvidnički postav, u moj raj, 
Tu da motriš kano u snu neviđeni kraj! 
Da vidiš, gdje se silna mnoštva kolju, 

I sanjaš o Terezijinom ord'nu 

I kao junak vičeš: Naprijed! 

— — — u telefon —« 

Jedva će biti još inštitucije, u kojoj bi bilo više 
'besvijesne discipline, nego što je ima kod vojske, 
pogotovu vojske, u kojoj vlada apsolutistički duh 
i slijepa pokornost, I upravo toj slijepoj pokorno- 
sti, koja ne dolazi ni od uvjerenja ni od odanosti, 
već od pukog straha, treba u najviše slučajeva za- 
hvaliti uspjeh u vojnim pothvatima, I patriotizam 
kao i ratno oduševljenje, koje od tog patriotizma 
dolazi, može tu i tamo nešto da znači, pogotovu 

na takvim mjestima, koja se nalaze izvan dohvata 
topovskog zrna, ali tamo, gdje se radi o biti i ne 
biti, o životu i smrti, tamo patriotizam i ratno odu- 
ševljenje upravo isčezavaju pred disciplinom, tom 
majkom svakog poretka, 

Svakako treba razlikovati disciplinu, koja pro- 
izlazi iz potpunog shvaćanja, od one, koja se os- 
niva na slijepoj pokornosti, Disciplina, koja proiz- 
lazi iz potpunog shvaćanja, jedina je dostojna čo- 
vjeka, jer ona jedina doista zbližava i veže ljude 
između sebe, dok disciplina sazdana na slijepoj po- 
kornosti ljude u duševnom smislu otuđuje i odbija 
vežući ih tek fiziološki za neku čisto materijal- 
stičku svrhu kao one radnike, koji jedan drugomu 
dodaju crijep i ciglu ne vodeći računa o svrsi nji- 
hovoj. I takva je disciplina upravo tako nedostojna 
čovjeka — ako se uopće može u prirodi nedostojno 
lučiti od dostojnoga — kao što je nedostojno prema 
ljudskom shvaćanju ubijati, I baš ta za čovjeka ne- 
dostojna disciplina bezuvjetno je potrebna tamo, 
gdje nema mjesta onom ljudskom shvaćanju, koje 
je jedino dostojno kulturna čovjeka, naime u ratu, 
Budući pak da je čovjek upravo tako podvržen 
prirodnim zakonima kao i svako drugo biće, jasno 
je, da je i njegov život uvjetovan borbom kao i ži- 
vot drugih bića, koje nazivamo životinjama, Zec se 
brani travom, zečevinom vuk, a vuka progoni čo- 
vjek. A tko može progoniti čovjeka, koji osim fi- 
zičkih sposobnosti posjeduje još i duševne? Tko 
drugi već njemu ravni čovjek! Čovjek se doduše 

ne hrani čovjekom, on se već odavno emancipirac 
od kanibalstva, ali se on zato koristi tečevinama 
drugih otimljući im žitorodna polja, bogate rudnike, 
i drugo, sileći ih, da za njega rade time, što im na- 
meće danak itd, I kadgod bi se slabiji usprotivili 
jačima, ovi bi ih tako dugo bili i ubijali, dok se ne 
bi pokorili, Pa budući da nema više takvih vukova, 


kojih bi se čovjek morao bojati, morao je čovjek | 


postati čovjeku vuk, kako su to već Rimljani go- 
vorili, Prema tome je zališno svako moralizovanje 
u tom smislu, budući da ni priroda ne poznaje mo- 
rala: a maksima, koju su najveći osnivači religija 
postavljali kao temelj svojim naukama: »Ne čini 
drugome ono, što ne ćeš, da drugi tebi činili«, tek 
je kap u silnom moru misli i čuvstava, koji raza- 
Pinju čovječju dušu. To jest čovjek je rob tih misli 
i čuvstava, a nipošto ne slobodno biće, koje svo- 
jom vlastitom voljom odlučuje, Zato nemožemo pu« 
nim pravom ustvrditi, da je disciplina sazdana na 
slijepoj pokornosti zato nedostojna čovjeka, jer mu 
je neshvatljiva (kad na primjer mora žrtvovati svoj 
život, ili kad mora ubiti nekoga, koji mu nikad ni- 
šta na žao učinio nije), a nipošto ne zato, jer ne do- 
lazi od njegove slobodne volje, koja je tek privi- 
dne naravi. Poznato je, da su osnivači crvene ar- 
mije u sovjetskoj Rusiji morali odustati od disci- 
pline na temelju potpunog shvaćanja i vratiti se 
k disciplini slijepe pokornosti. Tako je od vajkada 
bilo, tako će i ostati, jer kad bi vojnici razumno 
htjeli postupati u ratu, rijetko bi kada žrtvovali 


18 


svoj život, a još manje bi ubijali ljude, koji im ni- 
jesu ništa zla učinili, Kaže se, da je Fridrik ve- 
liki znao govoriti pred svojim generalima: »Kad bi 
moji vojnici stali misliti, svi bi se vratili kućama 
svojim«, Zato je smiješno, kad netko tvrdi, da se 
vojnici s oduševljenjem bore za ovu ili onu ideju. 
Oni se bore, jer se moraju boriti, jer im prijeti ka- 
zna, ako bi uskratili pokornost, 

I u nas vladaše disciplina slijepe pokornosti, Tu 
se nikad nije pitalo »zašto?«, ili predlagalo, ili tvr- 
dilo, da je nešto bolje ili gore, a još manje dokazi- 
valo, već se slijepo pokoravalo. Najstariji bio je 
vazda najpametniji, A to je bilo za nas mlađe do- 
bro, jer nijesmo trebali preuzimati nikakve odgo- 
vornosti, ' 

Vrijeme nam prolažaše u pričuvi vrlo brzo, Ne- 
djeljom dobivasmo odsustvo za Černovice, taj bu- 
kovinski Betlehem, Grad taj leži riaime povisoko 
na obroncima Karpata, pa kad ga gledaš od Sada- 
gore, osobito noću, kad je bezbroj prozora rasvi- 
jetljeno redajući se većma u visinu već u duljinu, 
nehotice se sjetiš štalice s malim Betlehemom pod 
božićnim drvcem, Voljeli smo mi taj naš Betlehem, 
kojega stanovnici bijahu dobrim dijelom njemačke 
narodnosti, Voljeli smo ga već radi njegove čistoće, 
koja je još uvijek tamo vladala, iako je rat već 
dvije godine trajao, a voljeli smo ga i zato, što smo 
mogli tu i tamo posjetiti koju kavanu, čitati novine, 
vidjeti građanskog svijeta i pozabaviti se uz čašu 
vina u kojoj gostonici, Dakako od satnije mogao je 

tek neznatan broj ići onamo, no svaki onaj, koji bi 
dobio propusnicu, poveo bi sa sobom puna kola 
drugova. A to se obzirom na žandarmeriju, koja je 
stajala na razorenom željeznom mostu preko Pruta, 
uvijek moglo mirne duše poduzimati, jer je za či- 
tava jedna kola dostajala i jedna propusnica, Vra- 
ćalo se dakako protupropisno noću, i to u najbo- 
ljem raspoloženju, bio časnik bio momak, 


No i ovi lijepi dani, što smo ih provodili u pri- 
čuvi, prođoše upravo neopazice, Već koncem mje- 
seca svibnja opažalo se neko neobično živo gibanje 
iza ruske fronte. Djelatnost aeroplana pojačala se, 
i s naše i ruske strane. Ruski nas aeroplani često 
posjećivahu bacajuzći na nas bombe, Učestahu 
zračne bitke, S različitih dijelova fronte dolažahu 
sve to češće sve to ozbiljnije vijesti, koje se uglav- 
nom podudarahu, naime da Rusi koncentriraju svo- 
“je sile između Dobre Noći i Okna, to jest sjeverno 
od Černovica, Naša brigada, koja se nalazila u Sa- 
dagori, dobi zapovijed, da se smjesti u Černavki, 
sjeverno od Sadagore, tako da bude i u blizini Do- 
bre Noći kao i Toporovca, gdje se također opažalo 


gibanje ruskih četa, Na cesti između Sadagore od- > 
nosno Černovica i Dobre Noći postajaše sve živah-- 


nije, Teška trenska kola s različitim sadržajem (si- 
jeno, brašno, cipele, odijela, puške, marodi) spre- 
čavahu svaki privatni saobraćaj. Topovi malih i 
velikih kalibera putovahu sad ovamo sad onamo, 
već prema vijestima, koje dolažahu s fronte, 

Zračna željeznica na uže, koja je išla uzduž ce- 
ste i spajala stanicu od Sadagore s Dobrom Noći, 
radila je punom parom vozeći dan i noć to-. 
povsku i puščanu municiju, Konjanici  glaso- 
noše jašili bi sad u većim sad u manjim 
hrpama, i to obično upropanj donoseći i od- 
noseći sad vijesti sad zapovijedi.  Pješadijska 
momčad bila je zaposlena kopanjem postava, 
tako zvane druge linije, dok je treća već od prije 
bila gotova. Časnici, ponajviše satnijski i bataljunski 


zapovjednici obilažahu glavne strategičke tačke u 


prvoj liniji, da znadu, kako se može s pojačanjima 
najsigurnije stići onamo, Tu i tamo u sjeni krošna- 
tih hrastova mogao si vidjeti časnika, gdje čita i 
tumači momcima ponajvažnije članke iz ratnog za- 
konika, A oni, momci, slušahu polijegavši oko svo- 
ga vođe jedni pušeći, drugi drijemajući, treći bave- 
ći se čim god već bilo (zavezujući cipelu, griskajući 
s drveta otkinutu grančicu, tražeći štogod među 
svojim papirićima itd.), Očito nije nikoga zanimalo 
ono, što je u to vrijeme, kad Rusi spremahu navalu, 
bilo tako važno: paragrafi iz ratnog zakonika, Ti 
paragrafi bijahu naime svakom dobro poznati, jer 
ih je gotovo svaki tjedan po jedamput slušao, Sva- 
ki od tih rastrešenih slušatelja s dosadom na licu 
tačno bijaše upućen, što će se s njim zbiti, ako pre- 
bjegne k neprijatelju, ako se sakrije gdjegod iza 
fronte, ako bi nagovarao druge, da što slično učine 
itd,.,. On je tačno znao, da za sve tei slične pre- 
stupke postoje samo dvije kazne: ili smrt na vje- 

šalima ili strijeljanjem, A to doista nije mogto biti 
interesantno, hoće li tkogod u ovom slučaju dobiti 
uže oko vrata ili će u onom slučaju dobiti tane 
kroz glavu, : 

Potiho se govorilo, da nema dosta ni pričuva ni 

topništva, Uzrok tome bijaše taj, što je u isto vrije- 
me, dok su Rusi s jedne strane spremali pod Brusi- 
lovim ofenzivu protiv Austrije, s druge strane Au- 
strija spremala pod Karlom ofenzivu protiv Italije. 
Premda je Austriji sa sjeverne strane prijetila opa- 
snost, opet je najviše vojno zapovjedništvo odlu- 
čilo na talijanskoj fronti provesti ofenzivu velikog 
stila, Svrha toj ofenzivi, koja bijaše s takvom pom- 
njom pripravljena, da je uspjeh bio nesumnjivo si- 
guran, bila je očito ta, da pobjedom nad Talijani- 
ma Karlo postane popularan. I tako se taštini jed- 
noga čovjeka žrtvovalo sto i više tisuća ljudskih ži- 
vota, Nijesu naime bili veliki gubici samo na tali- 
.janskoj fronti, gdje se ofenzivno postupalo, već su 
oni bili vrlo osjetljivi i na ruskoj fronti, budući da 
kod boljeg topništva i jačih pričuva ne bi nikad do- 
šlo do onakih teških poraza, od kojih je onaj kod 
Okna i Dobre Noći silne žrtve progutao, 

Ovakova bijaše poprilici situacija početkom mje- 
seca lipnja godine 1916, — Četvrti dan istoga mje- 
seca sjeđasmo kao obično iza ručka u sjenatom 
šljiviku šaleći se i razgovarajući o svemu i svačemu, 
kad odjedamput zatutnji nešto u smjeru Dobre No-. 
ći. U prvi nam se čas pričinilo, kao da grmi, no kad 
je tutnjava sve to većma rasla sjećajući na štro- 

pot, koji nastaje, kad sipaš orahe na veliki mjede- 
ni pladanj — ta grmljavina nije uvijek jednaka, već 
prema terenu, gdje se bitka zbiva — znali smo, da 
su Rusi otvorili topovsku, tako zvanu bubnjarsku 
vatru, Ta dakle bubnjarska vatra, u kojoj je sudje- 
lovalo najmanje stotinu topova, a koja ti i na uda- 
ljenost od deset do dvanaest kilometara — tako po 
prilici bijaše Dobra Noć od nas udaljena — tjera 
strah u kosti, trajaše gotovo čitavo popodne, samo 
što je nakon jednog sata početnog žestokog puca- 
nja bila ponešto jenjala. 

Nestade šale i razgovora, Svi se gotovo bez ri- 
ječi raziđosmo žureći se u svoja skrovišta da spre« 
mimo i uredimo svoje stvari, budući da je svaki čas 
mogla doći zapovijed odlaska za Dobru Noć, Me- 
đutim zapovijed odlaska toga dana nije došla, istom 
sjutradan bi strogo naloženo, da se nitko ne smije 
ni koraka udaljiti o dsvoga obitavališta, Cijelo do- 
podne bili su zaposleni i časnici i podčasnici izmie- 
njujući kod svojih momaka stara i trošna odijela s 
novima, dijeleći municiju i ručne granate, popunju- 
jući propisani broj konzervi, sastavljajući liste po 
vodovima, gdje to još nije bilo uređeno itd, 

Topovska je vatra još uvijek tutnjila, sad jače 
sad slabije, K toj tutnjavi bijaše se već od prošle 
večeri pridružila puščana vatra, koja ni časka nije 
mirovala razliježući se i šumeći poput nesuvislih i 
bezrednih valova, koji dolažahu sad iz ovoga sad iz 
onoga smjera, Naša posestrima šestnaesta pukovni- 
ja, s kojom je naša »pedesetitreća« sačinjavala »le- 

teću brigadu«, nalazila se već od prošlog dana ta- 
mo, kamo smo i mi još istoga dana morali ići. 
Sve je bilo spremno, Momčad bila je upravo kod 
ručka, kadno se pojavi konjanik od pukovnijskog 
zapovjedništva sa zapovijeđu, da se sve satnije ima- 
du s mjesta skupiti na cesti sjeverno od Černavke 
sa smjerom Dobra Noć, — »Na nogel« — čuo se ne- 
što nesigurni, možda uzbuđeni glas komandanta, 
Nasta vreva i žurba, ali bez razgovora, što je bilo 
neobično, — »Bržel« — opet će isti glas, I doista za 
nekoliko časaka stajaše satnija od neko stotinu i 
pedeset ljudi u redovima kao jedan momak, — 
»Maršl« — opet će isti glas, ali sada već sigurno 
i odrješito kao obično. Prva se uzbuđenost bila 
stišala, 
Pola sata iza toga stupala je čitava pukovnija 
širokom bijelom cestom prema Dobroj Noći dižući 
silnu prašinu, koja se slijegala lijevo i desno od 
ceste po izgaženoj i uveloj travi. Poput ogromne 
gusjenice lijeno i pospano gmizaše kolona od neko 
dvije tisuće ljudi, kao da je nipošto ne zanima, što 
se oko nje zbiva, kao da joj nije stalo, hoće li je tko 
pregaziti i smrskati ili će naletjeti na nju kakva 
ptica te je progutati; ona gmiže dalje — lijeno i 
pospano, Dvije tisuće ljudi! Dvije tisuće tako zvanih 
individua, koji u toj masi tek toliko igrahu svoju 
individualnu ulogu, koliko i noge, koje imadu za- 


daću, da nose i samo nose, i to besvijesno onamo, | 


kamo glava hoće, često stenjući pod teškim bre- 
menom njima neshvatljivih misli i ideja, A za njima 

se ori silan glas, koji samo pojedinac čuje, nigda 
čitava masa: »Svatko, tko ili pobjegne... ili..., 
bit će strijeljan ili vješan!« — Dvije tisuće glava! 
Ali samo jedna misao: »Što će biti?« 

Putem susretasmo kola natovarena raznim ži- 


vežem, ponajviše brašnom, šećerom, kavom i kon- 


zervama. Na upit, kamo idu ta kola, ili otkuda dola. 
ze, dobivasmo stalne odgovore kao: »Rusi probiše 
frontu« ili »Rusi zauzeše Dobru Noć« ili »Naši uz- 
miču«, Svi ti odgovori davahu nam naslućivati, da 
nešto nije bilo dobro tamo, kamo mi iđasmo, i opet 
ona pomisao: »Što će biti?« — Kola učestahu sve 
većma, dok se napokon ne sjediniše u jednu ne- 
prekinutu povorku, radi koje moradosmo sasvim 
sići sa ceste i marširati grabama lijevo i desno 
od nje, U povorci pojavila bi se tu i tamo kola s 
ranjenicima. Mnogi od lako ranjenih iđahu pješke, 
jedni zamotane glave, drugi povezane ruke, Tu i 


. tamo do ceste sjeđaše ili ležaše po koji iznemogli 


upirući svoj tupi pogled u prolaznike, Sve naši zem- 
ljaci od šestnaeste pukovnije, koja se već cijeli dan 
i cijelu noć nalazila u boju. Već blizu zavoja u ve- 
liku gustu šumu, iza koje je bjesnila bitka, nastao je 
bio na cesti potpuni zastoj povorke, koja većma 
sjećaše na seobu naroda već na uzmak opskrbnog 
trena, Čitavo stado rogate marve, po kojoj nemilo 
mlaćahu debelim štapovima dva vojnika mesara 
htijući je rastjerati i sa ceste ukloniti, bilo se sku- 
pilo u jednu hrpu, koja se neprestano okretala oko 
svoga središta, I što su ona dva mesara jače tukli 

poplašenu i smućenu stoku, koja nije znala kuda će, 
to brže trčahu volovi i krave jedno za drugim vrteći 
se neprestano na jednom mjestu oko sebe, Napokon 
navališe na tu hrpu i drugi vojnici, Nastade silna 
graja i nemilosrdno lupanje kundacima po jadnim 
životinjama, koje se konačno kao pomamne dadoše 
u bijeg te ih nestade u šumi, Prizor taj bio je više 


smiješan nego tragičan, pa ipak nije nikome bio ' 


smijeh ni na kraj pameti. Dakako da je tim metežem 
naša pješadijska kolona bila raskinuta, tako te su 
posljednje dvije satnije, od kojih je bila naša pred- 
zadnja, stigle četvrt sata kasnije na mjesto odre- 
đenja od ostalih, što je izazvalo čitavu buru pogr- 
da i psovki, kojima nas je bezrazložno počastio 
bataljunski zapovjednik, čovjek inače dobar ali 
nervozan. U svojoj uzrujanosti, koja je zapravo do- 
lazila od toga, jer nas je tek nekoliko stotina kora- 
ka dijelilo od bitke, koja je bjesnila na rubu šume, 
izda ovu dispoziciju: »Rusi su jučer zarobili dvije 
madžarske pukovnije, Time je nastao prodor od 
neko tri tisuće koraka, Silne mase neprijateljske 
provališe kroz taj otvor te se ukopaše u više linija 
upravo pred selom Dobra Noć, tako te prijete obim 
našim krilima, koja bez spoja tako reći u zraku vise, 
da ih sasvim ocijepe i tako našu frontu raskinu, Ve- 
lika je stoga opasnost, budući da Rusima kod naših 
= slabih pričuva ne će biti teško, da čitavo desno kri- 
lo naše armije do Černovica zarobe, Šestnaesta je 
pukovnija potisnula prvu njihovu liniju iz Dobre 
Noći i razvila rojnu prugu spojivši lijevo svoje krilo 

s onim osamljenim desnim četrdeset i druge divizije. 
Preostaje dakle još otvor od neko osam stotina ko- 
raka, koji treba naš bataljun da zaposjedne, Peta 
satnija imade smjesta otići do ruba šume, da odanle 
ispita teren, kojim će sutra napredovati naš ba- 
taljun.. .« 

Sunca je već odavno bilo nestalo za Karpatima. 
Spuštala se noć, ali ne obična tamna noć, u kojoj 
još uvijek možeš razabirati sjenu predmeta na dva 
tri koraka, već to bijaše neprobojna tmina, koja 
nastaje samo u gustoj lisnatoj šumi oko ponoći, kad 
mjeseca nema na nebu, Naša satnija dobi zapovijed, 
da pođe za petom, koja se već nalazila na rubu šu- 
me, Tko da razbudi momčad, koja je umorna od 


. dnevnog napora tvrdo spavala? Gotovo trećina lju- 


di ostala je spavajući rastepena po šumi, Nakon 
kratkog napornog puta provlačeći se kroz gustu ši- 
karu stigosmo oko ponoći na rub šume, gdje se pri- 
ključismo petoj satniji. Između nas i Rusa nije bilo 
nikoga... Bili smo na domaku, 

Ovdje odlučismo još za noći napredovati, budu- 
ći da smo morali nekih šest stotina koraka prosli- 
jediti, da se uzmognemo spojiti s desnim krilom naše 
posestrime »šesnaeste«, Poučivši momčad, kako se 
ima vladati, da nepotrebnim žamorom ne svratimo 
na sebe pozornost Rusa, pođosmo... Ali kako će 
trista ljudi stupati da se ne bi čuo žamor, da ne za- 
štropoće bilo kakav predmet: bajuneta zapevši o 
torbu, ova opet lupkajući o bedro, cipela udarivši o 
$to kruto, a povrh svega vječni galamdžija nezasitni 


22: 


kotlić, koji te na svakom koraku potsjeća, da još 
- večerao nijesi?! To je prosto nemoguće uz najbolju 
volju. 

Oni, koji bijahu još za dana stigli ovamo, preuze- 
še vodstvo, i mi se stadosmo spuštati niz neko brdo, 
čijih obrisa nijesmo mogli razabrati, Bilo je još uvi- 
jek tamno, premda ne više tako kao u šumi, Odjed- 
nom zasja oštro bijelo svijetlo, koje sipaše oko sebe 
raketa, puštena uz mukli prasak iz ruskoga jarka. 
Svi se kao na zapovijed instinktivno sagnusmo i le- 
gosmo u visoku rosnu travu. Raketa ne bijaše još 
dogorjela, kadno se oglasi nekoliko pušaka, Opet 
zasja raketa,,, jedna, pa druga, pa treća, ,., Puš- 
čanoj vatri pridruži se i strojna puška, Očito nas bi- 
jahu opazile poljske straže. Pužući četveronoške 
spuštasmo se niz brdo osvijetljeni raketama i pra- 
ćeni vatrom iz pušaka, Napokon se nađosmo u jed- 
nom vrlo širokom i dubokom jarku, čijim dnom te- 
cijaše potok, Tu smo bili sigurni od taneta, koja još 
uvijek poput pčela zujahu nad našim glavama. Imali 
smo dva ili tri lako ranjena, 

Počelo je svitati, upravo kad smo našli spoj s 
desnim krilom šestnaeste pukovnije, Zaposjedosmo 
onaj prirodni jarak, u koji se bijasmo spustili, i če- 
kasmo... Crvenozlatni oblačići, koji se međutim 
pojaviše nad beskrajnom ravnicom ruskom, navješ- 
ćivahu skori izlaz sunca, Još časak dva i ono doista 
osvane u potpunom rumenilu te obasja krvavim 
svojim zrakama čitavi dražesni kraj — kraj, koji 
je tašti čovjek u svom bjesnilu pretvorio u pakao. 

Da, on, tašti čovjek, pretvorio je taj u potpunom 
smislu riječi zemaljski raj s njegovim miroljubivim 
žiteljima, koji prognani iz svoje domaje tumarahu 
po tuđem svijetu bez kuće i kućišta gladni i po- 
derani, u pravi pravcati pakao. Pretvorio ga u pa- 
kao, da prkosi svemu, što je dobro: i Bogu i njego- 
vu raju i suncu i životu i zdravlju i sreći; ali i sve« 
mu, što je zlo: i tami i smrti i bolesti i nevolji, pa 
i samome vragu i njegovu paklu, Svemu on pr- 
kosi, sve hoće da uništi, i dobro i zlo, svojim vla- 
stitim paklom, I eto dražesni taj kraj obasjan krva- 
vim suncem osvanu pred našim očima opustošen i 
razoren sjećajući nas svojom tužnom slikom poput 
sablasti sreće i blagostanja iz davnih već i zabo- 
ravljenih vremena, 

Istom sada mogosmo se snaći, jer u tami bili 
smo sebi tek toliko svijesni, da se nalazimo na 
podnožju ovećeg brda, koje se lagano spuštalo od 
svoga vrhunca, Jarak, u kojem smo se nalazili, sje- 
ćaše na veliku pukotinu u zemlji, kojima Galicija 
vrlo obiluje. Pred nama ogromna ruska ravnica. 
na obzorju koje se vidjelo Okno sa stanicom, Ora- 
nice pred našim jarkom, na kojima se zelenjela 
bujna pšenica, bile su isprekidane ruskim rovo- 
vima, Iza nas nalazio se položit pašnjak u širinu 
od kojih šest stotina koraka, a omeđivaše ga s gor- 
nje strane mlada šuma, koja se protezala uzduž 


“čitavog brda. Na lijevu našu ruku gledajući pre- 


ma Rusima ležalo je dijelom na podnožju našega 
brda dijelom u dolini seoce Dobra Noć, gotovo sa- 

svim razoreno i opustjelo. Naše promatranje i sna- 
laženje trajaše tako dugo, dok se nije sasvim raz- 
danilo, a kad je sunce ogranulo, moradosmo po- 
skakati u jarak, jer su Rusi već zarana otvorili 
vatru, 

Naš je protivnik bio vrlo dobro upucan, A mo- 
rao je biti i tačno upućen o našem dolasku i gdje 
se nalazimo, jer je neprestano sipao granate uzduž 
našega jarka, od kojih je po gdjekoja kresnula u 
sam jarak, gdje bi uz užasnu detonaciju izdubla ru- 


pu od nekoliko koraka širine i najmanje metar ' 


dubljine, što je jasno govorilo, da Rusi pu- 
caju iz topova većega kalibra, a po silnoj deto- 
naciji znali smo, da su granate punjene ekrazitom. 
Vatra se bila malo stišala, sigurno su ruski topnici 
bili kod zajutarka.,, Odjednom se netko sruši lu- 
pivši svom silom o tvrdo tlo, Kroz stisnuta usta 
čulo se muklo stenjanje, koje odavaše tešku bol, 
U prvi mah nijesmo primijetili, kamo bijaše ra- 
njen, — U glavu! — oglasi se netko, I doista, na za- 
tiljku opazismo veliku krvavu rupu, iz koje provi- 
rivaše nešto bijelo krvlju poprskano, dok je spri- 
jeda na čelu bila mala rupica, u koju bi jedva olov- 
ka pristala, Naš dobri vodnik Sinković bio je ra- 
njen eksplozivnom municijom, — Žena i petero 
djece.,, — čuo se nečiji glas. O povezivanju rane 
nije bilo ni govora, jer rupa, koju je izbilo eks- 
plozivno tane, bila je tako velika, da ni nekoliko 
zavoja ne bi bilo doteklo, a kamo li jedan, što ga 
svaki momak za prvu pomoć nosi uza se. I onda 

je bila svaka pomoć suvišna, Smrt je već nastupala, 
Jedini vanjski znak još kratka života bilo je grče- 
vito stiskanje krvavih prstiju, Napokon i to pre- 
stade... Čovjek bijaše mrtav, Prvi mrtvac. , 

Oko devet sati stigne od brigadira zapovijed, da 
čitava šesnaesta pukovnija imade napredovati, a 
k njoj da se imadu priključiti i naše dvije satnije, 
U to nastade zaglušna pucnjava, tisućama zvižda- 
hu taneta iznad naših glava, U prvi čas mišljasmo, 
da Rusi spremaju navalu, no toposvka vatra, koja 
se bila također koncentrirala sipajući šrapnele i 
granate po onom pašnjaku, koji se nalazio iza na- 
ših leđa, upozori nas, da se na rubu šume razvija: 
rojna pruga naših pričuva, I doista ne potraja du- 
$0, kad se od šume stade micati rojna pruga, koja 
se spuštala niz brdo, dakle onim istim pašnjakom, 
kojim smo i mi jutros išli, Mi smo mogli iz našeg 
jarka prilično sigurno promatrati, jer za nas se u 
taj čas nije nitko od Rusa brinuo. Vatra se poja- 
čala, nastade paklena tutnjava i lomljava, Iz po- 
četka iđahu naši polagano sagnuvši se s puškom u 
desnoj ruci, Ali kad stigoše po prilici na sredinu 
pašnjaka, gdje je vatra bila najžešća, udariše tr- 
kom, da što prije stignu na naš jarak, gdje ih če- 
kaše spas, kako oni sebi očito uobražavahu. Ruska 
vatra bijaše upravo zatorna, ljudstvo padaše go- 
milice, tu i tamo bi se po dvojica po trojica odje- 
damput srušila u travu, da se više ne dignu. Što god 
je moglo podvostruči trk, Još malo.,, i evo ih kod 
nas u jarku. 

Na našim licima mogao si čitati zaprepaštenje, 
kao da smo se svi okamenili gledajući taj strašni 
prizor razaranja i uništavanja ljudskih života, 
nad kojima drhtahu srca naša kao nad životima 
braće, prave rođene braće htijući im iz sveg glasa 
doviknuti: »Brže... ovamo k nama,,. spasite 
sel« Napokon uspije po prilici trećini od njih, da 
poput gonjene divlje zvjeradi poskaču u naš jarak. 
Zasad su bili — spašeni, 

Čudnovato li djeluje strah od smrti na čovjeka. 
Taj najveći gotovo apsolutni strah radi gubitka ži- 
vota čini vrlo različite dojmove na pojedinca, 
Učinci, koje si mogao promatrati kod tih ljudi, bi- 
li su tako različiti, te nitko ne bi mogao vjerovati, 


da su dolazili svi bez razlike od istog uzroka — . 


od straha, silnoga straha, Jedni bijahu rumeni, ne- 
prirodno rumeni, drugi naprotiv blijedi, upravo bez 
kapi krvi u licu; neki se vladahu mirno, kao da se 
nije ništa dogodilo, pušeći cigaretu, neki trčahu 
ovamo onamo po jarku živahno gestikulirajući; jed- 
ni nakriviše lice kao da će zaplakati, drugi opet, 
među kojima se osobito jedan isticaše, smijahu se 
tako neprirodnim smijehom, te ti se činilo, kao 
" da su šenuli pameću, Ali svi bez riječi, 

I sada je nastupio čas, kad smo svi trebali za- 
jedno s nadošlim pričuvama proslijediti napredo- 
vanje i jurišati prvu rusku liniju, Mi se spremismo. 
Strojne puške imale su nas podupirati u našem pot- 
hvatu. Sve bijaše dogovoreno i utanačeno, Na dani 
znak skoče prvi vodovi iz jarka, No nijesu napre- 

dovali ni dvadeset koraka, kad se saspe na njih 
vatra iz tisuću cijevi, Gubici su bili ogromni, O na- 
predovanju nije bilo ni govora, budući da je teren 
između nas i ruskog prvog jarka bio tako ravan i 
gladak, da se ni zec ne bi bio mogao sakriti a ka- 
moli čovjek, Ne pitajući ni brigadira ni pukovnij- 
skog zapovjednika za savjet, koji sa svojih mjesta 
nijesu mogli pratiti naše djelovanje, jer su bili s 
one strane brda, prekinusmo naređenu ofenzivu, A 
mogli smo to tim laglje učiniti, jer nijesmo imali te- 
lefonske veze, Čitav dan dopiraše do nas zapoma- 
ganje ranjenika, koji ostadoše pred jarkom ležati, 
ali im nijesmo mogli uz najbolju volju pomoći, 
Istom kad se spustila noć, pokupismo ih i otpre- 
mismo natrag. 


Vrijeme je prolazilo nadasve sporo; jedan dan 
— jedan vijek, Vječno jedno isto: jutro jednako 
podnevu, podne večeru, nedjelja ponedjeljku, a i 
noći se nijesu mnogo razlikovale od dana, jer su 
Rusi neprestano uznemirivali minama, koje su svo- 
jim eksplozijama noću većma uzrujavale živce ne- 
go danju ekrazitne granate, Svi se dani i sve noći 
stopiše tako reći u jedan užasni beskrajni dan. O 
spavanju ili počinku nije bilo ni govora. San bi 
nas najjače hvatao prije zore. Tad bi se gdjegod 
stisnuo poput umorne divljači, koju je lovac či- 
tav dan vijao, da na brzu ruku prodrijemaš sat dva, 
dok miruju topovi. U to je vrijeme naime bilo obič- 


no najmirnije, 

Bitka trajaše već peti dan, Posljednje pričuve 
bijahu već odavna uvrštene u prednje linije, Svaka 
dva sata morali su se brigadiru javljati gubici i tač- 
na statistika još žive i zdrave momčadi, da po tome 
može prosuditi snagu vojske, to jest kako dugo će 
se moći još držati. O navali s naše strane uopće se 
više nije moglo ni misliti, jer osim potpunog ne- 
dostatka u pričuvama počela se osjećati i nesta- 
šica topovske municije, tako te zadnja dva dana 
bitke naše topništvo nije nikako ni strijeljalo. Pa 
kad smo zamolili brigadno zapovjedništvo, da nas 
podupre topničkom vatrom, dobismo po prilici ovaj 
odgovor: »Ne može biti! Municije imade tek toliko 
da u slučaju uzmaka uzmognemo zatvoriti put Ru- 


sima kroz selo. Uostalom imate pušaka i bajuneta . 


. branite sel« Čini se, da je i brigadiru bilo do- 
sadilo vojevanje i s njim skopčana odgovornost... 
Odgovornost bez sredstava, 

Noć, koja je slijedila iza petog dana, bila je vrlo 
burna, ta posljednja noć, Osvanuo šesti i posljednji 
dan bitke, Rusi bijahu preko noći iskopali nove 
jarke, koji su jedva dvjesta koraka bili udaljeni od 
naših. Žičnih zapreka nijesu imali, što je značilo, 
da namjeravaju doskora poduzeti navalu na našu 
poziciju, Nova situacija bi s mjesta javljena briga- 
diru, Pred našim rovovima bilo je upravo taj po- 
sljednji dan prilično mirno, očito zato, jer je s rus- 
ke strane sve već bilo spremno za konačni udar. 
No zato je na našoj lijevoj strani kod četrdeset i 
druge divizije bjesnio boj. Oko podneva postiže 

bubnjarska vatra svoj vrhunac, Budući da je naš 
jarak stajao ponešto više, mogli smo razvoj bitke 
koja se u taj čas odigravaše upravo pred Oknom 
prilično dobro pratiti, U to dođe zapovijed uzma- 
ka, Četrdeset i druga divizija nije se mogla održati, 
I doista gotovo u isto vrijeme opazismo u smjeru 
Okna vrlo rijetku i vrlo dugu rojnu prugu, kako 
uzmiče, Ni mi nijesmo imali ništa više da čekamo, 

— Eto ih! — poviče jedan od momaka, koji su 
u potpunoj spremi držeći puške s nataknutim bo- 
dovima u ruci čučali do prednje stijene jarka i če- 
kali, Kao ošinuti skočiše svi bez zapovijedi i u tren 
oka oglasi se stotina pušaka, Zagrohotaše strojne 
puške. Strjelovitom se brzinom širila pucnjava na 
desno od nas: sto, dvjesta, trista. ,, tisuća smrtnih 
cijevi zagrmi napokon, Oglase se i naši topovi s 
posljednjom svojom municijom, Rusi već prelažahu 
na desnom i krajnjem našem lijevom krilu kod če- 
trdeset i druge divizije na juriš, Pred nama se bila 
pojavila tek jedna rojna pruga, koja se međutim 
bacila na zemlju, no doskora iskrsne kao iz zemlje 
druga pa treća, a iza ovih u razmaku od kojih dvje- 
sta koraka četvrta i peta. Dok još bijaše vremena, 
skupismo se na danu zapovijed ostavivši od svako- 
ga voda po nekoliko momaka, da dalje pucaju, i 
stadosmo se povlačiti, Povlačenje dakako nije mo- 
glo uslijediti preko pašnjaka, jer je rusko topništvo 
onamo bilo koncentriralo svoju vatru, Mogućnost 
bila je samo jedna, da pođemo našim jarkom na 
lijevo do sela Dobre Noći i tamo da napustivši ja- 

rak zakrenemo u selo, odakle će nam lako biti uz- 
maći, Tako i učinismo. 


Budući da je postav tu i tamo bio granatama 


razoren i zasut, mogli smo se tek vrlo polagano 
povlačiti i onako uskim jarkom, koji bijaše tek za 
nuždu iskopan. Osim toga smo nailazili na ranje- 
nike, koji ležahu na dnu jarka i sprečavahu prolaz, 
Napokon stigosmo do željena cilja, do prve seoske 
kuće, koja stajaše tik do jarka. Topovska vatra 
bijaše ovdje najžešća, budući da je u selo pucalo 
ne samo rusko topništvo, koje htijaše spriječiti naš 
uzmak, već i naše topništvo, koje imađaše zapo- 
vijed tako dugo zadržavati rusku infanteriju, dok 
se naši sasvim ne povuku iz sela, I tako dođosmo 
u dvostruku vatru. Da li je ovdje više ljudi nastra- 
dalo od vlastite ili od protivničke artilerije, tko to 
zna?! Stignuvši na rub šume iznad Dobre Noći is- 
palismo još nekoliko hitaca u smjeru, otkuda dola- 
žahu Rusi, da omogućimo uzmak onim svojim dru- 
govima, koji bijahu ostali u jarku, da pucnjavom 
zavaravaju Ruse tako dugo, dok mi iziđemo iz nje- 
ga, Međutim od tih se ljudi nitko nije vratio, Još je- 
dan tihi pogled na one žitorodne oranice i bujne li- 
vade, koje su vrvile od ruske vojske, na ono ubavo 
seoce, koje se dimilo i prašilo od zatorne topovske 
vatre, na one jarke i rovove, koji sakrivahu u sebi 
tolike ranjene i mrtve. Da, još jedan tihi pogled... 
Bijaše nas posljednji pozdrav... Odosmo, 
Puščana se vatra bila stišala, tek tu 1 tamo 
zagrmio bi još po koji topovski hitac, no i on se sve 

to rjeđe javljao, dok napokon ne utihnu sve, Bitka 


kod Dobre Noći bila je svršena,. i to oko šest sati 
popodne deseti lipnja 1916, na same Duhove, 

Da, na same Duhove svršilo se jedno od naj- 
strašnijih klanja, Na dan Gospodnji, koji se dru- 
Sud slavio uz zvonjavu, tamjan i ceremonije, po- 
svećene onom istom božanstvu, koje je jednako 
mirno slušalo tutnjavu topova i jauk ranjenika kao 
i onu zvonjavu i pjesmu; koje je jednako mirno 
gledalo na bjesomučno razaranje i ubijanje kao i 
na one ceremonije; koje je jednako ostalo hladno 
i kod ovih strahota i muka kao i kod onih sveča- 
nosti i molitava, da učini već jednom tome klanju 
kraj. Da, čudno li je to božanstvo, taj biblijski bog, 
koji u isto vrijeme šalje svoga svećenika u crkvu, 
da ga slavi propovijedima i pjesmama, kao i u voj- 
sku, da blagosiva pušku i top, koji će to uspješnije 
razarati ne samo ljudske živote već i njemu po- 
svećene crkve. Što je tu istina, a što li laž? Ili je 
doista sve istina i sve — laž?! 

KOD GVOZDJECA, 


Nakon bitke kod Dobre Noći povlačila se au- 
strijska vojska u smjeru grada Stanislavova. Naša 
»leteća brigada« imala je kao obično zadaću, da 
zaustavlja neprijateljsku bujicu, dok glavna vojska 
ne bi zaposjela određenu joj liniju, koju bi armijski 
zapovjednik držao najpodesnijom za obranu. Uzmi- 
canje to trajalo je puna dva mjeseca uz vječno 
puškaranje zalaznih četa, među kojima se nalazila 
i naša brigada, 

Bježali smo, što no riječ, glavom bez obzira, Naša 
pukovnija bijaše izgubila daleko preko tisuću mo- 
maka, budući da je jedan bataljun bio zarobljen, 
dok su ostali imali znatne gubitke, to jest od dvije 
tisuće ljudi bila je spala na nekih osam stotina, 
Marševi bijahu vrlo naporni, išlo se bez prestanka 
tek uz dva kratka odmora po deset minuta 
punih dvadeset sati, Istom drugi dan popodne za- 
ustavismo se kod Ivankova, ali ne odmora radi, 
već da dočekamo navalu jednog kozačkog odjela, 
koji je brojio prema našem računu najmanje pet do 
šest stotina konjanika. Odio doduše ne baš velik, 
ali dostatan, da uznemiruje potučenu vojsku na 

bijegu i da unese još više nereda u nju, koja imade 
jedinu želju, da otpočine, da se najede i naspava. 
Zalazne patrule javiše nam, da nas kozaci slijede, 
da ih imade vrlo mnogo i da su već blizu, Odmah 
se zaustavismo, povukosmo rojnu prugu i čekasmo, 

Tko da opiše naše raspoloženje: umorni do klo- 
nulosti, dvadeset i četiri sata bez zalogaja i sada 
kozaci za petama?! 

— Ako kozaci navale, svi treba da skočite na 
noge i otvorite vatru, i pucajte polagano! — čuo 
se nečiji glas. U borbi s konjicom naime treba pje- 
šak stojeći da puca, jer dok on sam stoji, ne čini 
mu se konjanik tako velikim, kao kad bi ležao; 
stojeći može pješak, ako ustreba, dočekati konja- 
nika na bajunetu, i onda stojeći gađa pješak upra- 
vo u visinu sedla, tako te može u isti čas da pogodi 
i konja i konjanika, I tako čekasmo sustali, gladni, 
žedni i uzrujani na navalu, koja je bila pred nama, 

Nikoga se infanterista tako ne boji kao konja- 
nika, i to zato, jer konjanik sa svojim konjem čini 
dojam ogromna i moćna borca, a osim toga je brz, 
osobito kod navale, kad jaši upropanj. I to su 
dva vrlo važna momenta, koji silno djeluju na 
pješaka, tako da ovaj obično izgubi prisutnost 
duha, kad spazi ogromnu masu  oboružanih ljudi 
na konjima, gdje svom žestinom jure na njega. Pa 
mjesto da strijelja polagano nišaneći, žuri se u 
svojoj uzrujanosti, jer se boji, da ga konjanik ne 
preteče, što obično i biva, ali ne zato, jer nije 
dosta brzo pucao, već zato, jer je odveć slabo ga- 

đao, Isti slučaj se desio i kod Ivankova, Kozaci se 
bijahu postavili u frontu od neko dvjesta koraka 
duljine u četiri reda uzevši sebi kao cilj pukovniju, 
koja stajaše na našem desnom krilu, Napredovanje 
započne, Najprije su jašili korakom, da se masa 
stavi u jednovito gibanje, zatim pređoše u kas, a 
kad se približiše na pet ili šest stotina koraka 
svome cilju, zagreboše u propanj. Naše desno krilo 
otvori doduše vatru s boka, ali s vrlo neznatnim 


uspjehom, Nekoliko konjanika se sruši, što je na 
čas izazvalo među konjanicima mali nered. No' 


zato s to većom žestinom podbodu konje i sil- 
nom brzinom poput oluje nalete na tako reći golo- 
ruku momčad te dijelom razbiju, dijelom zarobe 
gotovo dva bataljuna susjedne nam pukovnije, , 


Videći što se u našem susjedstvu zbiva, poku- 
pimo se još za vremena, budući da se već tu i tamo 
Pojavljivaše ruska infanterija, doduše još daleko 
na obzorju, ali mi smo morali pospješiti, da što 
prije zaposjednemo kod Snjatina već iskopane po- 
stave, Kiša, koja se međutim bila spustila, podupi- 
raše nas u našem bijegu oteščavajući Rusima na- 
predovanje, Poznato je naime, da je brži onaj, koji 
bježi, pa makar imao i zapreke svladati, od ono- 
ga, koji progoni pod istim uvjetima, Uzrok je jasan, 
a leži u duševnom raspoloženju jednoga i drugoga. 


Stignuvši nešto pred večer u Snjatin navalismo 
poput gladne zvjeradi na satnijske kotlove, iz ko- 
jih dolažaše ugodan miris kiselog gulaša od kon- 

zervi, Trideset i šest sati ne bijasmo okusili ni 
jednoga zalogaja. Hljeba dosta; svatko je mogao i po 
dva obroka uzeti, budući da je momčadi bilo go- 
tovo za polovicu manje obzirom na posljednji is- 
kaz, prema kojemu bijahu satnijske kuhinje spre- 
mile ručak, I vina bilo je na pretek, Momci naime 
izvukoše iz nekog podruma osrednje burence, po- 
sadiše ga na jedno dno, dok mu kundacima izbiše 
drugo, I sada je mogao svatko grabiti svojim od gu- 
laša musavim kotlićem i piti do mile volje, Želuci 
bijahu namireni, lica zažarena, torba puna hljeba, 
u kotlićima vina. Povratio se život, povratila se 
duša i još da je bilo slobodno zapjevati... Ali,..7! 
Sve je bilo zaboravljeno u najkraće vrijeme: i strah 
i napor i svaki drugi neugodni osjećaj. Kako li je 
lako predobiti masu za sebe! Nahrani je i napoji, 
zadovolji joj želudac — i ona će ti dati srce i dušu, 
pa i život, 

Već se stao hvatati sumrak, Zaposjedosmo snja- 
tinske šančeve, koji su bili tik do groblja iskopani, 
Polako se spuštala noć a s njome i sitna hladna 
kiša, koja padaše iz niskih sivih oblaka poput gu- 
ste magle. Zgurismo se po dvojica po trojica za- 
jedno pokrivši se slamom od pšenice, koju smo sebi 
načupali na obližnjoj njivi i — čekasmo zoru... 

Još prije zore nastavismo svoj mučenički put. 
Na tom preko sto kilometara dugom putu, koji smo 
sebi utirali kroz bujnu još nezrelu pšenicu, kojom 
tada obilovahu beskrajne bukovinske i galicijske 
poljane, bili smo se u glavnom dvaput zaustavili, 

i to kod Gvozdjeca i Majdana odbivši dakako oma- 
nje sukobe i neznatnija čarkanja, kojih bijaše tako 
“reći bezbroj. Od ove dvije bitke vrijedna je da se 
spomene ona kod Gvozdjeca. Pošto bijasmo, štono 
riječ, izjeli vatru kod Snjatina, gdje smo čitavu noć 
odležali pokisli i ozebli na visini kod snjatinskog 
groblja odbijajući ruske izvidnice, marširali smo s 
malim odmorima puna dva dana i jednu noć, Nakon 
dugog i mučnog vrludanja po besputnim šumama i 
šikarama zaposjedosmo gladni, iznemogli i do kože 
mokri oko dva sata izjutra rub neke šumice, koja 
. se poput jezika bila pružila niz rebro omašna 
brda, na podnožju kojega gotovo u jednoj guduri le- 
žaše rastegnuto selo Gvozdjec, upravo pod našim 
nogama, 

Zapovijed je glasila: Pušenje kao i loženje vatre 
strogo zabranjeno; jarak imade biti još prije izlaza 
sunca gotov (dakako jarak tek za nuždu). Momci 
odmah prionuše kopati premda umorni od silnog 
napora, no studen i vlaga ih prisiliše; vatre 
doduše nije ložio nitko, ali pušenje... Tko da im 
zabrani taj jedini užitak, koji čovjeku može najteže 
časove da učini snošljivijima! I doista još prije izla- 
za sunca bio je jarak oko pola metra dubok, što 
dotječe kod navale manjeg opsega, Međutim Rusa 
nije nigdje bilo na vidiku ni na najkrajnijem hori- 
zontu, Oni nas naime nijesu mogli onom brzinom 
slijediti, kojom smo mi uzmicali, budući da onaj 
koji bježi, instinktivno većma i izrabljuje svoju sna- 
gu od onoga, koji ga progoni, To su dva sasvim 

protivna raspoloženja: jedno je strah od pobjednika 
a drugo je zadovoljstvo ili bolje zasićenost, koja 
čini pobjednika mlitavim i sporim, Napetost živaca 
postigla je i kod jednog i kod drugog svoj vrhunac 
s tom razlikom, što pobjednika uznemiruje opre- 
znost, dok pobjeđenika osim opreznosti muči još i 
strah. No kod jednog i drugog gubi se ne samo 
energija već i smisao za ratovanje, i to iz tri za- 
jednička uzroka: prvo što iza silne napetosti du- 
ševne i tjelesne, koja uvijek dolazi u glavnom mo- 
mentu bitke do izražaja, bezuvjetno slijedi klonu- 
lost; drugo što se i pobjednik i pobjeđenik u sebi 
tiho raduje, jer je iznio živu glavu, koju ne bi htio 
tako brzo i opet staviti na kocku; i treće što u 
onoj klonulosti ljudi i nehotice stanu razmišljati o 
potrebi odnosno o nepotrebi rata. Zato bi oba 
protivnika, da uzmognu svaki za sebe uspješno 
nastaviti borbu, morala izmijeniti malaksalu mom- 
čad s novim neistrošenim silama, Da poslije bitke 
većega opsega nastupa klonulost i kod pobjednika 
i kod pobjeđenika, vidi se najbolje po tom, što iza 
prorova bilo čije pozicije nastaje zastoj s jedne i 
s druge strane, 

Sunce je već poodskočilo bilo, no kako se iza 
dugotrajne kiše bila podigla magla, pričinjalo ti se 
sunce kroz tu gustu koprenu kao  blijedo-žuta 
okrugla ploča, koja bi sad potamnjela sad opet za- 
sjala već prema zgušćivanju odnosno razređivanju 
magle, Napokon nestane i posljednjega vela, a 
žarko se sunce pokaže u svom svojem sjaju, si- 

pajući tople zrake na izmorenu, izgladnjelu, ne- 
sretnu djecu svoju. Kao zaklani spavahu momci 
svi bez razlike, pa i oni, koji su kao  izvidnice 
morali motriti, kad će se pojaviti progonitelj. No 
njega nije bilo, I on je negdje sustavši počivao... 

Čitav taj dan prošao je mirno, istom pred večer 
počelo je bivati življe pred nama, Tu i tamo bi se 
pojavila po dva po tri kozačka konjanika s velikim 
i nespretnim šubarama na glavi, koje su za njih 
tako karakteristične. Gotovo sve te patrule bile su 
se jedva na puškoomet približile osim jedne, koja 
je očito bila izgubila pravi smjer, budući da se uspi- 
njala na jedno brdo koje je sa svojim bokovima 
okomito ležalo na našu poziciju, tako te smo mi 
bili kozacima na lijevu ruku, a ne pred njima, kako 
su oni očito očekivali, Istom strojna puška, koja se 
bila oglasila na našem desnom krilu, upozorila iH 
je, da su na krivom putu, Osjetivši metke iznad 
svojih glava zagreboše na hitrim svojim konjićima 
te ih strjelovitom brzinom nestade iza brda, kojega 
obrisi se već počeše gubiti u sumračju, 

Noć se već bila spustila, momčad povečcrala, 
jedini obrok toga dana, Kopanje jarka se nastavilo, 
budući da se ob dan nije smjelo raditi zbog ruskih 
patrula, Bez vatre, bez pušenja — sada je svaka 
i najmanja iskrica mogla biti opasna — i bez riječi 
tekao je mučni posao oko izgrađivanja jarka, koji 
je upravo na onom mjestu morao biti znatno du- 
blji, budući da je brdo, koje je ležalo nama nasu- 
prot, bilo mnogo više od našega, pa je trebalo s ti- 

me računati, da će i ruska pozicija stajati više od 
naše, 

Momčad osim one, koja bijaše određena za 
poljske straže te koja je već odavna bila zaposjela 
određena joj mjesta nekoliko stotina koraka pred 
našom pozicijom, bila je podijeljena u tri radne 
partije: jedna kopaše jarak, druga zabijaše koce u 
tri reda pred jarkom ispreplićući ih bodljikavom 
žicom, a treća partija, kosila je v&ć zrelu pšenicu, 
sjekla još zeleni kukuruz i rušila drveće, koje se 
nalazilo pred pozicijom, i to zato, da nama ne 
smeta kod pucanja, a protivniku da ne posluži kod 
napredovanja kao maska, iza koje bi se mogao 
sve do zapreka neopažen približiti, 

Noć bijaše tamna, premda je nebo bilo posuto 
zvijezdama, i tiha. Selo Gvozdjec, koje bijaše ve- 
lika većina žitelja još istoga dana napustila čuvši, 
da se sprema bitka, snivaše dubok san. Niti lavež 
pasa niti pjev pijetla niti drugi kakav žamor ne 
pomućivaše noćne tišine. Sve bijaše kao izumrlo, 
Daleko negdje na obzoru — barem ti se čini tako, 
jer noću se ne da odrediti udaljenost ni uz naj- 
bolji vid — pojavilo bi se svijetlo, koje bi po- 
put zvijezde putovalo sad na lijevo sad na 
desno, sad bi ga nestalo, da se onda opet pojavi 
na sasvim drugom mjestu, dok napokon ne bi za 
vazda iščezlo. Iskustvo nas bijaše naučilo, da je 
optička varka noću daleko veća nego danju. Ako 
se svijetlo noću u nekoj udaljenosti brzo miče na 
lijevo ili na desno, čini ti se, kao da je vrlo blizu, 

a ako se u istoj udaljenosti svijetlo miče polaga- 
no na lijevo ili na desno, čini ti se, kao da je vrlo 
daleko. I tako po tim pomičnim lučima  nijesmo 
mogli ništa zaključiti, niti udaljenosti niti brzine 
niti smjera, jedino smo mogli naslućivati, da su to 
električne svjetiljke ruskih časnika, koji su vodili 
svoje odjele na određena im mjesta, što je navije- 
štalo, da bi zorom mogla uslijediti navala, 

Ovu tajanstvenu ali opasnu tišinu, koja je u se- 
bi sakrivala svu strahotu tolikih kreševa, što smo 
ih dotada preživjeli, prekidao je neprestani mu- 
kli žamor, koji je dolazio od različnih izmiješanih 
zvukova i štropota, kojima se uz najbolju volju 
nije moglo izbjeći, kao i od poluglasna govora, 
koji bijaše nuždan kod primanja i izdavanja zapo- 
vijedi, kod izvješćivanja viših zapovjedništva tele- 
fonom i slično, 

I ta je noć prošla mirno, tek prema jutru čuo 


se klopot isprekidan tu i tamo cvrčanjem ukoče- | 


nih točkova — štropot, koji kao vjeran pratilac 
teških tovarnih kola tačno najavljivaše približava- 
nje ruskih topova. Da se nijesmo bili u svom ra- 


čunu prevarili, uvjerio nas je dva do tri sata iza. 


toga prvi hitac, Baterija, koja nas je prva bila po- 
zdravila, sastojaše se od poljskih topova, a bila je 
postavljena na najbližu distancu. To se moglo i 
može uvijek s dosta velikom sigurnošću ustano- 
viti, budući da prasak granate odnosno šrapnela 
uslijedi gotovo u isti čas s hicem poljskog topa, 
ako je distanca kratka, Što je veća distanca, to 

kasnije uslijedi iza topovskog hica prasak taneta, 
budući da je krivulja, koju opisuje tane, to dulja 
od zračne linije, kojom se širi zvuk, što se dalje 
nalazi top od cilja, to jest što je veća distanca, 
Kod tako zv. obica ta se udaljenost ne da tako 
lako prosuditi, jer kod tih topova tane opisuje 
vrlo visoku krivulju, bila distanca kratka ili du- 
ga, tako te se topovski hitac znatno prije čuje, ne- 


«go što stigne tane k svome cilju. 


Prvi dakle šrapnel, kojim je naš protivnik stao 
sondirati, ispitivati našu poziciju, učinio je neo- 
bično jak dojam, koji se mogao ne samo čitati na 
licima pojedinaca, već se mogaše razabrati i iz 
vladanja čitave mase, Ne samo da su momci, do- 
duše već odavna navikli siktanju i zviždanju te 
naprasitom praskanju tih zračnih nemani, instin- 
ktivno sagnuli glave, stisnuli ramena ili čučnuli, 
već su poput krušaka popadali u jarak pribivši se 
uz prednju stijenu njegovu. Slika više smiješna 
već ozbiljna. Dolazilo je to od toga, jedno što se 
nitko nije nadao doduše poznatom, ali silovitom 
gostu i onda što smo se u zadnjih pet, šest dana 
bili odvikli topovskom tanetu, 

Iza prvog šrapnela, koji bijaše prasnuo visoko 
nad našim glavama, doleti drugi, pa treći i,.. 
grobna tišina, Ispražnjeno šuplje zrno posljednje- 
ga šrapnela bez kapice s paljkom i bez svoga 
kobnog sadržaja od neko stotinu sitnih okruglih 
taneta, koja se zujeći i šumeći poput jata golubo- 
va, kad se nalaze u brzom lijetu, zabiše što u ze- 

mlju što u stabla od drveća, koje se nalazilo iza 
nas, otkotrlja se uz zvuk, kao kad duneš u praznu 
bocu, i udari jednoga od momaka, ne baš nježno 
ali ipak bez ozbiljnije posljedice, U ušima je još 
uvijek zujalo i praskalo. , 

Zlokobna tišina trajaše već nekoliko časaka, 
no nitko se ni ne mače u svom skrovištu. Svatko 
je dobro znao, da su ona tri šrapnela imala svrhu 
upucavanja, i da će iza njih slijediti granate, bu- 
dući da je posljednji od šrapnela prasnuvši neko 
pedeset koračaja pred našom pozicijom bio tačno 
upucan. Tako i bi. Poput strijele zviznu prva gra- 
nata i kresne nekoliko koraka iza našeg jarka za- 
vršivši svoj kratki život zaglušnim reskim pras- 
kom, Kratak taj proces tako se neopisivom brzi- 
nom zbio, da ne bi znao reći, što si najprije čuo,, 
dali zvizg ili hitac iz topa, ili pak prasak granate, 
iza kojega je neposredno slijedilo zvrčanje bezbro- 
ja željeznih komada i komadića raskinute grana- 
te u svim mogućim tonovima. I opet grobna tiši- 
na, samo mnogo tjeskobnija od one prve. Časak 


dva iza toga posula nas tuča od željeza, koja ba- ' 


čena u vis padaše natrag na zemlju pomiješana s 
blatom, pijeskom, prebitim grančicama i lišćem, 
Iza toga uslijediše još dvije ili tri granate i mala 
se kanonada svršila. Baterija bila je upucana, 

Ni prije ni poslije nijesmo imali zgodnije pri- 
like promatrati razvoj upravo sistematskog pri- 
premanja za bitku kao kod Gvozdjeca, i to sa 


strane obaju protivnika, Sve bijaše tačno udešeno 

i proračunano za svaki slučaj: ako bi Rusi probili 
lijevo, ili ako bi probili desno, ili ako bi napokon 
bacili našu satniju — sve bijaše ne samo časniku 
i potčasniku jasno kao dan, već je i svaki momak 
bio po mogućnosti upućen u sve tajne strateške 
mudrosti. Tako su bili iskopani i rezervni jarci 
iza lijevoga i desnoga krila za slučaj, ako bi tre- 
balo kojegod od njih povući, što više, kroz mla- 
du, gustu neprohodnu šumu probismo tri puta za 
slučaj uzmaka, koji nam i doista vrlo dobro po- 
služiše. I Rusi se vrlo polagano ali sigurno spre- 
mahu na navalu, tako te se općenito mislilo i go- 
vorilo, da će ovdje udariti stalnu poziciju, Činilo 
nam se pak to zato, jer su i oni u razmaku od 
neko dvije tisuće koraka kopali jarak učvršćujući 
ga žicom kao i mi, koji smo imali zapovijed držati 
se tek u defenzivi, No pozicija, koju. su gradili 
Rusi, imala je tek tu svrhu, da im posluži kao re- 


zervni postav, ako im ne bi uspjela navala, ili . 


ako bismo ih mi pretekli u navali, 

Tjedan dana trajalo je spremanje i naše i nji- 
hovo, radilo se grčevito noć i dan s jedne i s dru- 
ge strane; tjedan dana upucavahu se topovi i stroj- 
ne puške i tu i tamo, sražavahu se patrule naše i 
njihove; tjedan dana kupila se ratna elektriciteta 
u onoj kotlini između nas i njih kao u kakvoj ba- 
teriji, dok napokon dne 28, lipnja ne dođe do pre- 
loma. : i 

Rijetko je kada bila Rusima navala okrunjena 
takvim uspjehom kao ona kod Gvozdjeca. Mno- 

go su imali svoj uspjeh da zahvale opreznosti, 


s kojom su se spremali,. tako te mi nijesmo do 


zadnjega časa znali, gdje i kada će navaliti, Istom 


oko sedam sati iz jutra na dan same bitke znalo: 


se, da koncentriraju svoje čete pred desnim kri- 
lom naše pukovnije, od kojega krila smo mi bili 
po broju treća satnija. Sva naša sprema učinila 
nam se u taj čas iluzornom, budući da su ne samo 
sve bataljunske, već i sve satnijske pričuve po- 
kupili te ih postavili iza desnog pukovnijskog 
krila, jedine pričuve naše divizije. Pa budući da 
je protivnik sebi odabrao sva tri satnijska odsjeka 
na desnom krilu pukovnije, to je naša satnija u 
najtežim časovima stajala bez pričuve u boju, to 
jest pričuve bile su odveć udaljene, a da bi bile 
mogle pravodobno stići kao pojačanja, 

Bio je pravi vrući ljetni dan, ni listić da bi se 
-maknuo na drvetu, Sve je bilo spremno već od se- 
dam sati. Dva momka, koja bijahu pošla s patru- 
lom, da izvide situaciju, dođoše jedva dišući i ja- 
više, da je čitava patrula zajedno s kadetom na- 
stradala, jedini da su njih dvojica iznijeli živu 
glavu i da je šuma, koja ležaše poludesno od nas, 
puna Rusa. Vijest bijaše kratka i jednostavna, ali 
tačna, kako se to moglo kasnije ispostaviti. U 
to zvizne prva granata sa zaglušnim praskom, za- 
tim druga pa treća, dok se ne javi čitava bate- 
rija,.. jedna, dvije, tri.., Napokon zagrmi neko- 
liko baterija, koje sipahu vatru na naše desno 
krilo. Već nakon druge salve znali smo, gdje će 

uslijediti glavna navala, Sva momčad bila je po- 
legla na dnu jarka, samo dvojica su bila određena, 
da proviruju kroz puškarnicu, koja bijaše u tu 
svrhu napravljena, da mogu u pravi čas dati znak 
ostalima, kad će ruska infanterija prijeći u navalu, 


Topovska vatra protivnikova, koja u ostalom nije 


imala osobitog uspjeha, budući da je slabo ga- 


đala u sam jarak, ali je zato razorila sve zapreke 
od žica, što je, čini se, i bila zadaća njezina, nije 
trajala dulje od pola sata, Naše topništvo bilo je 
ispalilo nekoliko hitaca, a zatim sasvim umuklo, 
Očito je čekalo, dok stanu napredovati ruske in- 
fanterijske mase, da ih dočeka onda sa svojom 
zatornom vatrom, j 


U takvoj zaglušnoj topovskoj vatri, koja te 
svega obuhvati i sapne, fizički i psihički, da te 
učini svojom najjadnijom žrtvom, koja te poput 
nevidljivih kliješta sve jače i jače steže, sve tje- 
šnje i tješnje sažima do gorušična zrna, koja ti ne 
da disati stegnuvši ti grudi, dok se sam sve to 
jače savijaš u klupko poput pseta — u takvoj va- 
tri niti što čuješ niti vidiš, niti uopće što osjećaš 
Sav tvoj ja sledio se i smanjio do ništice, sve tvoje 
duševne sposobnosti spale su na potpuni bankrot, 
koji ti jasno svjedoči, što sva ta čovječja dušev- 
nost znači, ako tijelo nije slobodno; zarobljeno ti- 
jelo — zarobljena duša, Svi tvoji osjećaji i sve 
tvoje misli, ako uopće smijemo o njima govoriti, 
zbiše se u jedan jedini pojam negacije i pasivno- 

sti, da što prije svega nestane: i topova i ljudi i 
zemlje i sunca i života, a prije svega tebe, 

Napokon postajaše tuča od topovskih taneta 
sve rjeđa, to jest protivnik je držao, da nas je do- 
voljno umekšao i da može prijeći u navalu, zato je 
prenio bio vatru sto do dvjesta koraka iza našeg 
postava, da spriječi napredovanje naših pričuva, 
Jenjanje topovske vatre bilo je dakle za nas si- 
guran znak, da je došao čas nastupa ruske infan- 
terije, koja je doista iz one šume, koju su izvid- 
nice bile označile, već izbijala razlijevajući se po- 
put bujice na lijevo i na desno te se gotovo trkom 
spusti nizbrdo sve do Gvozdjeca, U razmaku od 
dvije ili tri minute slijedila je druga, zatim treća i 
napokon četvrta bujica, kojih je sviju iza seoskih 
kuća nestalo, Svaka od tih bujica predstavljaše po 
prilici bataljun ljudi, to jest naše tri satnije imale 
su pred sobom protivnika, koji je brojio dvanaest 
do šestnaest satnija. Bio je dakle pet puta po pri- 
lici jači od nas, 

Naše topništvo sipaše bezbroj šrapnela i gra- 
nata nastojeći zaustaviti napredovanje ruske infan- 
terije. Ona kotlina, u kojoj leži Gvozdjec, sje- 
ćaše na ogroman kotao, u kojem vrije, ključa, klo- 
koče,bukti, tutnji, iz kojega se dizao poput guste 
pare smeđe-žuti dim ekrazitnih i otrovnih granata. 
Činilo ti se, kao da nitko živ iz toga pakla izići 
ne će, Pa ipak nije ni približno bilo tako, Svakako 
je u toj vatri izginulo dosta Rusa, ali što je značio 
taj gubitak naprama onoj silnoj masi ljudi, koja 

se još uvijek valjala niz brdo, a koju su neznatne 
tri naše satnije imale dočekati na bajunete, 
Čitavo ovo napredovanje ruske infanterije tra- 
jaše najviše pola sata, dok se momčad spustila niz 
brdo, dok se u selu snašla i ponovno svrstala i 
dok se konačno stala uspinjati i nama približavati, 
Moglo je biti oko deset sati, kad su se Rusi po- 
čeli uspinjati, dakle upravo jedan sat trajaše bitka, 
ali taj sat činio nam se duljim od čitavoga dana. 


“ Vrijeme je doista tako relativan pojam, koji vazda 


treba posmatrati i obzirom na prilike, u kojima se 
nalazimo, i na godišnje doba kao i na doba dana, 
a pogotovu obzirom na duševno raspoloženje, 
Ovo potonje bilo je u nas u takvom stanju, da 
bi se jedva dalo opisati. Jer čemu se imaš nadati 
od ljudi, koji »umekšani« topovskom vatrom oče- 


kuju protivnikov juriš poznavajući njegovu daleko 


pretežnu premoć, od ljudi, koji su u svim prošlim 
bitkama progonjeni teškim nedaćama malaksali i 
tjelesno i duševno?! 

Brdo, na kojem smo se mi nalazili, bilo je od 
vrha do boka prilično položito, ali od boka spu- 
staše se strmenito u gvozdječku kotlinu, tako te 
mi podnožja brda na našoj strani nijesmo mogli 
vidjeti, Iz toga razloga nijesmo mogli ni Rusa tako 
dugo opaziti, dok se nijesu popeli do samoga boka. 
Naši momci bijahu spremni, svaki kod svoje pu- 
škarnice, i čekahu sklonuvši glave sve do prso- 
brana, budući da je radi ruskih strojnih pušaka, 
koje su s protivnoga brda neprestano šišale desno 

i lijevo točno iznad jarka, bilo nemoguće uspravno 
stajati, : ' 

Od jednom se pojavi nekoliko ruskih kapa nad 
izbočinom brda, i to tako, da su se vidjela tek tje- 
mena, Rusi napredovahu pužući spustivši glave do 
zemlje, da ne bi pružali bez nužde suviše velik 
cilj. Kao po dogovoru bez naročite komande pla- 
nuše naše puške: deset, dvadeset, pedeset, sto- 
tina.,, Razvi se kao uvijek ono običajno bezredno 
puškaranje; sad ti se čini, kao da se natječu, tko 
će brže, sve jedan po jedan hitac, sad opet po tri 
po četiri hica odgovarajući hicima jednako velikih 
i većih grupa; sad ti se čini kao da jedan odio na 
komandu pali salve, sad opet kao da su se svi iz- 


među sebe posvadili htijući jedan drugoga nadvi- 


kati,,, U toj se zaglušnoj svađi jasno razabiraše 
čegrtanje strojnih pušaka, koje su poput starih ble- 
betuša upadale u raspru ne dajući nikome do ri- 
ječi doći. 

Broj ruskih kapa rasao je neobičnom brzinom, 
što nas je uznemirivalo i plašilo. Premda se mnogo 
strijeljalo, uspjeh je bio vrlo neznatan, budući da 
se slabo gađalo. To je nerijetka pojava kod obram- 
bene vatre. Vojnici, koji se nalaze u defenzivnom 
stanju, postaju to nemirniji (pogotovu kad ne dobi- 
vaju pojačanja, bila ova potrebna ili ne), što se 
protivnik većma približava, pa mjesto da polagano 
pucaju ciljajući, žure se instiktivno ni malo ne ga- 
đajući, Zapovjednik, koji bi u takvim slučajevima 
trebao da djeluje, upravo je nemoćan, jer ga nitko 

ida dan 


ne čuje i ne vidi, U ovakvoj obrambenoj vatri po- 
jedinac je vojnik tako reći prepušten sam sebi, bu- 
dući da je sav zaokupljen s onim, što se pred njim 
zbiva ne misleći, da se lijevo i desno nalaze nje- 
govi drugovi, pa kad vidi pred sobom mnoštvo do 
grla oboružanih ljudi, čini mu se, kao da će svi 
oni udariti na njega samoga. Pojačanja ni odakle, 
premda su bila vrlo nužna, budući da je rojna pru- 
ga bila na jednom mjestu radi gubitaka i znatno 
proređena, zbog čega je tamo i vatra znatno je- 
njala, A i municije je ponestajalo. i 

Rusi, koji su se međutim stali neko pedeset ko- 
raka pred našim razorenim zaprekama ukopavati, 
očito su morali osjetiti malaksanje naše vatre, jer 
su prestali s ukopavanjem, Mi smo imali samo dva 
izlaza, ili da se predamo, ili da uzmaknemo još za 
vremena, jer dočekati četiri ili pet puta jačega pro- 
livnika na bajunete, značilo bi u ludo poginuti. Po- 
jačanja, kako se moglo očekivati, nijesu stigla, 
premda su dvije patrule bile poslane k bataljon- 


. skom zapovjedniku, da ga izvijeste o našem bez- 


nadnom stanju. No ove se nijesu više vratile, Ne- 
majući dakle nikakve. vijesti niti od bataljonskog 
zapovjedništva niti od naših susjeda, budući da je 
telefonska veza bila prekinuta topovskom vatrom, 
odlučismo se povući, 

U to se ču kroz topovsku i puščanu vatru slabi, 
upravo pridušeni ruski »ur&«, koji dolazaše s na« 
šeg desnog krila — znak, da je protivnik kod 
susjedne satnije stao jurišati. I opet ponovni dugo- 

trajni »ur4«, koji dolazaše sve bliže, U tili čas 
prestade svaka pucnjava; svi, i mi i Rusi, nape- 
smo uši, da čujemo, što se to tamo zbiva. Ponovni 
isprekidani »ur&4« pomiješan s nekom neobičnom 
grajom dopiraše do nas. Sva ta prigušena vika, 
koja dolažaše iz tisuću strahom sapetih grudi, 
bila je tako tjeskobna, tako neprirodna, kao da su 
se svi ljudi, izmoreni i izranjeni, urotili protiv 
svoga božanstva grozeći mu se radi pretrpljenih 
muka i nevolja, premda dobro znadu, da dostaje 


tek jedan mig njegov, da ih sve satre u prah. »I' 


nekal« — viču oni dalje svoj grozni »ura«, »Bolje, 
da nas satre sve u prah, već da se patimo ovako 
uništavajući svoj i svoje nedužne braće život«, — 
Ali božanstvo šuti. Šuti kao zaliveno, kao da se 
stidi odgovoriti ispaćenom čovječanstvu, da bez 
borbe nema života, i da mu je nemoguće uništiti 
taj život, jer bi uništilo samo sebe. I glasovi gro- 
žnje proslijediše. Izražaj njihov postajaše sve si- 


gurniji i življi, dok se napokon čitavom kotlinom . 


gvozdječkom ne razlegne urnebesni, pobjedo- 
sni »Ur&l« — Fronta bijaše probijena, 

U našem jarku nastao je pravi metež, jedni trča- 
hu ovamo, drugi onamo pitajući jedni druge, što 
će, dok napokon ne dođe naređenje, koje iđaše 
poput živog telefona od usta do usta, da se vod 
na desnom krilu ima povući natrag, da zaposjed- 
ne jarčić, koji je za takav slučaj već prije bio isko- 
pan i da otvori krilnu vatru u smjeru prorova. 
Međutim se bujica ruske infanterije, koja je u ma- 


56 


Zrak 


- 


sama napredovala kroz prorov od neko pet sto- 
tina koraka širine, takovom brzinom razlije- 
vaše i na lijevo i na desno, da je vod na 
našem desnom krilu prije bio opkoljen, nego što 
se mogao povući u jarak, koji se imao zapo- 
sjesti u skrajnjoj nuždi, Tu već ne bijaše mjesta 
čekanju ,.. Na uobičajeni znak za uzmak — 
trostruki zvižduk sviralom — svi listom poskaka- 
smo iz jarka ostavivši mrtve i ranjene svojoj sud- 
bini i dadosmo se u bijeg. Rusi videći našu namje- 
ru, da im izmaknemo, otvoriše vatru streljajući 
za nama tek onako od prilike, budući da nas je 
nestalo u guštari, koja se tik iza nas nalazila, I 
upravo toj šikari kao i hrastiku, koji se prema 
vrhuncu brda sve to većma zgušćivaše, imali smo 
zahvaliti, da je tek vrlo malo ljudi nastradalo na 
tom uzmaku. 

Bilo je oko podneva. Silna žega kao da je s usi- 
janim obručem stezala bitkom izmoreni mozak, 
Znoj se točio niz užarene obraze i nos te se slije- 
vao u napola rastvorena usta, koja pohlepno hva- 
tahu suhi zrak, prouzrokujući bljutavo-slani okus 
pod jezikom. Dobro je bilo, dok smo išli šumom, 
ali kad izađosmo na čistac, gdje nas drveće nije 
više štitilo sa svojim gustim lišćem, sunčane se 
zrake tako priljubiše uz obraze i vrat, te ti se 
činilo, kao da ti sišu krv iz uvelih žila, Katkada 


bi ti sijevnulo pred očima poput crvene strijele, 


Kad bi zatvorio oči, pojavili bi se zeleni i žuti 
kolobari, U ušima je ključalo i šumjelo, kao da će 


A 


sad na potokom provaliti iz njih krv. Katkada bi 
nešto slatko prošlo zatiljkom, dok bi srce sad svom 
silom lupnulo sad opet zamrlo, Pred očima bi ti 
odjednom potamnilo — i tebi se čini, da ćeš se 
svaki čas srušiti pogođen od sunčane kapi. 

Vojnici skidahu ili bolje trgahu sa sebe sve, što 
im se činilo suvišnim: ručne granate, boce, lonce, 
razne nepotrebne sitnice, što više kabanice pa i 
municiju , samo da spase goli život. Pomisao na to, 
da nas Rusi slijede i da će doskora stići na vrhu- 
nac brda, niz koji se mi gotovo trkom spuštamo, 
još većma nas podbadaše, da podvostručimo, po- 
trostručimo korake, kako bismo što prije prešli 
preko brdašca, koje se pred nama nalazilo. I doista 
se ne prevarismo, Još se naime ne bijasmo popeli 
na vrhunac spomenutog brdašca, kad već naši 
progonitelji otvoriše vatru s onog brda, niz koje 
smo se netom bili spustili, Nekoliko taneta prozuji 
sa svojom sitnom ali zvodnkom glazbom visoko 
iznad naših glava, nekoliko njih zapraši oranicom 
lijevo od nas. Još je prasnulo nekoliko salvi za 
našim leđima, ali bez ikakovog uspjeha, budući 
da je distanca bila velika, a mi se već spuštasmo 
niz ono brdašce, Bili smo spašeni, 

U tom divljem bijegu nijesmo opazili, da se od 
juga preko karpatskih vrhunaca približavahu teški 
tamni oblaci, iz kojih se već spuštahu gusti pra- 
movi, Odjednom osjetismo svježi lahor, koji poput 
blagoga smiješka razblaživaše klonule živce i isu- 
šene žile ljubeći nas u vruće čelo, u zažarene obra- 

uradvi 

LL: 


ze, u opaljeni zatiljak, Grom se javljao za gromom 
bacajući svoje jarke strijele uz tutnjavu, koja nam 
se nakon ekrazitnih granata pričinjala poput dječje 
igre. Lahor postajaše sve jači, sve žešći, sve goro- 
padniji, dok se napokon ne razbukti u silan vje- 
tar, koji nas nemilosrdno stane biti krupnim kapi- 
ma pomiješanim s krutim zrnima tuće. No taj bijes 
silnih elemenata ne potraja dugo; vjetar se dosko- 
ra slegnu, tuča jenjavaše, grom se tek tu i tamo 
javljao. Sunca je međutim bilo nestalo. Na- 
stalo je sumračje. A_iz niskih, punih oblaka proli 
se gusta topla kiša , . . Njoj smo nadasve morali 
biti zahvalni, ne toliko zato, što nas bijaše rashla- 
dila, i ako smo bili do kože mokri, već zato što 
nam je omogućila, te smo se neopaženi od svojih 
progonitelja mogli svrstati u svoje redove i bez 
žurbe i pogibli kao i bez nepotrebnih gubitaka 
razviti novu rojnu prugu u spoju s ostalim satni- 
jama naše pukovnije, koje su već davno prije nas 
bile stigle na ono mjesto, kuda imađaše prolaziti 
novi obrambeni postav, takozvana »crvena linija« 

Istom kasno u noć dobismo ručak kao večeru: 
hladnu pocrnjelu čorbu, koja bijaše svaki ukus 
izgubila, čorbu, u kojoj plivahu mali komadići jed- 


“nako pocrnjela mesa s nešto makarona i sa čita- 


vim santama ukrućena loja na površini. Tu se doi- 
sta obistinila poslovica, da je glad najbolji kuhač, 
jer 'se nitko nije ni na što tužio jedući svoju čorbu 
takvu, kakva je bila, i to bez hljeba, budući da 
opskrbni tren ne bijaše na vrijeme stigao. Pove- 

čeravši svi polijegasmo u rojnoj pruzi, kako je već 
koga zapalo mjesto, bez riječi, bez običajnih mom- 
čadijskih razgovora i bez lule duhana, da čekamo 
i da budemo spremni, ako bi Rusi ponovili navalu, 
koja se očekivala svaki čas. Općenita bijaše zavla- 
dala apatija, 

Noć bijaše barem u našem odsjeku protiv sva- 
kog očekivanja mirno prošla. No zato je kod su- 
sjedne nam lijeve divizije trajala borba do zore. 
Budući da se mi ovdje nijesmo mogli održati, kre- 
nusmo još prije izlaza sunca zakriljeni gustom ma- 
glom put sela Turke uzmičući pred mnogo jačim 
neprijateljem, 

Predaleko bi pošao onaj, koji.bi htio opisati sve 
one manje i veće bojeve, koji su slijedili iza gvo- 
zdječke bitke: okršaj kod Turke, napredovanje 
kod Bednarovke, bitka kad Majdana, koja se kod 
Glinke završila s teškim porazom za nas, te napo- 
kon veliki uzmak nakon nedaća kod Podlipna, 
dok se konačno stalno ne zaustavismo kod Boho- 
ročana nedaleko Stanislavova. Svi su ti bojevi više 
ili manje najednaki s tom razlikom, da jedan izi- 
skuje više napora od drugoga, jedino kod bitaka 
većega stila imade jačih izrazitijih momenata, koji- 
ma se jedne razlikuju od drugih, kao na primjer 
bitke kod Dobre Noći, Gvozdjeca, Stanislavova, 
Kaluša i druge. 

SIROTE, 


Tko nije barem kadgod požalio vojnika: bilo 
kad je opraštajući se sa svojim milim i dragima od- 
lazio u boj, da se možda nikad više ne vrati; bilo 
kad ga je zadesila kakva nesreća u porodici, dok 
je on sam stradao na fronti; bilo kad se vratio osa- 


“kaćen ili bio zarobljen? Tko ga nije tada požalio?! 


— I doista s punim pravom, 
Rat često stavlja na čovjeka ratnika — ratnik 
je onaj vojnik, koji stoji u neposrednoj blizini ne- 


prijateljskoj gledajući smrti doista u oči, a nipošto 


onaj, koji obavlja bilo kakovu funkciju, koja stoji 
tek u svezi s događajima u prednjoj liniji — upravo 
nevjerojatne zahtjeve. On traži prije svega život, 
ako se uopće smije ustvrditi, da je to najveća žrtva, 
koju čovjek može da doprinese, budući da ne će 
biti baš teško odgovoriti na pitanje: što je gore, iz- 
gubiti život ili ostati bez nogu ili ruku; ili što 
je gore, izgubiti život ili ostati bez obih ruku 
i očiju u isto vrijeme; ili što je gore, izgubiti život 
ili ostati uzet na čitavu tijelu? Primjeri su istiniti! 
— Dakle što je gore, umrijeti i ne znati ništa više 
ni za nevolju ni za poniženje, ili ostati na životu i 

biti na užasan teret prije svega sebi, a onda svojoj 
okolici, nerijetko ponižen i prezren? Što je gore?! 
— Imade doista većih žrtava, koje ratnik treba da 
doprinese u ratu, već što je gubitak života. 

Ličanin neki, koji je na vlastitim kolima vozio 
“Živež u postav, upitan, kako mu je, odgovori: »Eto, 
najmilo nas kao stoku«, Ovako je mogao odgovoriti 
samo čovjek sa sela, čovjek iz prirode, čiji razum 
još nije natrunjen idejama i nazorima, kakvi mogu 
nastati samo u glavama ljudi taštih, nezasitnih i lu- 
kavih. Da, najmilo ih kao stoku — — — U ratu se 
naime nikad ne pita za svrhu rada i da li uspjeh od- 
govara uloženom trudu, tamo se tek radi, naporno 
i vječno radi, Za izgubljenu radnu snagu nitko se 
ni ne brine, jer te imade u ratu dosta a ni skupa nije, 
Uopće se tamo ne vodi računa o stvarima, koje u 
običnom mirnom životu igraju važnu ulogu, tamo 
se tek radi, često slijepo radi i — šuti. — »Najmilo 
nas kao stoku,« i 

Može li tkogad zamisliti naporniji rad od 
kopanja jarka i uopće rad, koji je skopčan s grad- 
njom postava?! Tu se ne pita, da li si gladan ili si 
sustao od silnih marševa, pa ti treba okrepe i sna, 
ili dokada ćeš ovaj ili onaj posao svršiti i da li si 
ga uopće kadar svršiti, Ništa se tu ne pita, tek se 
nalaže: jarak imade biti gotov do večeri, do po- 
noći, do zore... A ti, gladan i umoran, de kopaj 


te kopaj, jer je zapovijed takva i jer se nadaš, da 


će ti jarak sačuvati život. Ili gdje su drugi slični na- 
porni poslovi, kao što je izbacivanje snijega, dok 

ga vjetar neprestano nanosi zatrpavajući njime 
jarke i rovove; gdje teška vojna služba, bilo na 


poljskoj straži, bilo na patruli, bilo u postavu, noć 


i dan u vječnoj pogibli, da i ne spomenemo drugih 
tegoba, kao što je nečistoća, slabo odijelo, loša 
hrana i nipošto ne među posljednjim teška briga 
zbog žene, djece, roditelja — gdje je sve to?! — 
»Najmilo nas kao stoku« — rekao je onaj ličanin. 
Ta kakva stoka?! Zar nije neisporedivo teže rat- 
niku već najmljenoj stoci? Premda i ona doprinosi 
mnogu tešku žrtvu ostvarenju njoj posve nepristu- 
pačnih ljudskih ideja — kao na primjer ratni konji, 
koji su radi loše hrane (omorikove grančice) gomi- 
lama pogibali u zimi godine šesnaeste —, ipak ona 
ni izdaleka tako ne osjeća kao čovjek, koji znade, 
da je sada živ, a za čas, dva može biti iznakažen 
na najstrašniji način ili mrtav? Ne, čovjek ratnik, 
reći će mnogi, ne može se ni s kim isporediti, ba- 
rem ne s primjerom iz svagdanjeg života, a ponaj- 
manje s nerazumnom stokom, koja daleko manje 
pati od razumna čovjeka, 

Pa ipak imade nevolje, s kojom se patnje rat- 
ničke mogu isporediti. Što više, imade nevolje i 
jada, pred kojima patnje ratnika na fronti upravo 
iščezavaju. To su patnje nejakih — patnje žena, 
djece i staraca, Kudgod prolažaše vojska, bilo naša 
bilo ruska, svuda stradavahu žitelji, Gdjegod bi se 
vojska na dulje vrijeme zaustavila, tamo bi kopa- 
jući jarke, postavljajući zapreke,  koseći usjeve 
radi vidika, rušeći drveće uništavala oranice, li- 

vade, šume, rušila bi kuće radi građe ili bi ih palila 
i opet radi vidika itd. Ako bi pak ostala preko pro- 
ljeća na takvom mjestu, onda bi čitava nepre- 
gledna polja ostala neobrađena i pusta. Dakako da 
bi često upravo nenadoknadivu štetu pretrpjeli ne- 
sretni žitelji onih krajeva, Tako su na primjer samo 
na liniji između Dobre Noći i Bohorodčana, kojom 
je prolazila naša brigada nakon prodora u ratnoj 
godini 1916., stradala tri veća mjesta: Gvozdjec, 
Majdan i Bednarovka, No najgore od sviju pa i od 
same Dobre Noći prošao je gradić Bohorodčani sa 
istoimenim selom na rječici Bistrici Solotvinskoj, 
šesnaest kilometara južno od Stanislavova, 
Upravo je izlazilo sunce, kad smo nakon poraza 
kod Bednarovke stigli preko Podlipna u Bohorod- 
čane. Mjesto se zapravo sastoji iz dva dijela, iz 
Starih i Novih Bohorodčana, iz sela i gradića, Je- 
dva će se u Galiciji naći miliji kraj od ovoga. Na 
krajnjim obroncima sjevernih Karpata na istočnom 
rubu beskrajne šume bohorodčanske, stanuju pi- 
tomi i dobroćudni maloruski Huculi, koji su po- 
znati i radi svoje starine u povijesti galicijskih Ma- 
lorusa, kao i radi lijepih ručnih radova, kojima se 
tamo bavi i muško i žensko, Kuće bohorodčanske, 
koje sačinjavahu selo Stare Bohorodčane, bile su 
dobrom većinom građene od drveta, velike i čvr- 
ste, a stajahu porazdaleko jedna od druge, budući 
da je svaka imala svoje dvorište s voćnjakom i vr- 
tićem. Vočke bijahu te godine upravo krcate plo- 
dom. Čitavo selo bilo je tako reći prekriljeno kroš- 

njama prastarih kestena, hrastova i akacija, tako 
te je tek tuitamo provirivao po koji krov ili zabat, 
dok su dvije crkvice, također od drveta, sa svojim 
zlatnim krstićima jedva nadvisivale vrhunce lisna- 
tih orijaša. Idući cestom mogao si lijevo i desno vi- 
djeti, kako iz različitih zakutića proviruje šaroliko 
cvijeće, što ti davaše naslućivati, da taj pitomi i: 
dobroćudni narodić nije samo radin i pošten, već 
da imade i smisla za sve, što je lijepo i ugodno, 
Ovdje se dakle zaustavismo, Odložismo puške i 
sve, što nas je opterećivalo, Mnogi skinuše cipele, 
da rashlade ugrijane noge u rosnoj travi, drugi opet 
pođoše do bunara, da se nakon duga vremena opet 
jednom umiju i napiju svježe vode, no najviše bi- 
jaše ih zaposleno sa ženama i djevojkama, koje još 
pospane i neuređene istrčaše pred kuće nuđajući 
na prodaju sira, mlijeka i hljeba. Stariji ljudi pri- 
dolažahu k vojnicima, ne bi li štogod saznali o na- 
šem uzmaku. Čuvši pak, da ćemo ovdje ostati i 
ukopati se, zaprepastiše se, jer su već od prošle 
godine znali, što to znači. Ali da će naše ukopa- 
vanje imati tako nedoglednih posljedica, koje su 
se još isto veče zbile, toga nitko od nas ni slutiti 
nije mogao, ni od nas ni od njih. 
Djeca od najmanjega do najvećega stajahu u sku- 
pinama šapćući između sebe štogod te obazirući se 
plaho promatrahu u piramide složene tu i tamo već 
zarđale puške. 
Sunce se već znatno bilo uzdiglo i stalo pripi- 
cati. Znatiželjni svijet bio se već odavna razišao za 

svojim poslom, samo djeca stajahu još uvijek u 
skupinama zvjerkajući sad ovamo sad onamo. Mi 
smo međutim dobili tačne zapovijedi i upute, što 
i kako ćemo zaposjesti, i čekasmo nestrpljivo, da 
što prije odemo na određena nam mjesta, gdje 
ćemo se moći onako na »domaću« udesiti.,. 

Naša satnija već je odavna bila zaposjela svoj 
odsjek i za nuždu iskopala pola metra dubok ja- 
rak, koj se dakako imao još produbiti i proširiti, 
Momci počivahu ležeći i sjedeći raštrkani po svje- 
žoj djetelini i razgovarahu. Svaki od njih bijaše za- 
poslen bilo kakvom sitnicom, jer svaki i najmanji 
odmor trebalo je iskoristiti za svoju vlastitu po- 
trebu: bilo za brijanje ili šišanje, bilo da štogod za- 
krpiš ili pričvrstiš, da opereš jedinu košulju, da se 
očistiš od gamadi, ili da napišeš pisamce, bilo za 
sebe ili za drugoga itd. itd, 

— Uh... kolika je ova! Mogla bi kola vući, — 
čuo se prigušeni glas momka koji je turnuvši glavu 
u košulju nešto tražio, 

— Ti si čini mi se, najušljiviji u čitavom bata- 
ljunu, Vazda nekog vraga tražiš, — oglasi se drugi, 

— Eto, vole me radi moje slatke krvi, — opet 
će ona — A i cure mene vole — — — 

— Pogotovo ovako ušljiva, — umiješa se treći, 
koji bijaše zaposlen pisanjem lista, što mu ga je 
kazivao u pero nepismeni drug njegov, 

...i da ću mu razbiti glavu, kad se vratim, — 
govoraše nepismeni vojnik, — jer Ivka se meni 

obećala. A ja sam carski čovjek, a on nitkov... 

— Polaganije! — upadne mu pisar, 

— Eh, žuri se, da mu ne otmu cure, 

— Ti, jezik za zube! Jedva si došao na frontu, 
a već misliš, da ti je slobodno sa starijima se ina- 


titi, — odbrusi mu nepismeni, 
—...i da ću mu razbiti glavu... , jer ja sam 
carski čovjek, — ponovi pisar. — I tri cigarete ćeš 


mi dati povrh kavine konzerve, jer list je suviše 
dug. 

— Tko mi je ukrao sapun? — prodere se odjed- 
nom podčasnik s tri zvijezde na jednoj, a s jednom 
na drugoj strani, — Sve ću vas pretražiti, pa u koga 
nađem, taj će na jabuku! — i pokaže prstom na 
puno jabukovo stablo. 

— Kakav sapun? — nijesi ga nikad ni imao. - - 
lijeno će drugi podčasnik s dvije zviezde prote- 
žući se, 

— Da, da, neki đavo krade u našem vodu, — 


nadoda treći. — I meni je netko ukrao ogledalo, 
što sam ga rekvirirao. u župnom dvoru u Gvoz- 
djecu. 


— A meni svijeće, 

— A meni ženske čarape iz Majdana nove nov- 
cate. — 

— A meni maramicu, — 

— I meni, i meni! — navale svi vikati u jedan 
glas. 

“_ Svi kradete! — opet će onaj podčasnik s tri 

zvijezde na jednoj strani. 

— Što, kradete 2! — Krademo | — bprari ga 
onaj s dvije zvijezde zijevajući. 

— Mir! — zaviče nervozno mladi još golobradi 
kadet, koji se bio od velike vike probudio. — Zar 
ste pobjesnili? S vama čovjek zbilja mora postu- 
pati kao s marvom , ,. Mir, velim! — Ove uvrjed- 
ljive riječi međutim nikako nijesu upalile, jer su 
vojnici i dalje nastavili svoja raspravljanja i zadir- 
kivanja poznavajući svoga kadeta kao dobričinu, 
koji rado viče i grdi, ali od kojega zla ne imade, 

— Šibica! — zijevnu pospani kadet, Petorica, 
šestorica skočiše natječući se, tko će prvi da pri- 
pali gospodinu kadetu cigaretu znajući, da će i nje- 
mu biti cigareta, osim ako je ona posljednja. I bila 
je posljednja... 

Galama se bila stišala. Približavao se bataljun- 
ski ordonans noseći komadić papira u ruci. 

.— Gdje je gospodin komandant? — zapita oti- 
rući znoj sa čela, 

— Eno ga spava pod jabukom u krumpiru, — 
odvrati kadet, — U ostalom daj da vidim, što je. 

— Kadet pročita zapovijed na glas, no nitko je 
nije mogao razumjeti osim njega, jer bijaše sasta- 
vljena na njemačkom jeziku. Momci znatiželjni 
skupiše se oko njega, da čuju, što »bataljun« poru- 
čuje. Na to će kadet: 

— Gospodin brigadir nalaže, da se svakom 
momku imade spremiti za večeru pečeno pile, bi- 
jela hljeba i Pe litre vina . ći ako je moguće, dva- 
deset i pet po... — Svi se nasmijaše. | 


68 


Zapovijed brigadirova glasila je, da se imadu 
s mjesta poslati u selo patrule, koje će javiti lju- 
dima, da što prije spreme najpotrebnije stvari i da 
najkasnije do osam sati uveče imadu bezuvjetno 
ostaviti svoje kuće i odseliti se u šumu iza našeg 
postava, jer da će sve zgrade biti radi boljeg vi- 
dika još iste večeri zapaljene, 

Zapovijed ta uslijedila je radi lošeg iskustva u 
bici kod Gvozdjeca, gdje. je Rusima uspjelo pribli- 
žiti se na stotinu koraka našoj poziciji, budući da 
su ih zaštićivale kuće, koje su se nalazile pred 
nama, Sličan slučaj bio je i s Bohorodčanima. Naš 


jarak bijaše naime povučen rubom obronka, koji 


se gotovo okomito spuštao tik iza sela, tako te 
smo s visine od kojih pedeset metara mogli viditi 
tek krovove onih kuća, koje su nam najbliže bile. 
Patrule odoše, ,. 

Večernje sunce dodirivaše već donjim svojim 
rubom bilo karpatskih planina, koje su se sada 
mnogo jače isticale svojim tamnim plavetnikom već 
za blistavog svijetla popodnevnog sunca, Momci 
bijahu već povečerali (dakako ne pečeno pile, već 
običnu graškovu čorbu na kiselo priređenu), te se 
spremahu na kopanje jarka, koji je do ponoći mo- 
rao biti za pola metra dublji. I noćne poljske straže 
bijahu otišle, da izmijene dnevne, 

Sumrak se stao hvatati. 

Katkada bi ti se pričinilo, kao da netko stenje 
ili potihu plače. Primakneš ruku k uhu i slušaš... 
Ništa. Časak, dva... opet stenjanje i plač... na- 

prasit muškarački glas. , , vrisak djeteta i opet ste- 
njanje i plač... mir, Patrule izvršivahu nalog bri- 
gadnog zapovjedništva. 


Noć se spustila. Katkada bi štogod bljesnulo... 
tu i tamo prasak i opet mir.. Još malo i već se di- 


zahu čitavi oblaci tamnosiva dima, Od tih oblaka: 


sad bi se provalio jedan sad drugi, a iz njihovih 
utroba liznuli bi poput krvi rumeni ogromni je- 
zici. Vatra se razbuktala... Čitavi Bohorodčani 
stajahu u plamenu, Nastade šum i tutnjava, kao kad 
izdaleka čuješ buru, koja ti se približava. Odjed- 
nom bi se nešto uz silan štropot srušilo i u nepre- 
glednom moru od plamena nastala bi gdjegod tam- 
na praznina. Crn gust oblak jurnuo bi doskora 
svom brzinom tjeran silnom vrućinom u vis, dok bi 
iza njega provalio tamnocrveni pram vatre, koja je 
prigušena svom silom sebi prokrčila put kroz de- 
bele slojeve slamnatih krovova, stogova sijena, da- 
saka i greda, Ogromne crne krošnje stoljetnih hras- 
tova stajahu nepomično kao začarane, kroz koje je 
tu i tamo treptilo oštro svijetlo svezatornog ognja. 
Još uvijek dopirahu do nas zapomaganje žena i 
plač djece, dok bi se tu i tamo oglasilo mukanje 
goveda pomiješano s lavežem pasa. Nad strašnim 
tim pozorištem, na kojem se odigravala jedna od 
najužasnijih tragedija, a koje zapremaše oko dva 
kilometra u duljinu i više kilometara u širinu, 
nadvio se bio ogroman svijetlo-sivi oblak prekri- 
livši čitavu okolicu. Noć se bila pretvorila u dan. 

Što god je imalo oči i uši, stade zanijemivši nad 
tom užasnom slikom. Stotine ljudskih stanova, to- 
\ liko staja i drugih zgrada u plamenu, i nitko da bi se 

od toliko tisuću ljudi, koji skrštenih ruku gledahu 
* taj prizor, samo i maknuo, Takva bijaše zapovijed. 


Dok se to pred našim očima zbivalo, prolažahu 
kraj nas čitave povorke nesretnika: žene, djeca, 
starci noseći svežnje i svežnjiće na glavi, na ramenu 
pod rukom. Iđahu tromo i bez riječi gledajući tu- 
pim pogledom u nas, kao da su nas htjeli pitati, 
što se to s njima zbiva i kuda će. Ali i mi smo šu- 
tjeli kao i oni ne usudivši se pogledati tim jadni- 
cima u'oči, kao da smo osjećali stid ne samo radi 
počinjenog nedjela, za koje mi nijesmo mogli biti 
odgovorni, već i radi onih, koji nam takve zločine 
nalagahu, kao i radi kulture i napretka čitavog 
čovječanstva. 


Između sviju prolaznika osobito upadaše u oči 
mala jedna družba. Žena s djetetom u naručaju, 
koje se neprestano bacalo i trzalo uz zaglušan 
plač, vodila je kravu na užetu, koja se mučući svom 
silom htjela osloboditi, Između rogova bijaše joj 
privezan omašan svežanj, iz kojega provirivahu 
jastuci. Dječak što no riječ go i bos tjeraše kravu 
$rančicom u ruci, Isto tako napola golo dijete ko- 
racaše uz majku držeći se njezinih skuta, Sve troje 
plakaše. Povorke su nestajale jedna iza druge, dok 
napokon i posljednja ne iščeznu u tamnoj šumi 
bohorodčanskoj. 

U to se vratiše i naše patrule iz sela. Momci 
su bili natovareni svim i svačim. Bilo je tu vina, 


rakije, hljeba, brašna, sira i svakojakih drugih po- ( 


trebnih i nepotrebnih predmeta, među kojima se 
osobito isticaše kalež i misnička knjiga. Osim 
toga bilo je tu papira, olovaka, svijeća, platna, pi- 
lića, gusaka i jedno tele. Ovo potonje imađaše 
upravo na gubici veliku opeklinu i skakaše kao 
pomamno stenjući od velikoga bola. Momci posje- 
daše položivši svaki svoj plijen kraj sebe, da mu 
ga tkogod ne — ukrade, Pridođoše i drugi, koji 
upravo dokopaše jarak na metar dubljine. Podča- 
snik s 3 zvijezde na jednoj strani, koji zapovijedaše 
s tom patrulom palikuća, pogleda unaokolo i po- 
viče svojim krupnim glasom: 


— Dakle što je, gdje je ta rakija? — Očito se 


vidjelo, da su već putem morali imati neku pre- 


pirku radi rakije. — Rakiju ovamo, velim! 


— Evo je, — javi se stariji vojnik plavih br- 
kova, koji je kao brico po zanatu vršio službu 
satnijskoga brice i zarađivao lijepih para, izvu- 
kavši iz svoje torbe omašnu bocu te je stavi u 
sredinu. Podčasnik izvadi bajunetom čep, pljucne 
i primakne bocu k ustima. Gucnuvši malo reče: 

— Baš pravi zemljotresl — ovako smo općenito 
nazivali oštru galicijsku rakiju, koja se pravila od 
krumpirove žeste. Taj »zemljotres« bijaše tako 
oštar, da ti je upravo sapeo dušnik i nije dao dah- 
nuti, kad si ga pio. I baš radi toga vanrednoga 

svoga svojstva bio je osobito omiljelo piće kod 
momaka, koji su ga pili poput vode. ., 

Popivši rakiju momci se raziđoše da legnu i 
malo da pospavaju, jer zora nije bila više daleko. 
Ponoć bijaše davno prošla. Požar se bio stišao. 
Poput magle pokrivaše bjelkasti dim ravnicu, do- 
kle ti oko sizaše. Daleko na obzoru vidjelo se na 
dva mjesta ožareno nebo. Negdje gorahu ljudski 
stanovi... Iz šume dopiraše do nas lavež pasa i 
mukanje goro 

Već rano .u zoru počeše nas Rusi uznemirivati 
topovskom vatrom, Bijaše vrijeme upucavanja. 
Opasnosti, da nas iznenade, nije bilo, budući da 
je požarom sve bilo odstranjeno, što bi Rusima 
moglo poslužiti u tu svrhu. Sve je bilo sravnjeno 
sa zemljom. Stari Bohorodčani bijahu pretvoreni 
u prah i pepeo. Tek tu i tamo stršile su nagorjele 
grede poput aveti, a tanki bijeli pramovi dima 
dizahu se još mjestimice u vis. Drveće stajaše li-- 
šeno svoga zelenoga nakita pružajući gole pocr- 
njele grane prema nebu, kao da je vapilo za 
osvetom, 

Ovamo uništeni plodovi čovječjeg truda, onamo 
prognan gladan narod, g6 i bos; ovamo prijatelj 
pali kuće prijatelju, onamo neprijatelj čini isto ne- 
prijatelju; ovamo razorene crkve, svetogrđe i 
kletva, onamo vjera, pobožnost i praznovjerje; 
ovamo blagoslivljanje oružja, isprazne bogoduhe 
riječi i hrabrost, onamo razaranje ljudskih života, 
prijevara i grabež; ovamo bog, onamo vrag — 

sve se izmiješalo, nema više razlike između dobra 


i zla, tako te se čini, kao da se sve zlo i sve: 


dobro stopilo u jedno jedino vrago-boštvo. 1 još 
samo da se nađu na tom mjestu: carevi i pred- 
sjednici, patriarhe i kardinali, diplomate i ministri, 
učenjaci, umjetnici — evo ti potpune slike kul- 
turnoga napretka iz dvadesetoga vijeka. 

Bohorodčanskim beskućnicima, koji se međutim 
nastaniše u šumi iza naše pozicije, bi dozvo- 
ljeno, da smiju pod vojničkom pratnjom  izla- 
ziti pred naše jarke, Tu je bilo naime nespremlje- 
nih usjeva, voća, krumpira, povrća, osim toga mo- 
glo se naći još i različitih predmeta, kao stolova, 
stolica, kreveta, posteljine, rublja, što su ih nesretni 
bjegunci u zadnji čas pobacali na dvorište ili na 
cestu, Danomice dolažahu čitave hrpe žena i djece, 
jedno jadnije i otrcanije od drugoga, da spase ba- 
rem ono nešto, što se još spasti dalo, stavljajući 
na kocku i onako jadan život svoj. Djeca, kojoj nije 
bilo dopušteno izlaziti pred jarak, skupila bi se 
kod nas znajući, da će i njih dopasti koji zalogaj, 
kad stigne vojnicima hrana. Tako se bijahu od 
prvoga dana naučila. I kad bi došlo vrijeme ručku 
ili večeri, mogao si kod svakog satnijskog kotla 
naći družbicu gladnih mališa, gdje čekaju na ostat- 
ke s lončićem u ruci. 

Pred našim jarkom nalazilo se još ne posje- 
čeno šljivino drvo — ostalo drveće bijaše već po- 
rušena radi vidika, — kojega se grane savijale pod 
teretom ploda. Upravo kod tog stabla bila se sku- 

pila takva družbica mališa, Pogledi im se ukočiše 
gledajući u puno stablo, koje se plavilo od zrelih 
slatkih šljiva. 

— Na stranu, djeco! Ovdje se ne smije stajati, 
— poviče iznenada stariji vojnik skočivši iz jarka. 
— Ako se »jedna« zaleti među vas, bit će gulaša. 
— .Djeca se uplašeno obazru, pa opet pogledaju 


. na šljive. 


— Vi biste šljiva, vidim ja, — nastavi vojnik. 
— Ali kako ćemo do njih?! Da vidimo. — Skoči 
preko jarka, provuče se između bodljikavih žica 
i natrga punu kapu šljiva. Vratiši se razdijeli 
šljive među gladne mališe, Ujedno ih upozori, da 
ne smiju više dolaziti tako blizu k jarku, jer da 
je opasno. I doista... 

Uto zažviždi i prasne u isti čas u zraku šra- 
pnel. Ruski topnik bijaše opazio vojnika, gdje se 
vere kroz zapreke, a bilo se pokazalo i više mo- 
maka izvan jarka. Stotina se taneta prosu uz zviž- 
duk i šum. Kratak krik.,. i mir, Djeca popadaše, 
u travu prosuše šljive, momci poskakaše u jarak, 
samo jedan sjedne pokraj djece uhvativši se de- 
snom rukom za lijevu, koja je mlohavo visjela niz 
tijelo. Tane_mu slomilo bilo nadlakticu. Podalje 
otraga čulo se zapomaganje žene, koja bijaše po- 
gođena u trbuh. 

— Hoće li vas đavo jednom već odnijeti oda- 
vle! — izdere se jedan od vojnika na djecu, koja 
se stadoše otimati o prosute šljive. Sve se razbje- 
žalo i djeca i žene, pa i momci sakriše se koje- 

kuda, Slijeđahu još dva ili tri šrapnela, dok napo- 
kon ne završi tu kratku igru granata, koja se zabije 
nedaleko ranjene žene u zemlju, ali ne prasnu, 


Tlo bijaše naime na onom mjestu močvarno i me-- 


kano, pa je topovsko tane, kako to na takovim 
mjestima često biva, i ovaj put na sreću zatajilo. 
Oboje ranjenih pokupiše sanitetski momci i odne- 
soše. 

Bilo je oko Božića, Snijeg i studen — prava gali- 
cijska studen, koja može i do tridesetog stupnja 
Celsija da dosegne, Omorike pokrivene smrznutim 
snijegom i injem bile su se ukočile od silne stu- 
deni i stajahu- nepomično poput ogromnih bijelih 
šećerovih piramida, Karpatske planine u svom 
zimskom ruhu jedva se razlikovahu od svoje svi- 
jetlo-sive pozadine. Bistrica rijeka bijaše tako za- 
mrznuta i snijegom zametena, da si mjestimice 
samo po vrbnicima mogao razabrati, gdje su joj 
obale, dok su patrule i naše i ruske lako mogle 
prelaziti ovamo ili onamo. Posljedica toga bila su 
vječna sražavanja i puškaranja, dakako ponajviše 
noći. 

Rijetko su kada ovakva čarkanja između polj- 
skih straža i patrula prošla bez žrtava. Bilo je slu- 
čajeva, gdje bi se vlastite patrule između sebe 
srazile i pobile. Tako se kod naše satnije desio 
jedne noći žalostan dogođaj, gdje je drug druga 
ubio u potpunom uvjerenju, da je pucao na nepri- 
jatelja. Sjutradan pođosmo, da vidimo mjesto do- 

gođaja, ali ne zato, da se povede istraga protiv 
momka, koji se dugo vremena nije mogao izmiriti 
sa činjenicom, da je premda i nehotice ubio druga, 
već zato, da se činu dade veća važnost, kako bi 
vojnici u buduće opreznije postupali, 

Nešto pred rano zimsko veče pođe dakle neko- 
licina nas pred jarak, Upravo se stala dijeliti ve- 
čera, Kod satnijskog se kotla bila već skupila obi- 
čajna družba mališa s lončićima drhčući i cvo- 
koćući zubima, Većina od njih nije imala ni še- 
šira ni kaputića, tek su bili umotani u tanke otr- 
cane rupce, pregače ili što god drugo, a nožice 
povezane krpama, između kojih provirivaše sla- 
ma. Upalih blijedih obraza s neprirodno crvenim 
zamrzlim nosićem i ušima, s na pola otvorenim 
ustima, koja su se plavila od zime, čekahu tu kao 
osuđeni zureći svojim gladnim pogleđima u vrući 
kotao, iz kojega se pušila gusta mirisna para. Na- 
pokon dođoše i oni na red. Kuhač im naspe, koli- 
kogod mogaše stati u malene im posudice. Osim 
toga dobiše. po zalogaj hljeba od dobroćudnih mo- 
maka, Na upit, kome nose hranu, odgovori jedan 
između njih, očito najodvažniji, tihim uplašenim 
glasom otežući — »m-a-mi«, Otpivši malo čorbe, 
našto im kuhač još nadotoči, vraćahu se mališi u 
šumu, gdje ih u svojim zakloništima željno očeki- 
vahu njihove nesretne majke, 

Pođosmo i mi. 

Izvidjevši mjesto, gdje se bio dogodio nesretni 
onaj slučaj, obišavši straže vraćasmo se u postav. 

Prolazeći između garišta i opustjelih dvorišta, 
pričini nam se, kao da netko stenje, Stadosmo pri- 
sluškivati... I doista nakon malo vremena mogo- 
smo se uvjeriti, da u jednom od onih zapuštenih 
dvorišta obitava čovjek, 


Običaj je u galicijskih seljaka, da u dvorištu 
iskopaju oveću četverouglatu rupu u zemlji, u 
kojoj drže preko zime povrće, krumpir, kupus, 
voće i t. d. Rupa se prekrije daskama i slamom 
povrh toga. I eto u takvoj rupi smjestilo se bilo 
čovječje biće, da očuva goli život svoj od nevre- 
mena i studeni, 


. Silom odstranismo snijegom pokriveni i od stu- 
deni poput kore ukrućeni gunj. Zavirismo i ne mo- 
gosmo vjerovati svojim očima, U jednom ćošku 
toga duplja dogorijevaše vatra, koja svojim crve- 
nim plamenom osvjetljivaše mali prostor, Kraj 
ulaza bijaše hrpa krumpira, jabuka i krušaka, iz- 
među kojih provirivaše klasje od kukuruza, ma- 
hune i drugo. Na protivnoj strani nalazio se ležaj 
od kukuruzovine i slame, na kojem sjeđaše starica 
umotana u poderanu musavu tkaninu držeći nešto 
crno u ruci, Bijaše kod večere, Spazivši nas gorko 
se nasmiješi htijući nas očito udobrovoljiti svojim 
tužnim smiješkom, jer je znala, da joj ovdje nema 
boravka, I prije, nego što smogosmo riječ prozbo- 
riti, podigavši sklopljene ruke prema nama pro- 
muca kao kroz plač: 

— Pustite me ovdje umrijeti! — 

— Zašto nijesi pošla s ostalima, kad je bila 
takva zapovijed? — upita je vodnik, — Znaš, da 
ovdje ne smiješ ostati. 

— Pustite me, molim vas, ja nemam igle ni- 
koga, Sama sam, — 

— A gdje su tvoji ljudi? — nastavi vodnik, 

— Sin mi je pao na talijanskoj fronti, — stade 
pričati starica jedva susprežući kašalj. — Snaha 
mi je dan prije, nego što ste vi došli ovamo, bila 
otišla s djetetom u posjete k rodbini u Nove Boho- 
rodčane, I tako smo sada rastavljene, ona tamo 
kod Rusa, a pa ovdje... Pustite me! — završi 
starica prekinuta kašljem. 

Tu se doista nije dalo drugo učiniti, već da csta- 
vimo staricu tamo, gdje je bila, prepustivši je nje- 
zinoj sudbini, Odosmo, 

Od Stanislavova je dolazila jaka tutnjava. U 
tamnoj noči, koja se već odavno bila spustila, 
bljesnulo bi sad tu sad tamo poput sjajne ognjene 
kuglje. Bijahu to šrapneli, koji praskahu u zraku 
gaseći se jedan za drugim uz neprekidnu grmlja- 
vinu. S njima su gasnuli negdje i ljudski životi. 

Mnogo, neizrecivo mnogo patili su žitelji onih 
krajeva, u kojima je bjesnio rat. Tko da izbroji i 
opiše sve one nevolje i patnje, što su ih pretrpjeli 
nemoćni starci, nevina djeca i osamljene žene, i to 
često upravo od onih, koji bijahu zvani, da ih uzmu 
u zaštitu?! A zašto? Koja li je to bila velika, ili 
da bolje kažemo, uzvišena ideja, radi koje nijesu 

samo gasnuli životi mladih i zdravih ljudi, već. su 
stradali i nemoćni, nevini i zaboravljeni? Kakovi 


li to bijahu zakoni, koji šutke prelažahu preko ne-, 


dostojnog izrabljivanja siromašnih i gladnih, a ne 
mogahu zabraniti uništavanje imetka i života ne- 
moćnih i nevinih? Ili je doista tako uzvišena ideja, 
kojoj se- smiju doprinositi tako ogromne žrtve. Ili 
ako je već ta ideja tako uzvišena, zašto mora 
radi nje da trpi tek neznatna manjina? Zašto da 
ne trpe svi — svi bez razlike i bez obzira na spo- 
sobnost, na imanje, na doba i na stalež, Svi treba 
da okuse i gorčinu ljuske, ako žele uživati slat- 
koću ploda. Međutim je upravo obrnuto, to jest da 
oni, koji doprinose najteže žrtve, imadu najmanji 
udio kod uživanja ploda. Često uopće nemaju ni- 


kakvoga udjela. Kad bi dakle svi bez razlike su- 


djelovali u ratovima, to jest kad bi se sav narod 


od prvog do posljednjeg zdravog čovjeka morao u 
nekom razdoblju izmijeniti, i to točno na onom 
mjestu, gdje je vrijednost života jednaka ništici; 
onda bi se ne samo način ratovanja znatno pro- 
mijenio, već bi se uopće vrlo rijetko ratovalo. Onda 
ne bi bilo samo manje nevolje i nepravde, već i 
manje prijevare, mržnje, zlobe i licemjerstva, De- 
viza poštena čovjeka u tom smislu ne može glasiti, 
da je dužnost boriti se svakome, kome nije pošlo 
za rukom da bilo na koji način mimoiđe zakon; 
već deviza poštena čovjeka kao i čitavoga društva 
odnosno čitave države ima biti: Svi za jednoga; 
jedan za sve! 

NAŠ POSLJEDNJI BOJ. 


U predvečerje sv, Nikole pravoslavnog godine 
1916. sipahu ruske baterije iz svih svojih topova 
salve na pozicije centralnih vlasti, očito zato, da ih 
podsjete, da jošte živi veliki car Nikolaj na čelu 
ogromne ruske vojske, pred kojom su strepili au- 
strijski i njemački generali. I doista bijaše silna ta 
ruska vojska — ta prava slavenska vojska! Tko je 
imao prilike vidjeti, s kakovim bi marom gotovo 
prezirom napredovala nepregledna ruska vojska 
stupajući kroz paklenu vatru neprijateljskih topo- 
va i pušaka sigurnoj smrti u susret. taj je morao 
poput onog austrijskog kapetana, koji je jednom 
promatrao ovakav fenomen, sa strahopočitanjem 
skinuti kapu i reći: To je velebno! — Taj je mo- 
rao u onom času spoznati, da je silan i vječan ruski 
narod, I tko je imao prilike sastati se u boju s tim 
silnim ruskim junakom, taj je i opet morao spoz- 
nati, da su Rusi upravo tako dobri ljudi, kao što 
su i veliki junaci, 

I dođoše iskušenja — teška iskušenja za taj do- 
bri ruski narod. Već tri mjeseca iza onih salvi ne 
bijaše Nikolaj više carem sviju Rusa, niti je Rusija 

bila više carevina. Iza carevine slijedila je repu- 
blika; iza Nikolaja: Kerjenski, Ali ni to ne potraja 
dugo, jer još iste godine 1917, u mjesecu prosincu 
pređe vlast iz ruku Kerjenskijevih u Lenjinove; 
. građanska se republika pretvori u sovjetsku, pa 
sve do danas. Hoće li se ruski brod kadgod smiriti 
u toj luci spasa ili ga čekaju još borbe s olujama, 
tko to zna?! 

Kerjenskijeva ofenziva, koja je slijedila godinu 
dana iza Brusilove, najbolji je dokaz, kolik bijaše 
jaz između ruskoga mužika i njegova cara, Preko 
noći je prebolio gubitak cara i carstva sprijate- 
ljivši se s novim duhom vremena, od kojega je 
očekivao ispunjenje svih svojih ideala, On je slu- 


šao zanosne govore Kerjenskijeve u Stanislavovu, , 


vjerovao njegovim obećanjima i čekao, A za obe- 
ćanja. bio je spreman dati sve pa i život. Ali ni- 
jesu svi mužiki vjerovali, bilo ih je, koji su sumnji- 
vim pogledom promatrali Kerjenskijevu. gospod- 
sku pojavu, a bilo je i takvih, premda onda još 
ne mnogo, koji mu upravo ništa nijesu vjerovali, 
već su u potihu govoru s radnicima čekali do 
prve zgode, da osujete veliko poduzeće čovjeka, 
"koji po njihovu mnijenju nije ništa drugo bio već 
puki nasljednik cara Nikolaja, tek s tom razlikom, 
da mnogo — vrlo mnogo obećaje. I ta zgoda je 
došla, Došla je iza pobjede kod Stanislavova, kod 
Ribna, kod Kaluša, i to u najosjetljiviji čas, kad 
su nakon svih tih nedaća austrijske vojske počele 
dolaziti njemačke čete, da pomognu svojoj savez- 

nici, Kod Novica, gdje je imao pasti odsudni uda- 
rac, uskratiše neke boljševistički raspoložene pu- 
kovnije pokornost i ruska se silna vojska morala 
povući do iskonske svoje linije, na kojoj se nala- 
zila godinu dana prije toga: Černovice—Dobra- 
Noć. Kod Novica je caristička Rusija dobila uda- 
rac, od kojega se do danas još nije mogla opora- 


“viti, Da, caristička disciplina a ne republikanska, 


vladaše tada još uvijek u ruskoj vojsci, premda 
carstva nije više bilo. Kerjenskijev duh je tek 
umjetno podržavao u vojsci ono raspoloženje, koje 
je sve prije bilo nego republikansko, što se do- 
skora iza toga pokazalo, budući da je sve listom 
prešlo u tabor boljševistički navijestivši rat ne 
samo svemu, što pripada aristokraciji odnosno 


- buržoaziji, već u svemu onome, što se razumijeva 


pod oznakom inteligencije, Rusko republikanstvo 
označuje doduše prelaznu etapu između carizma 
i boljševizma, ali samo obzirom na vrijeme, a ni- 
pošto ne i na razvoj, to jest iz carizma se nepo- 
sredno razvio boljševizam. Za republikansku ideju 
ruski narod niti bijaše odgojen niti se mogao za 
nju oduševiti, budući da ga je u principu suviše 
sjećala na carstvo bez cara, dok je boljševizam sa 
svojom radikalnošću i svojom izrazitom oprekom 
pogodovao težnjama neprosvijetljene mase. 
Dakle carski Rusi dali su se od republikanca 
Kerjenskoga uz mnoga obećanja nagovoriti, da 
oružjem proslave netom preporođenu Rusiju i da 
preko mrtvih tjelesa Nijemaca i Madžara pruže. 

ruku osloboditeljicu svim ostalim Slavenima, koji“ 


su morali podnositi jaram centralnih vlasti, I doi- 
sta početkom mjeseca srpnja 1917. zagrmiše prvi 
teški topovi ruski, koji bijahu smješteni u gradu 


Stanislavovu, Smješteni pak bijahu u građu zato, . 


da ih se ne može tako lako naći, i onda, jer su se 
gradovi nastojali po mogućnosti štedjeti. A. topni- 
štvu je to dobro dolazilo, 4 
Dva puna dana trajala je pripremna topovska 
vatra, i to prema nekoj novoj metodi, koja se na- 
stojaše u tome, da se pucnjava nakon stanovitog 
vremena prekinula, a zatim iza kratkog odmora 
opet nastavila, Svrha tih odmora bijaše, da zavedu 
branitelje jarka, koji se svaki put, čim vatra pre- 
stane, spreme na navalu, koja bezuvjetno mora 
slijediti iza bubnjarske vatre, No tek što bi puc- 
njava prestala, a branitelji jarka izišli iz svojih 
skrovišta, da na puške dočekaju neprijatelja, po- 
novno bi se pojavili topovi protivnikovi te bi pro- 
uzročili osjetljive gubitke kod momčadi, koja bi 
se ni ne sluteći na takvo što na vrat na nos vra- 
ćala u svoja zakloništa. lako takova topovska 
vatra s pauzama potraje samo nekoliko sati, do- 
staje, da čitavu posadu učini nesposobnom za boj, 
. budući da mnogi stradaju životom ili budu ranjeni, 
dok oni, koji su doduše ostali još netaknuti, tako 
živčano oslabe, da već nijesu ni za kakvi ozbiljniji 
pothvat. A kad uzmemo, da ovakva vatra potraje 
puna dva dana, možemo donekle razumjeti, u ka- 
kvom se stanju nalazi ovako izmučena momčad, 

kojoj se radi malobrojnih pričuva ne mogu ni po- 
jačanja poslati, a kamoli je sasvim izmijeniti, 
kako je to bilo kod Stanislavova. Posljedica toga 
bijaše, da se još na životu preostala momčad 
u prvoj liniji kod prve navale, budući da je živ- 
čano slomljena, jednostavno predala. To se dogo- 
dilo i s pukovnijama, koje su ležale pred Stanisla- 
vovim, 

Dne 8. srpnja oko dva sata popodne bi javljeno, 
da su Rusi kod pete pukovnije probili, Naša sat- 
nija dobi nalog, da smjesta ide prema monastirskoj 
dolini, kojom već napredovahu Rusi, i da ih za- 
ustavimo, Ali što će jedna satnija prema silnom 
mnoštvu, koje iđaše nama u susret, Međutim sti- 
Soše još tri satnije našeg bataljuna. S ovim napo- 
kon oko ponoći zaposjedosmo monastirsku uvalu, 
s kojom završavaše istoimena dolina. Odmah iza 
ponoći čulo se neko neobično šuštanje. Sad bi što- 
god prasnulo, kao da je netko prekinuo suhu 
granu; sad bi štogod zazvečalo, kao da si udario 
po praznom kotliću; sad bi tkogod potihu zaka- 
šljao gušeći se — — — 

Odjednom umuknu sve, Bilo je tamno kao u 
Togu, . 

— To su oni — poviče netko od naših ispalivši 
hitac, našto se oglase i druge puške lijevo i desno, 
Nasta zaglušna pucnjava, koja se poput grmlja- 
vine razlijegaše gustom šumom, I Rusi, koji sta- 
jahu oko pedeset koraka pred nama, otvoriše va- 
tru, Čitavo puškaranje ne potraja dulje od neko- 

liko časaka, budući da se protivnik bio približio 
na razmak juriša, koji je nakon nekoliko ispalje- 
nih hitaca i poduzeo, Međutim je taj pothvat sa 
protivničke strane imao slab uspjeh, jedno radi 
tame, a drugo radi šikarja, koje sprečavaše Ruse 
u navali, 
Dakle još prije zore spremiše Rusi navalu, pa 
- budući da je pozicija čitave naše brigade bila radi 
lošeg terena neodrživa, povukosmo se i zaposjed- 
nusmo rub mlade šume, koja se nalazila nasuprot 
seocu Ribnu, od kojega nas ije dijelila uska ne baš 
duboka dugodolina. Rusi imađahu Ribno već u ru- 
kama. Borba započe oko devet sati iz jutra, pa je 
trajala bez prestanka do po prilici sedam sati po- 
podne, Naše topništvo neumorno sipaše vatru iz 
nekoliko baterija, koje se nalažahu na cesti iz- 
među Ribna i Zavoja. Tutnjava bijaše tako jaka, 
da nijesi mogao razumjeti riječi. Ruska artilerija 
tražila je svojim topovima našu  sipajući teške 
ekrazitne granate daleko iza nas u šumu, Već oko 
podneva bile su ruske mase formirane za prvi 
udar, I doista provale iz Ribna tu i tamo čitave 
skupine, koje se za čas razletiše i trkom spustiše 
niz susjedni nam obronak uz urnebesnu viku. 
Naše topništvo kao obično u najodsudniji čas ne 
mogaše radi nestašice municije pojačati vatre, i 
tako je ruska infanterija trebala tek da prođe 
kroz pušćanu vatru. No uza sve to bi odbita. Na- 
sta ponovno formiranje i pojačavanje ruskih četa. 
.Uslijedi ponovna navala, ali i opet bez uspjeha. 

Međutim je pola našeg bataljuna kao korska 
pričuva zaposjelo mali šumski čistac, da u slučaju, 
ako bi Rusima konačno uspjelo jurišanje — što se 
s priličnom sigurnošću moglo očekivati — zau- 


omogući uzmak našima, Položaj bijaše vrlo prikla- 
dan za tu svrhu, jer se odande mogla pregledati 
! čitava cesta, koja je vodila do Ribna, tako te je 
Rusima bilo nemoguće onom cestom napredovati, 
š doklegod je samo nekoliko 'sposobnih ljudi s onog 
mjesta podržavalo vatru. Za čitavoga vremena, 
dokle smo ovdje razvivši vojnu prugu čekali na 
katastrofu, koja ne bijaše više daleko, neprestano 
prolažahu sanitetski odjeli noseći ranjene. 
Odjednom prestaše obje baterije, koje se na- 
lažahu na istom čistacu, strijeljati, samo dva topa 
upravo. bjesomučno sipahu vatru, svi ostali biše 


a. “stavlja napredovanje njihove prve linije i da tako 
€ 


LaR Z AKI Kaz fa 


dadoše od uzrujanosti upregnuti, izvučeni na cestu, 
(m pa dalje. Rusima bijaše naime trećom ili četvrtom 
' navalom uspjelo baciti naše, Na cesti je postojalo 
sve življe, S obiju strana pridolažahu iz šume po- 

d jedinci, po dvojica, po trojica, katkada i po čitavi 

ž vodovi, zatim konjanici, topnici, kola s ranjeni- 
cima i jedna kočija, u kojoj sjeđaše pukovnik sa 
svojim ađutantom. Svi bijahu uzrujani i svi vikahu 
jedan drugomu štogod dokazajući ili jedan drugog 
psujući, Jedan je htio drugoga prestići tvrdeći, da 
imade štogod osobito važno da obavi. Mnogi zao- 
kupiše ranjenička kola i topove tužeći se, da su 

uz silnu viku topnika i rzanje konja, koji se jedva 


tako iznemogli, te ne mogu dalje, pa treba da se 
voze, ako ne će da padnu u ropstvo; Sve su to go- 
vorili, da udobrovolje  kočijaša, koji se odlučno 
protivio, da se ne smiju toliki voziti, jer da su konji 
slabi, Pukovnik je stojeći u kolima gledao nekamo 
natrag, te nervozno gestikulirajući i vičući u znak 
nezadovoljstva glavom klimao. Uvidjevši napokon, 
da kod toga kaosa sve njegovo uzrujanje ništa 
ne pomaže, sjedne ne mareći ni za što više: Op- 
ćenito raspoloženje bijaše takovo, da je pravo 
čudo, što se svi između sebe ne zavadiše i ne po- 
tukoše, ' 

Od čitavog toga naroda, koji je na tisuće bro- 
jio, bili smo jedini mi od zalaznih četa, koji smo 
sačuvali prisutnost duha, barem na oko, jer mi 
smo doduše mirno ležali, ali nam je srce znatno 
jače kucalo no obično. Na nama počivaše odgo- 
vornost, 1 dok je svatko nastojao, da ga što prije 
nestane i toga neugodnog položaja, naša bijaše 
dužnost zaostati iza čitave kolone nekoliko sto- 
tina koraka i izjesti po mogućnosti svu vatru, koja 
bi se mogla na nas sasuti, Mi još uvijek čekasmo. 

Noć se medjutim bila spustila 1 posljednji odio 
naših četa već je prolazio kraj nas. Još malo, pa 
ćemo i mi moći strugnuti. U to se pronese šumom 
silna vika i pucnjava, koja dolazaše s lijeve naše 
ruke, Taneta su prilično visoko iznad naših glava 
zujala, Pucnjava postojala je sve žešća i kao da se 
približavala, Mi ispalismo nekoliko hitaca u onom 
smjeru, otkuda smo vatru dobivali i stadosmo se 

povlačiti prema gradu Kalušu, koji je ležao onkraj 
bohorodčanske šume, oko dvadeset kilometra 
daleko. Budući da nijesmo mogli sići na cestu, koju 
su Rusi imali već u rukama, što smo točno mogli 
razabrati po onoj pucnjavi, povlačili smo se šu- 
mom. : 
Šuma bohorodčanska je široka dvadeset mje- 
stimice i više kilometara, Dugo smo vremena tu- 
marali, jer s kompasom se doista nije dalo više 
ustanoviti doli strane svijeta, dok je nama bilo ne- 
ophodno potrebno da znamo za ishodište, pa da 
uzmognemo udariti smjerom Kaluša, I tako tuma- 
rajući i idući prema zapadu, kako nam kompas 
pokazivaše, stigosmo nešto iza ponoći na cestu, 
koja vodi iz Zavoja u Kaluš. Izišavši iz šume pruži 
nam se strašan prizor, Čitav obzor na desnu našu 
ruku prema sjeveru stajaše tako reći u jednom 
plamenu, Gorjela su skladišta sijena, brašna, še- 
ćera, kave, kolikogod ih je bilo na razmaku od 
neko pedeset kilometara, počevši od Zavoja preko 
Majdana, Kaluša i dalje, Milijuni, milijarde propa- 
dahu, I dok tamo silna imanja propadahu, milijuni 
ljudi, među kojima najvećma stradavahu djeca i 
uopće nemoćni, nijesu imali ni dovoljno hljeba, a 
kamoli što drugo. Poznato je, da je Brusilova ofen- 
ziva progutala čitav treći ratni zajam od nekoliko 
milijardi, .. 

Oko podne stigosmo u selo Dobrovljane, koje 
se nalazi na cesti između Kaluša i Novic4. To je 
crta, na kojoj su se odigrali teški bojevi, koji bi- 

jahu tako sudbonosni ne samo za rusku vojsku 
već i za čitavi ruski narod, Tu je prvi puta došla 
boljševistička ideja do jačeg izražaja, i to u vrlo 
pogubnoj formi. Tu je ruski vojnik prvi put us- 
kratio pokornost svome generalu htijući time ko- 
ristiti svojoj ideji, No on ne samo da nije time po- 
služio toj svojoj ideji, koja je trebala izmiriti sve 
neprijatelje između sebe, već je nepromišljeno 
otvorivši neprijatelju vrata svoga doma, strmogla- 
vio čitavi svoj narod u propast. Ljuto se prevario, 
kad je mislio, da svi narodi tako osjećaju kao on 
pouzdavajući se u austrijskog i njemačkog  voj- 
nika, koji o njegovoj ideji tada još ni pojma nije 
imao, većma nego u svoga časnika, koji je uza svu 
svoju, recimo, nesimpatičnost konačno ipak s njim 
osjećao — ruski osjećao, 


Bojevi, koji su se odigrali između Kaluša i No- 
“vica, spadaju između najteže, koji su se uopće bili 
u Galiciji. Rusi su takovom silom napredovali, da 
se kod nas općenito govorilo — dakako potihu — 
o posljednjem uzmaku austrijske vojske, o uzmaku 
koji može samo kod Pešte i kod Beča svršiti. I bilo 
bi se tako dogodilo, da se nijesu pobunile neke ru- 
ske pukovnije. Nakon teških i po Ruse ubitačnih 
bojeva, stala se konačno povlačiti ruska vojska 
te se povuče sve do Černovica. gdje se nalazila 
još godinu dana prije toga. Sve žrtve, svi napori 
bijahu uzalud, Silna Rusija stajaše pred strašnom 
neizvjesnošću — pred rasulom, 


90 


tave toše: 


Bijaše jedanaesti srpnja, mračan i neprijatan 
dan. Naš bataljun, koji je u posljednjim bojevima, 
naročito kod Ribna, izgubio dobru trećinu ljudi, 
nalazio se još uvijek kao korska pričuva iza sela 
Dobrovljani. Već se iz jutra moglo vidjeti, kakav 
će dan biti. Uzrujanost bijaše općenita već od 
prije. Jedna nedaća slijedila je drugu. Rusi nas bi- 
jahu već stigli na pet stotina koraka te se spre- 
mahu na navalu. Grad Kaluš bijaše već od prošle 
večeri u njihovim rukama, dok su istoga dana, o 


kojem je ovdje govor, još prije podne bili zaposjeli 


željezničku stanicu. Naša rojna pruga bila je ras- 
kinuta, tako te od našeg lijevog krila, koje se na- 
lazilo tik do drvenog mosta preko rijeke Lomnice, 
to jest južno od Kaluša, pa do susjednog desnog, 
koje stajaše zapadno od istoga grada, dakle na 
pruzi od preko dva kilometra nije bilo nijednog ' 
čovjeka. Govorilo se o njemačkim divizijama, koje 
su još isto veče imale stići, da ispune onaj 
otvor, 
Zapovijed je glasila, da korska rezerva, dakle 
naš bataljun, imade još isto popodne napredovati 
prema željezničkoj stanici Kaluš i zauzeti je. 
Kad se jedan od bataljunskih časnika usudio upo- 
zoriti, da bi za takvo poduzeće bila potrebna čita- 
va pukovnija sa strojnim puškama, i da je smjer, 
kojim se misli napredovati, nespretan, budući da će 


“u tom slučaju naša rojna pruga stajati okomito na 


rusku, odgovorilo je više zapovjedništvo: »Mi ni- 
jesmo zato ovdje, da dugo promišljavamo, već da 

radimo, jer nas domovina zove, a tko brzo odlu- 
čuje, brzo polučuje. Zapovjed se imade smjesta 
provestil« 

Rado se tvrdi, da je čovjek za svaki svoj čin 
potpuno odgovoran, ako ga je počinio svijesno u 
normalnom stanju, to jest ako ga nije počinio u 
poremećenju uma, u potpunom pijanstvu ili neho- 


tice, No imade i takvih slučajeva, za koje čovjek 


ne može biti odgovoran, pa zbili se oni u potpuno 
normalnom stanju počiniteljevu. To su momenti, 
koji stoje pred jakim utjecajem srdžbe. Čovjek 


imade osim ona dva osjećaja, koje i kod životinja . 


nalazimo, ljubav i srdžbu, još i prezir, koji je za 
njega osobito karakterističan, a koji je najneopas- 
niji, | ljubav je opasnija od ovoga, jer se lako može 
pretvoriti u srdžbu. Dakle najopasniji je osjećaj 
srdžba, Ona je opasna ne samo za okolicu već i za 
onoga, koji se nalazi u njezinoj vlasti. I jer moć 
srdžbe ne stoji samo do osjetljivosti onoga, koga 
srdžba obuzima — osjećaj pravde i nepravde od- 
nosno istine i neistine —, već i do snage utjecaja, 
pod kojim srdžba nastaje, treba čin izveden pod 
utjecajem srdžbe prosuđivati prema snazi utje- 
caja, Taj utjecaj pak može biti tako jak, da doista 
nije opravdano, ako osudimo čovjeka, koji je sto- 
jeći pod njim počinio nedjelo. 

Tko bi dakle bio mogao pozvati na odgovor- 
nost onoga od nas, koji bi bio smjesta ubio čo- 
vjeka bolesnih ambicija — čovjeka, koji bijaše pro- 
tiv svakog prosuđivanja, koji se gradio poduzet- 

nim i hrabrim, koji je domovinu dizao nada sve, a 
koji je sve to činio samo zato, da se dočepa pri- 
znanja i odlikovanja i jer se nije radilo o njegovu 


životu...?! Koliko li je u isti čas sjedjelo ovakvih 


bolesnih ambicija u gospodskim odajama s meka- 
nim ćilimima na vezenim dušecima, po kavanama, 
gostionama s novinama u ruci čitajući posljednje 
vijesti: Na ruskoj fronti ništa novo > —> —?! 

— Zapovjed se imade smjesta provesti! — 

Prije svega moradosmo prijeći preko rijeke Lo- 
mnice, i to spomenutim već drvenim mostom, koji 
stajaše pod ruskom topničkom vatrom. Po dva po 
tri prelažasmo trkom, Na drugoj strani blizu obale 
u vrbiku nalazila se kućica, Momak, koji se bio 
popeo na krov da vidi, gdje se nalaze Rusi, mo« 
rao je smjesta sići, budući da su taneta iz ruskih 
pušaka upravo u krov gađala, Sakriveni vrbikom 
i kukuruzom mogli smo se mirno svrstati, Čitavi 
bataljun brojio je oko trista momaka, tako te je 
upravo smiješno bilo i pomisliti, da ćemo s tom 


malom četom bez strojnih pušaka, kojih je već 


dopodne bilo nekamo nestalo, moći zauzeti željez- 
ničku stanicu, koja bijaše sama- po sebi dobro za- 
posjednuta, a lijevo i desno od nje bila su jaka odje- 
ljenja razvijena u rojnu prugu. Prije nego stado- 
smo napredovati, zatraži naš zapovjednik dvije 
strojne puške od pukovnije, koja ležaše desno od 
nas na drugoj obali Lomnice, Međutim strojnih 
pušaka nijesmo mogli od naših susjeda dobiti, bu- 
dući da su kod njih Rusi spremali navalu, pa su 

ih sami nužno trebali, Vrijeme bijaše poodmaklo, 
što je osobito uznemirivalo gospodu, koja se na- 
lažahu oko dva kilometra iza nas, jer su ponovno 
poslali glasnika, da smjesta započnemo napredo- 
vati, Opsovavši glasnika i onoga, koji ga je poslao, 
naredi naš zapovjednik da pođemo, I mi pođosmo. 

Željeznička stanica bila je od nas oko dvije ti- 
suće koraka udaljena, o ruskoj poziciji znali smo 
tek toliko, da se nalazi desno od nas i da nam pri- 
jeti opasnost od vatre s desnoga krila. Nada, da 
će nas vlastito topništvo poduprijeti, jačala nas je 
i bodrila u našem neizvjesnom i teškom stanju. 
Napredovasmo oko trista koraka i legosmo. S de- 


snoga krila našega javljahu, da oveći dio Rusa 


nastoji obići naše krilo i pasti nam u leda. A to je 
značilo, da im treba poslati u susret barem jedan 
vod momaka, da osujete njihovu namjeru, Ali oda- 
kle vod? Čitavi bataljun bio je razvijen osim male 
pričuve, koja bijaše određena za skrajnu nuždu, 
Jedan vod na desnom krilu dobije zapovijed, da 
otvori vatru u smjeru odjela, koji nas je nastojao 
obići, Na dani znak »napred!« pođosmo dalje. Od 
ruske se strane još uvijek ništa ne javljaše, niti 
top niti puška, Opet legosmo. Uto sa visine Zavoj, 
koja se nalazila desno iza nas, zatutnji top. Uda. 
ljenost mogaše biti kojih pet kilometara, Tane, koje 
je vrlo visoko iznad naših glava moralo letjeti, 
budući da se jedva čulo zviždanje, prasne upravo 
pred željezničkom stanicom, dakle prilično da- 
leko pred nama. 

— Eto naše artilerije! — oglasi se mali satnij- 
ski ordonans, koji je odvajkada slovio kao jedan 
od najrazboritijih. I svakome bijaše doista jasno, 
da je naša, budući da su taneta dolazila odostraga. 

— Hvala Bogu! — oglasi se opet netko, — Sad 
nema straha, — nadodavši. Još nije bio izgovorio 
posljednjih riječi, kadno opet prozviždi topovsko 


“tane, ali mnogo jače od prvoga. A to je značilo, 


da je mnogo niže proletjelo, I doista ovaj put se 
oblačić bio znatno približio. Još časak i opet pro- 
leti jedno, ali sada već sasvim nisko i prasne 
upravo pred nama, 

—. Što je to? To su ruski, — oglasi se opet mali | 
satnijski ordonans, 

— Ne može biti, — usprotivi se netko, 

— To su naši, samo su prekratko uzeli, — po- 
tvrdi treći, 

Uto zazviždi čitava salva šrapnela, koji se bez- 
redno rasprskahu u  vazđuhu, jedni bliže drugi 
dalje, ali očito svi namijenjeni riama, 


—- Ruski, ruski! — oglasi se mali ordonans, 
—- Naprijed! — čulo se s lijeva i desna, 
— Naprijed! — ponavljaše svaki; ali glas se 


više čuti nije mogao. Nasta zaglušno praskanje 
šrapnela i granata na sve strane, 

— Naprijed! — ponavljaše svaki u sebi držeći 
grčevito pušku u ruci, 

Strjelovitom brzinom rovahu granate rupe iz- - 
bacajući čitave cente crne galicijske zemlje, kao 
da spremahu grobove mrtvima i ranjenima, Jedna 

granata udari o tvrdu cestu, koja je ravno vodila 
k željezničkoj stanici, odbije se uz bjesomučan 
krik poput kakve nemani ostavivši iza sebe du- 
boku brazdu i zamre, Salve slijeđahu jedna iza 
druge velikom brzinom prateći nas na svakom ko- 
raku, kod svake kretnje, kod svake pomisli, I dok 
pod nogama drhtaše tlo, u grudima zamirahu srca, 
Ovakve topovske vatre ne doživjesmo ni u jednom 
pređašnjem boju. Nigdje se nije desilo, da bi nam 
protivnik pucao upravo u leđa, jer nigdje nijesmo 
imali tako loš smjer napredovanja kao ovdje, 
hvala bolesnoj ambiciji onih nedostojnih, koji su 

svojim dalekozorima promatrali ovu inače sasvim 
zabavnu igru. 


Uto se oglasi s desne strane ruska strojna pu- 
ška. Zasikta bezbroj sitnih taneta. Bez zapovijedi 
i bez znaka svi se bacismo instinktivno na zemlju. 
Taneta zujahu tako nisko iznad naših glava, da bi 
ih rukom bio mogao dohvatiti. I sa željezničke sta- 
nice oglasiše se puške, Naše se topništvo nije či- 
tavo to vrijeme upravo ni jednim hicem javilo. 
Položaj bijaše neodrživ; ili izginuti do zadnjega čo- 
vjeka ili se predati. O jurišu nije bilo ni govora, 
premda smo se bili približili mjestimice na pede- 
set koraka, budući da nas je bilo premalo. Osim 
toga bijaše ruski jarak desno od ceste učvršćen 
žicama, pa je trebalo najprije te zapreke odstra- 
niti, da se uzmogne jurišati. No zato smo bili bro- 
jem daleko preslabi. Isto tako ne mogosmo po- 

vući, jer bismo uzmičući otvorenim poljem bili još 
gore prošli. ' 

Topovska taneta još uvijek razarahu i uništa- 
vahu. Osobito stradavaše ona momčad, koja iđaše 
lijevo i desno od ceste, budući da je rusko topni- 
štvo bilo u nju upucano. Rojna pruga postajala je . 
sve rjeđom. 

Santa Maria! — vrisnu netko u blizini očajnim 
krikom. Čitav oblak iskinute zemlje poleti u vis 
| poprskavši nas... Napola viseći ležaše s donjim 
dijelom tijela u rupi čovjek bez nogu. U visini be- 
dara otkinula ih granata. Tamno-crveni komadi 
raskinuta mesa, između kojih se poput snijega bi- 
jelila slomljena kost, provirivahu kroz razderane 
hlače, Lice čovjeka bilo je kao krpa blijedo, oči 
i usta zatvoreni. Talijan Pedri, koji bijaše dodije- 
ljen našoj satniji, nije bio više među živima, S do- 
pustom u džepu, da može posjetiti ženu i djecu u 
Trentinu, gdje je jednako bjesnio boj, legao je u 
grob, da nigda više ne vidi svojih... Granate još 
| uvijek padahu. 

. Tko da opiše osjećaje u takvom času, kad ti je 

glava apsolutno prazna bez svake misli, kad ti se 
4 srce guši od silne navale krvi, a pluća jedva sti- 
| g gnu, da tu i tamo malo uhvate zraka?! Nazvali mi 
K. te osjećaje kako mu drago — klonulost, slabost 
| živaca, strah ili kukavština — sve jedno je, ali oni 
lk su tu i svatko ih ima, pa i najhrabriji. Da, i najhra- 
briji — jer-ovo nije više borba protiv čovjeka, 
borba na šake, u kojoj jači i odvažniji pobjeđuje, 

već je to borba protiv jedne od najstrašnijih na- 
prava, što ih je igda mogao um čovječji izmisliti, 
protiv — bombe. Tu prestaje svaka hrabrost, jer 
tu prestaje i svaka borba. Od najsilnijih . eleme- 
nata, kao što su vatra i voda, možeš se braniti, 


ali od modernog oružja ne, kad mu a dođeš 


na dohvat, 

 Izlaza tu nije bilo. To je svaki od nas znao. U 
to se stao od desne strane približavati jak odio ru- 
ske pješadije, koji je napredujući neprestano pu- 


cao nama u bok. U toj silnoj graji čuli su se poklici | 


— Predajte se! — I doista skrajnji momci na des- 
nom krilu, koji stajahu najbliže do ruske rojne 
pruge, položiše prvi oružje, Sve, što se nalazilo 
desno od ceste, dakle velik dio .naše satnije, bi 
zarobljeno. Sedamdeset i“ šest ljudi, od toga. tri 
časnika, ' 

“Ovako se svršio naš posljednji boj pod austrij- 
skim vodstvom oko pet sati popodne jedanaesti 
srpnja 1917, I nije se najlošije svršio. Mogli smo 
znatno gore proći, da su se Rusi htjeli poslužiti 
svojim ratnim pravom. Trebali su tek ečtvrt sata 
produljiti paljbu i nitko živ ne bi bio izišao iz mje- 
sta, koje stajaše u potpunoj vlasti njihova oružja. 
Ali oni to nijesu htjeli videći naše beznadno sta- 
nje. Nijesu htjeli uništavati živote ljudi, koji im 
nikako više nijesu mogli biti opasni. Ovako se ri- 
jetko postupa u ratu, jer čovjek je kao i zvijer, 
kad osjeti svoju premoć. No ima i tamo čovječno- 
sti,. koja osobito . onda “dolazi do izražaja, kada 

umjetno raspaljena mržnja postigne svoj vrhunac, 
kad ljudi uvide, da nema većeg zvjerstva već ubi- 
jati nevina čovjeka, koji vrši tek zapovijed drugih, 
i kad uvide, da je sve to velika zabluda — veliko 


ludilo, 

U ZAROBLJENIŠTVU. 


Divna li osjećaja biti živi Samo brže, što brže 
odanle, gdje si zauvijek mogao ostati ležati i — 
ne biti više živ, Izišao ti potpuno zdrav iz boja ili 
ranjen, pa i iznakažen — jednako ti je draga po- 
misao, da si živ. — »Ah dajte nam živjeti! Nosite 
nas, braćo, onamo, gdje imade dobrih i vještih 
ljudi, koji će nam pomoći, sašiti ranu, izvesti ope- 
raciju, naravnati kosti, uopće nešto učiniti, što je 
dobro, Brže, brže, dok nije prekasno! Boli su ve- 
like, vjerujte nam, Ali to ne smeta, mi ćemo šutjeti 
i trpjeti, mi ćemo vam se pokoravati kao robovi, 
mi ćemo gladovati i vama davati, mi ćemo vas 
obožavati, mi ćemo sve — samo nam pomozite! 
Brže, bržel« — Ovako vapi nezahvalno čovječje 
srce, kad je u tjeskobi. 

Odmah iza kako položismo oružje, dođe saka 
ruski časnik i naloži našim ljudima, sada zaroblje- 
nicima, da pokupe nas teže ranjene, koji ne mo- 
gasmo hodati, i da nas odnesu, kamo će ih voditi 
ruska patrula. No prije nego nas otpremiše, ski- 
nuše s nas sve, što je imalo bilo kakvu vrijed- 
nost. Osobito ure, dalekozore, knjižice, zemljopi- 

sne karte, pa i lisnice s novcima, Jednome od ra- 
njenih htjedoše i nove cipele s nogu skinuti, no 
opazivši slomljenu mu nogu, pustiše ga u miru. A 


kad bi ih koji zamolio, da mu ovo ili ono ostave, > 


odgovorili bi mu: »Čemu ti treba, golube? Sve 
ćeš dobiti u bolnici«. — Poput djece radovahu 
se najmanjoj sitnici, kao što je olovka, kutijica za 
duhan, bilježnica itd. Napokon nas oplijeniše do 


zadnje stvarce tješeći nas i milujući: »Ništa, ništa, 


dragi moj... Ti ne trebaš više ratovati.., Rana 
je eto laka... Čim ozdraviš, poslat će te kući.,, 
A mi, mi moramo ostati ovdje, Nama sve to treba«. 

Budući da nije bilo nikakovih nosila pri ruci, 
svezaše naši momci sve dvije po dvije puške ko- 
mađima od raskinutih odijela, pričvrstiše za njih 
nepromoćno platno, što ga svaki momak sa sobom 
ima i — nosila bijahu gotova, Pođosmo, 


Došavši iza ruske rojne pruge prvo, što nam 
upade u oči, bijahu upravo nepregledni odjeli ru- 
skih pričuva i jedan veliki odio kozaka. Uzduž 
željezničke pruge, do koje smo bili međutim stigli, 
ležahu mnogi mrtvaci, većinom ruski, Tkogod bi 
nas sreo, zavirio bi u nosila i zapitao, koje smo 
narodnosti. Rus ne baš posve trijezan s bocom u 
jednoj a s hljebom u drugoj ruci zapita joonogK od 
ranjenika: 

— Što si ti?,.. Nijemac?... Madžar?.. 


— Ne,.. ja sam Hrvat — odgovori ovaj, 
— Mi smo Slavjani, — razjasni drugi. 

— Slavjane, Slavjine! — usklikne Rus. — Pijte. 
djeco! — I dade redom svakome gucnuti iz boce 
ljute rakije i po komadić hljeba. — Svi mi Sla- 
veni braća smo, — nastavi žvačući hljeb. — A 
ima li u vas, braćo, kakva dobra ura? — odjednom 
zapita i stade nas pretraživati. Uvjerivši se, da 
nitko od nas nema ure, nasmiješi se i reče: Da, 
bijednici, ništa nemaju! — I udalji se, ' 

Već se stao sumrak hvatati, kad se naša povor- 
ka zaustavila pred ulazom u seosko dvorište, nad 
kojim lepršaše zastavica crvenog križa. Dvorište 
bijaše puno puncato ranjenika, tako te jedva str- 
paše među njih nas petnaest ili šestnaest novih, 
Stariji posve obrijani sanitetski podčasnik pristupi 
s još jednim momkom, koji je držao oveću kutiju u 


ruci, i stane nas prevezivati, Svršivši taj posao, - 


koji mu iđaše prilično brzo od ruke, ali koji je 
zato bio i prilično površno obavljen, zabilježi naša 
imena, pukovniju i domovinu, i stavi svakome u 
džep komadić papira, na kojem stajaše ime ranje- 
nika i broj. Dadoše nam čaja, pravog ruskog čaja 
bez šećera i oveći komad crna, loše pečena hljeba. 
Pokriše nas slamom i odoše. 

Međutim je nastala i noć — hladna, vlažna, 
neprijatna noć, Iz oblaka, .koji su se poput guste 
magle gotovo na dohvitt spustili bili, stade sipiti 
sitna kiša, Daleko negdje tutnjilo je kao grmlja- 
vina, O spavanju ne bijaše ni govora, što od bo- 
lova što od jaukanja i zapomaganja, koje ispunja- 
vaše čitavo dvorište, Blizu ulaza ležaše čovjek spu- 

tanih ruku i nogu, koji je teško disao i stenjao, Go- 
vorahu, da je lud, U kasno doba noći prolažahu 
kraj našeg dvorišta veliki odjeli pješaka, konjanika 
i topnika, Svi su išli u smjeru onom, odakle smo 
bili došli. Rusi sigurno spremahu zorom veliku 
navalu, Prema jutru prestade kiša, 

— Samo kad je opet dan, — uzdahne jedan od 
ranjenika i stane dozivati sanitetskog momka, koji 
se međutim do u kasno jutro nije nikako pokazao. 
Istom oko osam sati dođoše oba saniteta, onaj 
posve obrijani podčasnik i momak noseći kutiju. 

— Što bi ti? — upita obrijani podčasnik momka, 
koji je već od rane zore zapomagao, 

— Noga! — zastenje čovjek, u koga su bile obje 
noge slomljene, 

Odgrnuvši slamu stane podčasnik ispravljati ra- 
njeniku jednu nogu, koja se bila iskrivila očito 
radi slabog zavoja. Javljahu se i drugi moleći go- 
tovo jecajući, da im se ovo ili ono popravi, Dobro- 
ćudni podčasnik, koji je bez riječi vršio svoju slu- 
žbu, obilazio je sad ovoga sad onoga. 

Dva kozaka zaustave se na ulazu i promatrahu 
ranjenike i oko njih zaposlene sanitete. Jedan od 
njih, niska rasta, neobično velike glave sa šuba- 
rom na njoj, tamno-sive boje i debelih usana izde- 
re se dubokim promuklim glasom na podčasnika, 
koji je upravo povezivao: 


— No, ti si, kako vidim, vrlo marljiv čovjek .. 
Njeguješ ih: kao da su naši... Trebalo .bi ih sve 

mess 


postrijeljati! — reče i tresne karabinkom o zem- 


lju. Ništa slavensko, ništa rusko nije bilo na tom 


pustom, naprasitom čovjeku, 

Pošto smo bili popili malo čaja — ali sada sa 
šećerom —, stadoše nas nositi iz dvorišta na ce- 
stu, gdje već čekaše čitava povorka kola. Mi, koji 
smo posljednji došli, dođosmo i posljednji na red. 
Osamnaesta kola bila su naša, Trojicu teže ranje- 
nih položiše na slamu straga, a ostali sjedoše spri- 
jeda do kočijaša, staroga poljskoga židova, Kola 
bijahu premalena za tolike ranjenike, a konj, za- 
pravo kljuse, koje je imalo s nama prevaliti zavoj- 
sko sedlo, bijaše odveć jadno, a da bi bilo moglo 
izvući toliki teret. U početku, dok je cesta išla 
ravno, vuklo je još nekako korakom, ali kad sti- 
gosmo do podnožja brda, stade i ni makac., Židov 
skoči s kola, priđe konju i počeše ga za uhom, dok 
je uz to neprestano nešto mrmljao u svom židov- 
skom narječju. Zatim prihvati uzde i stane vući, 
ali jadno kljuse, kolikogod se naprezalo, ni da bi 
s mjesta, Dva laglje ranjena momka siđu s kola, 
da olakšaju konju teret, ali ni to ne pomože, Dok 
smo mi ovdje čekali, ostala povorka bila je već na 
vrhu brda praćena od austrijskog topništva šrap- 
nelima, No doskora nestane i posljednjih kola s 
vidika iza visine, 

. Dugo čekasmo ovdje. Naš kočijaš ležao je pod 
$&rmom i spavao, Tko zna, što bismo bili dočekali, 
da slučajno ne naiđoše prazna kola od ruskoga 
trena, u koja su bila upregnuta dva jaka konja. 

Zamolimo Rusa, koji je tjerao konje, da nam pomo- 
gne, Ovaj odmah stane i siđe, Premda se židov pro- 
tivio, da upotrijebi njegove uzde, skine ih ruski 
vojnik, priveže rudo naših kola za svoja, sjedne 
natrag na svoje mjesto i potjera konje. Jake ove 


životinje zagreboše uz brdo i sa šalom izvukoše i 


svoja i naša kola i gospodara i nas i židova i nje- 
govo kljuse, i to takvom brzinom, da austrijsko: 
topništvo nije imalo vremena ni jednoga hica ispa- 
liti, 

Sunce se već stalo spuštati k zapadu, kad sti- 
gosmo u Zavoj. Lijevo i desno od ceste počivalo: 
je nekoliko bataljuna vojnika, koji su upravo bili 
kod večere. Na mjestima, gdje još prije nekoliko 
dana stajahu austrijska skladišta sijena i živeža, 
sada su bila pusta garišta. Napokon se kola zau- 
stave pred jednim šljivikom, u kojem ležaše dale- 


ko više od stotinu ranjenika u više redova pore- 


danih, Mi i opet bijasmo zadnji. Skinuše nas i polo- 
žiše k ostalima u travu. Tu se sastasmo s pozna- 
tima od naše pukovnije, koji su jednako  stra- 
dali kao i mi. Zavoji kod većine ranjenika bijahu 
popustili, pa ih je trebalo ponoviti, pogotovo tamo, 


gdje su daščice bile poispadale, No zato nije bilo: 


vremena te nije nipošto smetalo, da ti ranjenici 
s lošim zavojima još iste večeri pođu dalje na ko- 
lima put Majdana, gdje se nalazila pomična vojni- 
čka bolnica, 

Odjednom se diže silan vjetar i nebo se za čas 


"naoblači, Jedna od sanitetskih kola na dva točka . . . 

rm. 


s platnenim krovom 'prevale se u jarak, Na sreću 


nije bio nitko u njima, Dva momka pođoše psu- 


jući da ih dignu. Međutim se stao dijeliti čaj, što 
je značilo, da ćemo doskora na put. Oko osam 
sati stavila se povorka u gibanje... | 

Vožnja je trajala do zore, Ispočetka smo se vozili 
cestom i bilo je prilično snošljivo, no poslije skre- 
nusmo u šumu, ili da prikratimo put ili da ne sme- 
tamo beskrajnom trenu, koji je išao  protivnim 
smjerom, Bilo kako mu drago, svakako bijaše ovaj 
put kroz šumu upravo sudbonosan za svakoga 
onoga, kojemu je radi teških rana bio neophodno 
potreban miran i tih prijevoz, Međutim se bila 
spustila kiša — neprestana gusta kiša, koja je 
upravo čitavu noć pljuštila. 

Budući da je šumsko tlo bilo neravno i od silne 
kiše razmekšano, jasno je, da su se kola prolazeći 
jarcima i udubinama tako zasjekla u mekanu zem- 
lju, te se nijesu više dala izvući. U takovom slu- 
čaju otpregnuli bi konje od drugih kola, da njima 
izvuku u blatu ugrezla. Sve bi se to zbivalo uz 
veliku graju, psovanje, nemilo udaranje životinja 
i bezobzirno turanje kola sad naprijed sad natrag, 
sad lijevo sad desno. Momak, komu polomljene 
noge nijesu bile dosta čvrsto povezane, upravo 
je rikao od boli, Dakako da se rad takvog fegotnog 
puta samo putovanje znatno produljilo, 

Nedaleko Majdana nalazila se kraj ceste pomi- 
čna bolnica, Bijaše to dug šator od nepromočiva 
platna. U samom šatoru razlilo se bilo čitavo mo- 

re od blata, Sestra — prva ruska sestra — s viso- 
ko podvezanom suknjom u nezgrapnim vojničkim. 
čizmama gazeći do glaženja po toj kaljuži obila- 
zaše ranjenike nudeći im čaja, mlijeka i bijela 
kruha. Tu bi ranjenicima pružena prva važnija 
liječnička pomoć; tu biše izvedene najnužnije ope- 
racije i stavljeni čvrsti zavoji. Čim .bi koji ranje- 
nik bio povezan, smjesta bi ga položili na kola, 
koja već spremna čekahu za daljnji prijevoz. 
Poslije podne stigosmo u neko selo nedaleko 
Stanislavova, Najgori je dio puta bio prevaljen, 
Odavle krenusmo automobilom u Stanislavov, gdje 
nas smjestiše u gimnazijskoj zgradi, dakako samo 
za kratko vrijeme. Liječnik u ruskom vojničkom 
odijelu iđaše od ranjenika do ranjenika čitajući na 
zavojima napisane datume i određivaše one, koje 
je trebalo nanovo povezati, ; i 

Nakon noćne kiše bila je nastala takva nesno- 
sljiva sparina, da se u dvorani, u kojoj ležasmo, 
nije dalo disati, k tomu groznica, bolovi, jauk ra- 
njenika... 

Sanitetski vojnik, čovjek od kojih šezdeset 
godina sa sijedom bradom, rodom iz Sibirije, kako 
nam reče, klimajući sažalno glavom sagne se k na- 
ma, koji smo kraj vrata na podu ležali i progovori 
tugaljivim glasom: »Eto, čemu ta vojna?... što 
će od toga biti?... Kad će to prestati?« 


Zamolismo ga, da nam donese vode, što on od- 
mah i učini. U dobroj namjeri, da nas rashladi, 

uzme puna usta vode i stane nam štrcati u obraze, 
koji su bili užareni što od groznice što od vrućine. 

Dva svećenika, katolički i pravoslavni, obila- 
žahu bolesnike, da ih tješe i ispovijedaju. Trojica 
ili četvorica dadoše se ispovjediti, | 

Drugi dan spremaše se velik prijevoz željezni- 
com od Stanislavova do Černovica, Čitav dan 
otpremahu nas na željezničku stanicu, gdje smo 
ležeći na nosilima čekali na vlak. Nešto pred ve- 
čer stadoše nas smještati u željeznička kola. Radi 
nestašice sanitetskih vlakova bila su preudešena 
kola za marvu tako, da je po prilici u visini od 
jednoga metra bio pričvršćen pod, koji je dijelio 
kola na dva tavana, gornji i donji. U takva je kola 
mogao stati dvostruki broj ljudi,  0Ranjenici, koji 
ne mogahu ni sjedjeti ni stajati, bijahu smješteni 
odozdo, ostali odozgo. Od Stanislavova do Čer- 
novica bit će jedva sto kilometara, no mi treba- 
smo čitavu noć, čitav dan i još pola noći, dok sti- 
gosmo u Černovice. Vrijeme nam  prikraćivahu 
ruski vojnici svojim pripovijetkama i šalama, Osim 
nekolicine ranjenih velika većina ih bijaše zdra- 
vih — znak, da je disciplina carskog režima bila 
znatno popustila. Kad bi ovoga ili onoga tkogod 
zapitao, što mu je, odgovorio bi, da ga je granata 
zasula, dakako o rani nije bilo ni govora. Isto bi 
odgovarali i na upit liječnikov, koji se zadovolja- 
vao s takovim odgovorom ne istražujući dalje. 
Tako je na jednoj većoj stanici, gdje smo stajali 
. nekoliko sati, došao liječnik, da pregleda stanje 

ranjenika i da izluči lako ranjene, koji mogahu 
ravno dalje u Rusiju, u Kijev, dok su teže ranjeni 
imali ostati u Černovicama, 

— Što je vama? — zapita liječnik momka, ru- 
mena i zdrava po izgledu. 

— Granata me zasula, — odgovori vojnik. — 
Prsa... — i upre prstom. . 

A Vama? — zapita drugoga jednako zdrava 
mladića, 

— I mene granata, — odvrati ovaj. 

— Iu vas dakle... kontuzija, — potvrdi liječ- 
nik smrknuvši čelo. : 

— A Vi? — pogleda na trećega. 

— Također kontuzija, gospodine doktore! — 


“ uzdahne treći, 


—AVi?,.. A Vi? — ustat liječnik ispitivati 
ni ne pazeći, što mu tko odgovara, 


— Kontuzija! — Kontuzijal — čulo se sa svih 
strana, 
— Ah, užasno! — završi liječnik, — Vi svi ćete 


istim vlakom ravno do kijevskog punkta, 

Punkt je vrsta sabirne postaje, obično uz 
stanicu, gdje su se tako dugo skupljali bolesnici 
i ranjenici, dok se od njih mogao sastaviti čitav 
vlak. Onda bi ih poslali dalje. Nerijetko se doga- 
đalo, da je ranjenik na ovakvome punktu ili umro 
ili ozdravio, tako da uopće nije došao do bolnice. 

Mnogo se govorilo o preuređenju vojske, o 
ravnopravnosti vojnika i časnika, dok je općenito 
mnijenje bilo, da ne treba vojne. Podčasnik čitaše 

novine tumačeći ostalima, koji ga pozorno slušahu, 
stavak. po stavak, Napokon se rastadosmo. Nas 
teže ranjene zadržaše u Černovicama, a one osa 
»kontuzijama« otpremiše na kijevski punkt, 

U Černovicama ne ostadosmo dugo. S fronte 
naime dolažahu ozbiljne vijesti o uzmaku ruske 


vojske, radi čega je trebalo što prije isprazniti sve. 


bolnice između Stanislavova i Černovica. I doista 
za dva dana dadoše nas otpremiti na punkt kod 
Sadagore, odakle smo imali krenuti put Kijeva. 
Punkt kod Sadagore bijaše, može se reći, pravo 
remek-djelo u smislu ratne higijene. Ogromna ovi- 
soka zgrada u obliku istokračna krsta sa četiri ve- 
«lika ulaza, čvrsto sagrađena od dvostrukih dasaka 
i s jednako solidnim krovom stajaše na suhom 


šljunkovitom tlu. Četiri omašne peći, svaka. od . 


njih na po jednom kraju bijahu već tada priprav- 
ljene za zimu, Do pet stotina bolesnika moglo. ie 
u tu lijepu »daščaru« još iz carskog vremena, koja 
očito bijaše tako besprikorno sagrađena većma ra- 
di cara i drugih visokih gostiju, koji svojedobno 
češće posjećivahu Černovice, već radi onih jad- 
“nika, koji su po drugim mjestima morali mjesece 
i mjesece proležati u vlažnim podrumima, tamnim 
bambarima:i hladnim. crkvama. . 
Dva dana čekasmo ovdje, dok se napunio 
»punkt« bolesnicima i ranjenicima, koji dolažahu 
s ražnih' strana, Treći dan nas spreme u željeznička 
kola, ali ne više u kola “za marvu, već u prava 
pravcata sanitetska kola od ruskog crvenog križa. 

Čistoća i dobra hrana bijahu doista dobre strane 
toga sanitetskog vlaka. Među ostalim vojnicima. 
bilo je i ruskih časnika, većinom teško ranjenih. 
Mnogo se politiziralo, a najviše grdilo, - Uvađa- 
nje Kerjenskijevog demokratizma nije se: sviđalo 
ruskom časniku. Ukidanje iskazivanja počasti iz 
carskog vremena kao »Vaše blagorođel«, uvađa- 
nje bratstva između časnika i momka loše djelo- 
vaše po njihovu mnijenju na disciplinu, koja se 
do tada sastojala tek u slijepoj pokornosti, a koja. 
se tako reći preko noći trebala pretvoriti u disci- 
plinu shvaćanja i razumijevanja, U glavnom se 


. svi časnici slagahu u tom, da treba uvesti novu 


disciplinu, samo postepeno, jer da se ne može do- 
pustiti, da momak zatraži od svoga pukovnika va- 


.tre, kako se to negdje dogodilo. A kad mu je pu- 


kovnik dao vatre, momak da je sio do njega i stao 
razgovarati, Kad ga je pukovnik na to upozorio, 
da to ne može biti, momak da je odgovorio: »Mi 
zajedno patimo, druže, mi treba zajedno da i uži- 
vamo.« 

Naš vlak puzao je u potpunom smislu riječi, Či- 
nilo ti se, kao da se nijesi ni za pedalj pomaknuo, 
uvijek ona ista neizmjerna jednovita ruska ravni- 
ca, Zapuštena seoca, koja se rijetko tu i tamo u 
velikim razmacima pojavljivahu, sa svojim niskim 
musavim kućicama, koje pokrivahu nezgrapni sla- 
mnati krovovi, bez dvorišta, odnosno bez ograde 
— iz kuće ravno u polje — sjećahu na primitivnu 
kulturu iz prastarih vremena, koja nije imala: 

ništa zajedničko s onim modernim  sanitetskim, 
vlakom, u kojem smo se mi vozili. U neposred- 
noj gotovo neshvatljivoj blizini prastari i najnoviji 
vijek... 

Kijevska vojnička koldod nalazila se ma je- 
dnom od najviših brežuljaka, između kojih se 
smjestio grad Kijev, i to u samoj »krjeposti« — 
tvrđavi. Ljeti bijahu bolesnici smješteni po bara- 
kama, koje su bile podignute na južnom obron- 
ku brda, odakle se mogao pregledati velik dio gra- 
da. Popodne, kad bi se limeni krovovi tih ba- 
raka tako usijali, da je bilo prosto nemoguće iz- 
držati pod njima, iznijeli bi nas bolničari, dakako 
kad su bili dobro raspoloženi, pod sjenato drveće, 
Tu bi po čitave sate promatrali blistave kupole 
kijevskih crkvi, slušali njihova zvona, koja se či- 
tav dan oglašivahu sad tu sad tamo svojim dosa- 
dnim gotovo pospanim zvucima, Nigdje se toliko 

ona svijetu ne zvoni kao u Rusiji, a i nigdje na 
svijetu nema toliko crkvi kao tamo. Mjesto Ko- 
roče u kurskoj guberniji s petnaest tisuća žitelja 
ima preko četrdeset crkvi, dok je poslovično po- 
stalo za Moskvu, da imade »sorokasorok« — če- 
trdeset puta četrdeset crkvi, Da, ruska crkva 
umjela je tijesno svezati carsku moć s božanskom 
voljom... Daleko iza čitavoga mora od kupola i 
krovova blistahu se zlatni tornjevi i tornjići zna- 
menite kijevske »lavre«. To je samostan prvog 
reda, Tu se čuvaju, rekoše nam, moći nekog ve- 
likog sveca, koje sve mogu..., I praznovjeran je 

ruski narod kdo rijetko koji drugi. Naučili su ga 


tako, jer to pripada k apsolutizmu, 


To nam je dakle bila jedina MOEEJE. Inače 
sprovođasmo dane i noći gotovo bez riječi čeka- 
jući od jednog povezivanja do drugog, od jednog 
mučenja do drugog. Hrana ne bijaše tu baš loša, 
no promjena bi bila katkad dobro došla. Ali 


otkuda? — Novaca malo ili ništa, a uzajmiti ni od 


koga... 


U našoj petoj »palati« — dvorani — bilo nas 
je oko trideset svih mogućih narodnosti, Svih tri- 
deset »ležaščih« to jest takovih, koji se ne mo- 
gu micati. Ob dan bilo nam je još nekako. Uvi- 
jek se našao netko, da ti štogod učini, Ali noću 
smo zlo prolazili. Premda su bili određeni bol- 
ničari, koji su imali u određeno vrijeme prigledati, 


obično nijesu nikako dolazili do u jutro. Kad bi- 
smo se komegod. pritužili, odgovorio bi nam, da 


imade daleko: lošijih bolnica, I to bijaše istina; Li- 
ječnik, rodom Velikorus, čovjek vrlo prijazan, koji 


“bi se katkad pojavio, uvjeravaše “nas, da se tu ne 


da ništa pomoći, budući da u bolnici imade. više 


«stotina bolesnika, :a u svemu samo dva liječnika, 


jedan »fjelčer« — liječnik pomagač! bez' teoretske 
spreme — i “nekoliko: sestara.: Ove ruske sestre 


bijahti osposobljene bolničarke, koje izuzevši ope- 


racije obavljahu često najteže nadasve odgovorne 


poslove liječničke, Liječnici su dea PE delle iz- 


vodili. Koda a i 

Bolničari bili su većinom zarobljenici, kojima 
na čelu stajaše Rus »sanitar« s naslovom »starše« 
— stariji, pretpostavljeni, Ako si štogod trebao, 
imao si se obratiti na njega, koji je onda osta- 
lima naređivao. Sam dakako nije obavljao nika- 
kova posla, Ovakav »starše« bio je uopće iza li- 
ječnika prvi, a obzirom na zaposlenosst najveći 
gospodin u bolnici. Takav gospodin bio je i naš 
»starše«, čovjek na oko vrlo strog gotovo opasan, 
ali srcem jamačno jedan od najboljih ljudi u Rusiji. 
Budući da je rijetko dolazio u »palatu«, morali 
smo sve svoje molbe tačno držati na pameti, da 
ih u zgodno vrijeme iznesemo, 

— Starše! Mi imamo ušiju, — oglasi se netko 
kod vratiju opazivši sanitara, koji je kao obično 
bio zaposlen brojanjem gunjeva. U bolnici bi na- 
ime svaki čas štogod nestalo, a narednik bijaše 
za svaki komad odgovoran. Najvećma je morao 
“paziti na gunjeve, jer ti su se dali dobro unovčiti. . 

— Starše, oprostite! Mi imamo ušiju, — po- 
novi jače isti bolesnik, 

— Sej čas, sej čas! (ovaj čas, odmah) — šapnu 
narednik mahnuvši rukom u znak, da ga ne smeta 
u poslu. Došavši do drugih vrata palate okrene 
se i zapita: »Što bi Vi?« 

— Uši, uši! Starše,,,, — čuo se isti glas. 


— Nije moguće, — uzvrati narednik zijevnuvši. 
— Jest, jest! potvrde ostali, 
— Ničevo! — naljuti se čovjek, — Ne smijete 


biti tako osjetljivi, 

— Dajte nam čistih košulja, — čuo se opet isti 
glas kod vrata, 

— Budet, budet. Zavtra, posljezavtra, — završi 
narednik i pođe k vratima. 

— Ali sigurno! — još će netko, 

— Horošo! (dobro) — utješi ga starše, otvori 


vrata i izađe uz običajan pozdrav: »Do svidanija!« 
— Dakako o čistim košuljama nije bilo ni govora, 


Četiri ova izraza — sej čas — ničevo — budet 
— horošo — mogao si sto puta na dan čuti. To je 
najbolji znak duševnog raspoloženja ruskog čo- 
vjeka, koji je uvijek spreman na sporazum i po- 
mirenje, I upravo u tom vječno pomirljivom ra- 
spoloženju leži slaba strana ruskoga značaja, Osim 
toga Rusi uvijek imadu dosta vremena, njima se ni-. 
kada pravo ne žuri. Neizmjernost njihove »razbro- 
sane« — razbacane — domovine, kako se oni ra- 
do izražavaju, u kojoj sunce gotovo i ne zalazi, kao 
da djeluje na njihovo duševno raspoloženje, nji- 
hovo shvaćanje, njihov nazor o životu, U njih se 
pojmovi o vremenu, prostoru i gibanju znatno ra- 
zlikuje od istih pojmova kod drugih naroda, pogo- 
tovu nas malih, Vidi se to najbolje iz načina njiho- 
va izražavanja. Tako će na pr. za udaljenost, ko- 
ja je po našem shvaćanju vrlo velika, reći, da je 
posve neznatna: »Ništa, malenkost, pet stotina 
vrsta.« — Ili: »Tako, tako, bit će oko dvadeset i 
četiri sata«. Što bi taj silni narod mogao s malo 


više otpornosti, dosljednosti i proračunivosti! — 

— Svi zarobljenici imadu se otpremiti iz Ki- 
jeva. Tako je glasila jednoga dana: zapovijed. Li. 
ječnik Velikorus tumačio nam je to tako, da vod- 
stvo ruske vojske sprema ogromnu  ofenživu na 
centralne vlasti. Zato da će se povući do Kijeva, 
gdje će se čete pojačati, preinačiti, ratnim potrep- 
štinama. snabdjeti itd, itd, a onda,.,, Da, to bi- 
jaše vruća ali isprazna želja ruske inteligencije, 
koja je u Nijemcima vidjela najveće neprijatelje 
ruskog naroda, a nije znala, da su joj saveznički 
Englezi, ako ne veći, a ono sigurno jednako ve- 
liki neprijatelji kao/i Nijemci, Ruska inteligencija 
je zaboravljala, da su se ruska revolucionarna 
djela jednako tiskala u Engleskoj kao i u Njema- 
čkoj kao i u Francuskoj. Ona tada još nije opa- 
zila, da njemački i engleski agenti ruju po Ru- 
siji, jedni da zavade inteligenciju s narodom, drugi 
da uspiruju mržnju protiv dinastije i Nijemaca, s 
kojima je ova navodno simpatizirala. Ona, inteli: 
gencija, dala se zavoditi engleskim bataljunima, koji 
su putovali Rusijom. I napokon ona nije opazila, 
da engleska propaganda uspijeva kod nje, kod in- 
teligencije, a njemačka kod naroda, kod radnika i 
seljaka; da Kerjenskoga trebaju Englezi, a Lenji- 
na Nijemci, i i da Englezi nikoga na svijetu ne: drže 
ni svojim prijateljem ni neprijateljem, i da he po- 
znaju ni boga ni vraga, već da imadu jednu jedinu 
misao, jedno jedino božanstvo: suverenitet engle- 
skoga naroda. Nijemci su mislili svladati Ruse i 


nadmudriti Engleze, ali su Englezi i nadmudrili i 

svladali jedne i druge, Najstrašnije pak. kod toga 
prošla je Rusija, koja je jednima i drugima vje- 
rovala, 


Polovicom mjeseca rujna nalazili smo se mi 
»vojnoplenije« — zarobljenici — na kijevskom 
punktu, Bio je to taman prostor određen za kojih 
stotinu ljudi, Zasad nas je bilo oko dvadeset, pa je 
trebalo čekati, dok se skupi još osamdeset drugih 
zarobljenika. Šest dana smo ovdje odležali čeka- 
jući. Hranu nam davaše ukrajinski gospojinski cr- 
veni krst, Zato je i bila hrana znatno bolja od one 
u državnoj bolnici, Osim propisne hrane donašahu 
nam ukrajinske (maloruske) gospoje voća i slat- 
kiša, ali tako, da to nitko od vojne uprave nije 
smio opaziti, | 


— Sakrijte voće pod gunj, da tkogod od njih 


(Velikorusa) ne opazi... Ne smiju se zarobljeni- 
cima davati milodari.,. Mi smo Ukrajinke, i vi 
ste nam mili kao i naši. — Ovako bi govorile te 


gospođe žureći se, da ih tkogod ne zateče, Da, 
ukrajinska inteligencija mrzila je Velikoruse radi 
njihove bezobzirnosti u nacionalnom pogledu, što 
je dakako njihovim zajedničkim neprijateljima do- 
bro došlo. Slobodna Ukrajina bijaše najveći ideal 
svakog Malorusa. Nasilna politika carskoga re- 
žima, čiji nosioci bijahu Velikorusi, omrazila je 
ove ne samo Malorusima i Fincima, već i Bjelo- 
rusima, koji su kasnije također tražili otcjepljenje. 
I tako je onaj brat, koji bijaše zvan, da veže braću 

između sebe, sijao razdor između njih upropašću- 
jući tako zajedničku im domovinu, 

Napokon se skupilo toliko bolesnika, te se mo- 
- gao složiti čitav »pojezd« — vlak —, Nitko nam 
nije znao kazati, hoćemo li u Moskvu, u Kursk 
ili kamo drugamo, Ovakovih tajni često nije nitko 
znao, pa ni oni, koji su za same prijevoze bili od- 
govorni. Nerijetko se desilo, da je vlak s ranjeni- 


cima putovao od grada do grada tako dugo, dok 


se konačno nije našlo mjesta za njih. Tako bijaše 
na primjer iz Kurska, gdje smo i mi bili poslije 
smješteni, otpremljen čitav vlak zarobljenika u 
Voronež. Za nekoliko se dana isti vlak s istim za- 
robljenicima vratio natrag, jer da u Voronežu ni- 
iko ni pojma nema o kakvom prijevozu i kad bi ih 
već htjeli tamo primiti, da nema mjesta... 

U Kursku smo prošli tako reći sve bolnice. Naj- 
prije smo bili smješteni u sedamdeset i petoj, zatim 
u osamdesetoj, onda u sedamdeset i osmoj i na. 
pokon u sedamdeset i petoj. Od ovih bolnica je- 
dna bijaše smještena u bogoslovskom seminaru, 
još najbolja, druga u gimnazijskoj zgradi, treća u 
tvornici piva, Osim toga nalazila se u Kursku još 
jedna privremena vojnička bolnica u bivšoj car- 
skoj palači, Ova potonja bila je samo za ruske 
bolesnike, Mi ćemo se zaustaviti kod osamdesete 
bolnice u tvornici piva, 

Naš »vosemdesjati hospitalj« nalazio se na 
obali rječice, koja teče pokraj grada Kurska, Bila 


je to zapuštena tvornica piva, koja više sjećaše ' 

svojom vanjštinom na ruševinu već na zgradu, u 
kojoj obitavahu ljudi, i to sami bolesnici i ra- 
njenici, : 

Tri su prostora bila određena za bolesnu i ra- 
njenu momčad, i to u prizemlju, u prvom i drugom 
katu. U svemu bijaše nešto preko dvjesta kreveta, 
no to nije smetalo, da se smjesti u njih do trista 
bolesnika, A to je bilo samo tako moguće, da su 
od laglje bolesnih po trojica spavala na dva kre- 
veta, Momci nijesu bili podijeljeni prema bole- 
stima, već svi ležahu pomiješano bez obzira na 
bolest, ranjenici i bolesnici, Jedino je za tilozne 
bila određena u dvorištu sobica nedaleko mrtvač- 
nice, koja bijaše dobro posjećivana. I dva luđaka 
smo imali, koji se slobodno kretahu po bolnici, 
Nas, koji smo posljednji došli, smjestiše najprije 
u prizemlju, a poslije u drugom katu, Prostor bi- 
jaše doduše velik, ali prenapunjen i mračan, tako 
te se u prosincu i siječnju mjesecu ob dan nije mo- 
glo čitati. Uzrok tome bijahu mali visoki pro- 
zorčići, koji su većinom bili polupani i papirom 
zalijepljeni. Jedina mala svjetiljka morala je za sve 
dostajati. Oko nje bi se sve skupilo, što je moglo 
hodati i gmizati, tako te za one, koji su bili priko- 
vani za krevet, ne bi preostao ni tračak svijetla, 
I ta i onako loša rasvjeta ne bi dulje trajala od 
dva do tri sata večerom, Svjetiljka bi naime sama 
dogorjela, a onda bi nastala potpuna tama, 

Velika limena peć, od koje je odvodna cijev za 
dim izlazila kroz jedan od onih malih prozorčića, 

imala je .tu: prednost, da bi se brzo dala ugrijati,. 


ali bi se isto tako brzo i ohladila. Zrak u tom pro- 
storu bijaše često neopisiv, Mnogo ljudi, od kojih 
je velika većina pušila, zračenje nemoguće, ispa- 
rivanje bolesnika, smrad od gnojnih. rana, koje se 


radi nestašice sredstava ne mogahu dnevno za- 


vijati — sve to morali su ljudi, kojima je čist zrak 
bio najpreči, udisati mjesece i mjesece, 


I inače o kakvoj higijeni bolničkoj nije bilo ni 
govora. Našu »dvoranu« dijelila su od sobice za 
povezivanje vrata, Pred tim vratima, dakle s naše 
strane, nalazio se ogroman sanduk, u koji se ba- 
cahu stari gnojni zavoji i svakakvi drugi pred- 
meti i otpaci. Taj sanduk bi se svaki drugi ili treći 
dan iznosio i ispraznio, Gamadi svake vrsti bijaše 
toliko, da je bilo nemoguće održati se čistim, Naj- 
gore prolažahu kod toga teško ranjeni, koji nijesu 
'mogli sebi pomoći, tako te bi im se gamad zavukla 
pod zavoje, koji bi se istom svaki drugi ili treći 
dan skidali. Rublje bi se obično jedamput u mje- 
secu izmjenjivalo, Kome bi nečist dojadila, oprao 
bi košulju sebi sam, ako nije bio teže bolestan, 
I tako bijaše čitava naša »palata« danomice za- 
vješena vlažnim na pola opranim rubljem. Kraj 
vratiju nalazila se čitava hrpa limenih tanjurića. 
Kad bi došao nov bolesnik, bolničar bi uzeo od 
te hrpe dva tanjurića, jedan bi stavio na stolić, 
a drugi pred krevet na pod,,, 

.. Hrana se sastojala.u toj bolnici od kupusove 
čorbe, komadića neprobavljiva mesa ili suhe ribe: 
i ruske tarane, Ova potonja dakako bez masti.. 
“Hljeb crn i loše pečen. Ako uzmemo jcš u ob- 
zir način pripremanja i nečistoću kao i to, da se 
ta hrana ponavljala u mjesecu trideset odnosno 
trideset i jedan put, koje čudo, da su ljudi slabije 
građe kraj svojih rana i bolesti prije ili kasnije mo- 
rali podleći. Rijetko bi bio prošao dan, kad ne bi 
barem jednoga iznijeli u ponjavu umotana kao mr- 
tvaca iz naše bolnice, ili »kuće umiranja«, kako 
smo je obično nazivali. I doista bijaše ispravno pri- 
mijetio netko, da bi nad vratima te kuće umiranja 
trebalo staviti: Lasciate ogni speranza,,. 

Kad bi se obratili na liječnika s pritužbom, od- 
govorio bi nam: »Nemam nikakva prava, golube 
mojl« — i pogladio bi bolesnika po licu, Liječnici 
su naime bili posve bespravni, Kao sve u Sovjet- 
skoj Rusiji upravljale su se i bolnice sovjetima. 
Takav sovjet sastojaše se od bolničara, kuhara, 
slugu, radnika. Glavnu je riječ vodio kuhar, U so- 
vjetu nije bilo ni liječnika ni sestara. Kad bi što- 
god zamolili kuhara, predsjednika sovjeta, odgo- 
vorio bi kratko i mrzovoljasto: »Mi smo svi braća«. 
Htio je reći, da svi moramo patiti. Katkada bi nam 
koja bolničarka donijela komadić bijela hljeba ili 
kolača, ali to se dakako rijetko dešavalo. 

Dobro smo bili prošli na pravoslavni Uskrs, ka- 
toličkoga nijesmo ni »slavili«. Jedan od jačih bole- 
snika vratio se bio sa svoje šetnje na štakama: 

ispred bolnice punih džepova svega i svačega, a po- 
najviše tvrdo kuhanih jaja. Na upit otkuda mu to, 
odgovori; — Dali su mi Rusi, — i stane na očigled 
sviju nas da se gosti. 


Sve što se moglo samo i micati, uhvati štake 
i pođe pred bolnicu. Tu se postavismo redomice, 
I doista nas prolaznici darivahu kolačima, jajima 
pa i novcem cjelujući nas u znak pomirbe na dan 
Hristova uskrsnuća, 


Nešto bolje bilo nam je istom nakon posjeta 
švedskog konzula, Taj dobri čovjek ušavši u našu 
ogromnu dvoranu, koja je više priličila zapuštenoj 
staji već ljudskom stanu, tek je klimao glavom i 
ponavljao riječi: »Tu zar stanuju ljudi?l« — Od 
toga smo dana dobivali dva puta na tjedan mesa, 
katkada po koje jaje pa i bijela hljeba. 


Koliko bi se muka izmučilo u toj kući stradanja 
i patnje! Mladi jedan poručnik — u Rusiji se tada 
nije pravila razlika između časnika i običnoga voj- 
nika — patio je za desetoricu drugih, Tane mu bilo 
probilo zglob u boku. Kad ga donesoše, bio je još 
zdravih rumenih obraza, na kojima si mogao čitati 
sjetu i bol. Zglob se doskora upalio, a gnojenje se 
stalo širiti u trbušnu šupljinu. Čovjek je ležao ne- 
pomično kao saliven, jer bi mu svaka i najmanja 
kretnja prouzročila užasne boli. Nitko ga se nije 
smio ni dotaći, pa kad bi ga morali nositi na po- 
vezivanje, srsi bi te prolazili slušajući stenjanje 
i cvilenje nesretnog tog mladića. Čitav donji dio 

tijela bio mu se zagnojio. Od zdrava i jaka momka 
nasta za dva tjedna pravi pravcati kostur, koji 
pokrivaše smežurana požutjela koža. Bilo je to 
neposredno pretvaranje živoga organizma u tru- 
lež. Od kreveta tog patnika dolazio je zadah, ka- 
kav se osjeća kod otvaranja svježa groba. Bol- 
ničari bi karbolom polijevali pod oko toga živoga 
groba, no zadah rastvaranja osjećao se po čita- 
vom prostoru. Dan prije smrti kazivaše u pero 
jedva čujnim glasom posljednje misli i pozdrave 
svojima u domovini. Groznica popuštaše — znak 
obamiranja. Zadnji dan htjedoše ga bolničari kao 
obično nositi na povezivanje, ali im liječnik dade 
znak rukom, da ne treba... Isti dan popodne je 
umro, Umro je nakon strašnih patnja, a da sebi, 
kao i toliki drugi, nije nikada postao svijesnim 
zašto. Kako neznatni smo bili mi ostali s našim 
ranama i bolovima. 

Tko da izbroji tolike teške slučajeve ? Samo 
da spomenemo još jednog momka bosanca koji je 
nakon  trinaestmjesečnog  nepomičnog = ležanja 
umro u oči našeg povratka u domovinu; ili onoga, 
koji se potrbuške ležeći gotovo tri mjeseca bo- 
rio sa smrću; ili sve one, koji su doduše ostali na 
životu, ali bez nogu, bez ruku, bez vida, iznaka- 
žena lica itd.... Tko da ih izbroji?! 

Dani prolažahu jednovito i tromo sa svojim 
vječno istim i dosadnim naličjem. Sva je promjena 
bila u tome, da je danas jedan umro od rane, 
sutra od sušice, prekosutra od pošaline itd., ali 

uvijek: ista smrt, iste boli, ista. nestašica u svemu, 
ista pečal i ista težnja za oslobođenjem, za po- 
vratkom u domovinu: Godina dana bijaše prošla, 
godinu dana ni da bi jedne riječi od kuće... Na- 
pokon se približavao dan oslobođenja, 

Bilo je to u vrijeme, kad su bjesnili bojevi iz- 
među Velikorusa i Ukrajinaca na međi kurske gu- 
bernije, Žitelji te gubernije naime dobrim su dije- 
lom Malorusi, no Sovjetska se Rusija odlučno pro- 
tivila tome, da grad Kursk s okolicom pripadne 
Ukrajini, I tako su se nedaleko Kurska vodili bo- 
jevi o posjed toga grada, koji je stanovništvom 
svojim, kako su Velikorusi tvrdili, više velikoru- 
ski već ukrajinski, — Bilo je to u vrijeme, kad se 
odnošaji u samoj crvenoj armiji još ne bijahu sre- 
dili, kad je vojnik napustio frontu, kadgod mu se 
prohtjelo, kad se trgovalo sa strojnim puškama, 
kad je bolničar zapovijedao liječniku. Otkada se 
naime Kerjenskijeva građanska republika pretvo- 
rila bila — u mjesecu prosincu 1917, — u »Sovjet 
radničkih, vojničkih i seljačkih poslanika«, mnoge 
su gubernije igrale ulogu neke vrste samostalnih 
sovjeta, pa je trebalo još mnogo vremena, dok je 
crvena armija s mornarima na čelu uvela kakav 
takav red u taj kaos od sovjeta i sovjetića, Tako 
su mornari morali gdjekoji odio crvene armije oru- 
žjem prisiliti na pokornost, Tako se morala i po- 
sada od Kurska pokoriti pozivu mornara, koji su 
se bili zagrozili opsadom navijestivši je s neko- 
liko šrapnela, od kojih se jedan bio rasprsnuo pred 

našom bolnicom. — Bilo je to u vrijeme uličnih 
bojeva i vječnoga puškaranja. die. saa 
. Nakon mnogog pripremanja i odgađanja napo- 
kon pristade Sovjet na prijedlog švedskog konzu- 
lata, da se sedamdeset i trojici invalida zarobljene 
neprijateljske momčadi dopusti povratak u domo- 
vinu — dne peti srpnja 1918. s 
Premda smo jedva dočekali taj dan, opet nam 
se teško bilo rastati s Rusijom, s domovinom naj- 


 plemenitijeg, a možda upravo zato i najnesretni- 


jeg naroda, s domovinom velikih neostvarivih 


ideja, s domovinom prave nepomućene čovječno- 


sti i ljubavi, s domovinom Tolstoja i Dostojev- 
skoga. Sve narodnosti od Hamburga do Carigrada 
bile su zastupane u toj povorci od sedamdeset i 
tri sakata čovjeka, ali nije bilo nijednoga među 
njima, u čijem oku nije zasjala suza kod posljed- 
njih riječi dr. Nesterjenka, što ih je drhtavim gla- 
som jedva izgovarao: »Pišite nam, pišite!l« 

Da, dobri su nam bili ti ruski ljudi. Brat bratu 
ne bi mogao bolji biti. Malo su nam doduše dali, 
malo pomogli — nije bilo ni moguće, takve su bile 
prilike —, ali su nam dali srce svoje, dali su nam 
ono, što .nas je krijepilo u duševnom smislu. Dije- 
lili su.s nama i zlo i dobro. Gledajući nas, gdje 
patimo, i sami su patili, a radovali se, kad bi boli 
popustile. Da, prava slavenska ćud, slavenska i 
— ruska. iki : uš Ki Be 

Naš vlak, u kojem su bila svega četiri zdrava 
normalna čovjeka (dvojica: kod stroja, vlakovođa 

i bolničar) bio je stigao na granicu velikorusko- 
ukrajinsku. Bojevi još uvijek trajahu. Približivši 
se na kilometar rojnoj pruzi, zaustavi nas oveći 
dio ruske momčadi, Kad su nas sve redom pre- 
tražili i uvjerili se, da ništa sa sobom nemamo, 
što bi bilo od vrijednosti, pustiše nas dalje. Vlak 
je prelazio pojas između obih rojnih pruga vrlo po- 
laganim tempom. Došavši do protivničke linije, 
Zaustavi nas opet patrula, ali sad ne više ruska 
već njemačka, Nijemci se tada s Ukrajincima bo- 
rahu protiv Velikorusa, 

Još isti dan stigosmo oko jedanaest sati noću 
u Konotop, oveće trgovište, koje se nalazi na 
pruzi Moskva—Kijev, U Konotopu nitko živ nije 
ni pojma imao o kakvom sanitetskom vlaku s in- 
validima, koji se vraćaju iz Rusije. Čitavi dan ne 
bijasmo ništa okusili. Međutim brzojavi glavar po- 
staje u obližnje selo, gdje se nalazila njemačka po- 
.0mična bolnica, da su iz Rusije stigla sedamdeset 
i tri invalida, koje treba gdjegod smjestiti, budući 
da vlakovođa ruskog sanitetskog vlaka imade na- 
log, da ne smije dalje voziti od prve postaje iza 
granice i da se imade smjesta natrag vratiti, 

Ne bijaše prošlo ni pola sata, kadno dojuri či- 
tava povorka automobila.,, Oko dva sata iza 
ponoći bili smo okupani, preobušeši nasićeni i u 
krevete spremljeni... Neopisiv bijaše osjećaj či- 
stoće, zasićenosti i udobnosti nakon godine dana 
teška stradanja. Njemački vojnički liječnik, čo- 
vjek brzih gotovo nervoznih kretnja, s hladnim 

izražajen. na licu, bez riječi stupi sa svojim pisa- 
rom u sobu i jednim pogledom omjerivši čitavu 
družbu zapita prvoga: 

— Vaše ime?, /Odaktet; . Ranjeni? — 

Sjutradan u jitru donesoše nam naša već ras- 
kužena odijela, a popodne nas i opet u automobi-- 
lima otpremiše na stanicu, gdje nas već čekaše- 
vlak za Kijev... Da, takva je njemačka disciplina, 

Iz Kijeva krenusmo put Cholma na galicijskoj 
granici, kamo stigosmo nakon četrnaestdnevnog 
putovanja. Tu nas razdijeliše prema zemljama i 
pokrajinama te nas nakon osamdnevne karan- 


tene poslaše u domovinu. 


Već u Cholmu opazismo, da se mnogo toga bilo 
za našeg odsuća promijenilo, a pogotovu upadaše 
u oči, da se javno govorilo o lošem stanju austrij- 
ske vojske i države uopće. Temelji trule Monar- 
hije bijahu u raspadanju. I doista tri mjeseca iza 
toga dođe željno očekivano oslobođenje. Da, oslo- 
bođenje u političkom smislu! Hoće li pak kadgod! 
doći do pravog potpunog oslobođenja, koje je je- 
dino dostojno čovječanstva — do oslobođenja srca 
i uma u čisto kulturnom smislu, kad čovjek ne će 
više biti čovjeku vuk otimljući jedan drugomu u 
ime nekih ideala slobodu i pravo na život samo 
zato; jer je jači i lukaviji — tko to zna?! 


/ 

